Mestské zastupiteľstvo v Košiciach

Z á p i s n i c a
z XXI. rokovania Mestského zastupiteľstva v Košiciach zo dňa 10. 12. 2008

	Rokovanie mestského zastupiteľstva otvoril a viedol primátor mesta Košice 
Ing. František Knapík. Konštatoval, že v rokovacej sále je z 50 poslancov mestského zastupiteľstva prítomných 33, čo je nadpolovičná väčšina a sú uznášania schopní.

K programu rokovania

p. Knapík, primátor mesta Košice – Program rokovania je uvedený v pozvánke. 
Rokovanie bolo zvolané o týždeň skôr, ako obvykle. Dôvodom je, že pred 
15. decembrom je potrebné prerokovať a schváliť príslušné VZN a potvrdiť niektoré projekty, ktoré sú tiež termínovo viazané. 
Program doplnil o bod 22/1 Tarifa DPMK pre MHD s platnosťou od 1.1.2009. Pod bodom 32/1 je to Doplnok k odmeňovaciemu poriadku poslancov mestského zastupiteľstva a Poriadku o náhradách poslancov mestského zastupiteľstva. 
K Poriadku odmeňovania pracovníkov mesta, ktorý je zaradený pod bodom 32 bude predložený doplnok, ktorý súvisí s výsledkami rokovania zamestnávateľa s odbormi a zhruba v 3 bodoch je tam požiadavka odborárov, ktorú by bolo potrebné akceptovať.

p. Vargovčák, námestník primátora mesta Košice – Ako predkladateľ stiahol 
z programu rokovania bod 37 – Prenájom nehnuteľností zrušenej ZŠ Park mládeže. Navrhol zaradiť bod 39/2 – Zverenie majetku mesta do správy MČ Košice – Sídlisko KVP.

p. Čečko, námestník primátora mesta Košice – Program navrhol doplniť o bod 31/1
Odplatný prevod verejného osvetlenia do vlastníctva mestských častí.

p. Petrvalský, poslanec MZ – Navrhol zaradiť do programu bod 20/1 – Návrh 
na zmenu v Rade školy.

p. Krištof, poslanec MZ – V zastúpení predsedu komisie navrhol zaradiť do programu
bod 59/1 Informácia o činnosti komisie mestského zastupiteľstva na ochranu verejného záujmu pri výkone funkcií verejných funkcionárov.

p. Buraš, poslanec MZ – Ako bod 29/1 navrhol zaradiť informáciu o plnení uznesenia
MZ č. 398 v oblasti cestovného ruchu. 

p. Knapík, primátor mesta Košice – Uzavrel možnosť doplniť program a dal 
o jednotlivých návrhoch hlasovať. 
Hlasovanie č. 1 o zaradení bodu 22/1 Tarifa DPMK pre MHD s platnosťou od 1.1.2009:
za 41, proti 1, zdržal sa -, nehlasoval -.

p. Knapík, primátor mesta Košice – Konštatoval, že návrh bol prijatý a bod 22/1 bol 
zaradený do programu rokovania.

Hlasovanie č. 2 o zaradení bodu 32/1 – Doplnok odmeňovacieho poriadku poslancov MZ a poriadku o náhradách poslancov mestského zastupiteľstva:
za 41, proti 1, zdržal sa -, nehlasoval -.

p. Knapík, primátor mesta Košice – Konštatoval, že navrhnutý bod bol zaradený do 
programu rokovania.
Materiál pod č. 37 stiahol z rokovania jeho predkladateľ p. Vargovčák.

Hlasovanie č. 3 o zaradení bodu 39/2 – Zverenie majetku mesta do správy MČ Košice – KVP:
za 39, proti 1, zdržal sa -, nehlasovali 2.

p. Knapík, primátor mesta Košice – Konštatoval, že návrh bol prijatý.

Hlasovanie č. 4 o zaradení bodu 39/1 –Odplatný prevod verejného osvetlenia do vlastníctva mestských častí:
za 40, proti 1, zdržal sa -, nehlasoval 1.

p. Knapík, primátor mesta Košice – Konštatoval, že návrh bol prijatý.

Hlasovanie č. 5 o zaradení bodu 20/1 – Návrh na zmenu v Rade školy v ZŠ Tomášikova:
za 42, proti -, zdržal sa -, nehlasoval -.

p. Knapík, primátor mesta Košice – Konštatoval, že návrh bol prijatý.

Hlasovanie č. 6 o zaradení bodu 59/1 – Informácia o činnosti komisie MZ na ochranu verejného záujmu pri výkone verejných funkcií:
za  43, proti -, zdržal sa -, nehlasoval -.

p. Knapík, primátor mesta Košice – Konštatoval, že návrh bol prijatý.

Hlasovanie č. 7 o zaradení bodu 29/1 – Informácia o plnení uznesenia MZ č. 398 o oblasti cestovného ruchu:
za 42, proti -, zdržal sa -, nehlasoval 1.

p. Knapík, primátor mesta Košice – Konštatoval, že návrh bol prijatý.

Hlasovanie č. 8 o programe ako o celku:
za 41, proti 1, zdržal sa -, nehlasoval 1.

p. Knapík, primátor mesta Košice – Konštatoval, že program bol schválený a ním sa 
bude riadiť XXI. rokovanie mestského zastupiteľstva.

––-     ––-     ––-

Overovatelia zápisnice:
p. Dušan Petrenka
p. Emil Petrvalský

––-     ––-     ––-

Návrhová komisia:
			NEKA			p. Blaškovičová
			KDH				p. Berberich
			SDKÚ, DS, SMK		p. Filipko
			Spoločný klub		p. Drábik

Hlasovanie č. 9: za 40, proti 1, zdržal sa 1, nehlasoval 1.

p. Knapík, primátor mesta Košice – Konštatoval, že návrhová komisia bude pracovať 
v zložení: pp. Blaškovičová, Berberich, Filipko, Drábik. 
Vyzval ich, aby zaujali miesto vo vyhradenom 12. rade. Ostatných poslancov požiadal, aby návrhy na uznesenia predkladali návrhovej komisii v písomnej forme.

––-     ––-     ––-

1. Správa o plnení úloh vyplývajúcich z uznesení MZ

p. Knapík, primátor mesta Košice – Správa o plnení úloh vyplývajúcich z uznesení 
MZ  od XX. rokovania MZ a prehľad o odpredaji nehnuteľného a nehnuteľného majetku mesta je predložená v písomnej podobe.

V rozprave vystúpili:

p. Vargovčák, námestník primátora mesta Košice – Mal k tomuto bodu jeden návrh
na uznesenie. 
Mestské zastupiteľstvo v Košiciach v súlade s príslušnými právnymi predpismi schvaľuje predĺženie lehoty realizovania uznesenia č. 378 z 11.3.2008 v časti C. bod 1 do júna 2009 a žiada primátora mesta zabezpečiť podklady potrebné pre Útvar hlavného architekta na zmenu územného plánu v uvedenej lokalite. Konkrétne sa jedná o lokalitu VŠA.

p. Hlinka, poslanec MZ – Otázka k plneniu uznesenia č. 626 – termín realizácie bol 
december 2008 a zatiaľ nie je známy výsledok. Je to uznesenie z októbrového zastupiteľstva. V správe je uvedené, že na rokovanie MZ v decembri 2008 bude predložená informácia ohľadne realizácie tejto úlohy. Rád by si vypočul túto informáciu, lebo v programe rokovania takýto bod nie je.

p. Knapík, primátor mesta Košice – Uzavrel rozpravu a požiadal riaditeľa Magistrátu
mesta, aby krátko vysvetlil otázku k príslušnému uzneseniu, ktorú predniesol poslanec p. Hlinka.

p. Kolárčik, riaditeľ Magistrátu mesta Košice – Pod bodom 31 je návrh na zmenu 
uznesenia MZ č. 626. Dôvodová správa je síce veľmi stručná, no sú tam uvedené dôvody o tom, čo považovali za nevyhnutné zmeniť a upraviť v predmetnom uznesení.

p. Knapík, primátor mesta Košice – Nakoľko už neboli ďalšie otázky, odovzdal slovo 
návrhovej komisii, aby predniesla návrhy na uznesenie. 

p. Filipko, poslanec MZ – Návrhová komisia dostalo pozmeňujúci návrh od
p. Vargovčáka v znení: 
Mestské zastupiteľstvo v Košiciach v súlade s príslušnými právnymi predpismi schvaľuje predĺženie lehoty realizovania uznesenia č. 378 z 11.3.2008 v časti C. bod 1 do júna 2009 a žiada primátora mesta zabezpečiť podklady potrebné pre Útvar hlavného architekta na zmenu územného plánu v uvedenej lokalite.

Hlasovanie č. 10: za 40, proti 2, zdržal sa -, nehlasoval 1.

p. Knapík, primátor mesta Košice – Konštatoval, že pozmeňujúci návrh bol prijatý.

p. Filipko, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 56 ods. 2 Rokovacieho poriadku MZ berie na vedomie informáciu o plnení úloh vyplývajúcich z uznesení MZ od XX. rokovania MZ a prehľad o odpredaji nehnuteľného a hnuteľného majetku mesta. 
Súhlasí s vypustením sledovania na úrovni mestského zastupiteľstva
1. časti uznesenia MZ č. 409 bod 4 zo dňa 20.3.2004 – uzn. č. 409
2. časti uznesenia MZ č. 94 bod 1. zo dňa 26. a 27.4.2007 – uzn. č. 94
3. časti uznesenia MZ č. 165 bod 1,2 zo dňa 28.6.2007 – uzn. č. 165
Zrušuje uznesenie MZ č. 294 zo dňa 25.10.2007 – Odpredaj voľného bytu na Hlavnej ul. 25 formou verejnej dražby.

Hlasovanie č. 11: za 38, proti 2, zdržali sa 2, nehlasoval 1.

p. Knapík, primátor mesta Košice – Konštatoval, že uznesenie bolo schválené.

p. Bajus, poslanec MZ – Predniesol procedurálny návrh, aby dĺžka faktickej poznámky
bola 1 minúta a dĺžka diskusného príspevku 3 minúty. Pokiaľ by tento návrh prešiel, poprosil kolegov, aby tento limit dodržiavali.

p. Knapík, primátor mesta Košice – Dal hlasovať o tomto procedurálnom návrhu.

Hlasovanie č. 12: za 33, proti 2, zdržali sa 7, nehlasoval 1.

p. Knapík, primátor mesta Košice – Konštatoval, že je väčšinová vôľa rešpektovať 
tieto časové intervaly. Požiadal preto, aby aj k vážnym materiálom, ako je napríklad rozpočet mesta, poslanci zostručnili svoje príspevky.

––-     ––-     ––-

2. Informácia primátora o svojej činnosti

p. Knapík, primátor mesta Košice – V krátkosti poinformoval poslancov o svojej
činnosti za obdobie od XX. rokovania mestského zastupiteľstvo. 
Okrem toho, čo je štandardnou administratívou sa sústredil na skutočnosti, ktoré mali podstatnejší význam pre vzťahy mesta s vonkajším okolím.
Začiatkom novembra sa zúčastnil slávnosti a koncertu, ktorý organizoval generálny konzul Maďarskej republiky, ktorý má sídlo v Košiciach pri príležitosti pripomenutia si výročia maďarského povstania v Budapešti v roku 1956. Podujatie malo kultúrnu i umeleckú úroveň a bolo dôstojnou spomienkou   na odpor maďarského ľudu.
Niekoľko vážnych rokovaní absolvoval v rámci spoločných stretnutí s projektovým tímom EHMK, kde projekt Európskeho hlavného mesta kultúry 2013, ktorý zo súťaže vyšiel úspešne, by sa mal postupne realizovať a pripraviť mesto a vytvoriť podmienky preto, aby inštitúcia, ktorá vznikne mohla zastrešovať a kooperovať aj s inštitúciami i externým prostredím mimo mesta. Výsledkom je návrh materiálu, ktorý v rámci programu tohto rokovania sa bude prerokovávať. Verí, že to nájde podporu a vytvorí sa vhodný organizačný rámec, aby sa zámery projektu mohli napĺňať.
Začiatkom novembra na pôde magistrátu bolo zorganizované podujatie, ktorého korene a iniciatíva smerujú do Európskej únie. Bola to reakcia na výzvu zorganizovať európsky týždeň mládeže. Spojilo sa to s Dňom otvorených dverí. V zasadačke magistrátu sa stretlo množstvo žiakov košických škôl, ktorí mali možnosť hovoriť aj s predstaviteľmi mesta o témach, ktoré ich zaujímajú, či je to pôsobenie vo verejnom živote, alebo otázky, ktoré sa ich dotýkajú, ako mladých ľudí. Poďakoval aj organizátorom, ktorí to pripravili a dobre zvládli to množstvo mladých ľudí. Poďakoval aj poslancom a starostom, ktorí prijali pozvanie na toto stretnutie a ochotne odpovedali na otázky. Je to dobrý krok na to, aby postupne pripravovali mladú generáciu na to, aby sa o verejný život a o prácu samosprávy zaujímali.
Hneď v prvom novembrovom týždni absolvoval s riaditeľom Magistrátu mesta a hlavným architektom pracovnú cestu do Viedne, kde prebehlo rokovanie s investorom, ktorý má rozpracovaný svoj zámer v Košiciach, kde rokovali o podmienkach naplnenia tejto investície. Prijal ich veľvyslanec SR v Rakúsku Dr. Lizák, kde diskutovali aj o možnostiach podpory a spolupráci s mestom Lincz, ktoré od budúceho roku spúšťa projekt Európskeho hlavného mesta kultúry pre rok 2009 v Rakúsku.
V druhom novembrovom týždni na úrovni primátora a v spolupráci so združením  Ester si pripomenuli na radnici smutné 70. výročie Krištáľovej noci. Boli pozvaní aj tí, ktorí toto obdobie začiatku holokaustu prežili a sú obyvateľmi Košíc. Podelili sa s prítomnými o svoje spomienky a náhľadom na súčasnosť. Bola vyslovená aj výzva, aby si občania slobodu a demokraciu úzkostlivo chránili a nepripustili akékoľvek návraty k takýmto myšlienkam.
Niekoľko rokovaní absolvoval so zástupcami DPMK a so skupinou, ktorá pripravovala aktualizáciu linkového vedenia, ktoré by mali byť pre verejnosť spustené od 14.12.2008.
Pozornosť venoval aj prebiehajúcim rekonštrukčným prácam na Vrátnej ulici, kde došlo k omeškaniu dodávateľských prác z viacerých dôvodov. Stretli sa tam zástupcovia investorov, správcovia sietí, ktorí sú rekonštrukciou dotknutí a dodávateľ. Spoločne  sa  hľadalo  riešenie, aby  sa práce stihli v krátkom čase.
12. novembra mali Košice možnosť hostiť Ekotopfilm. Prebiehal jeho 35. ročník. Toto podujatie je smerované k životnému prostrediu. Navštevujú ho hlavne mladí ľudia, ktorí majú kritický pohľad hlavne na nedostatky, ktoré sa okolo dejú. Na podujatie boli pozvaní aj hostia, ktorí v oblasti životného prostredia aj podnikajú a rozhodujú o veciach, ktoré majú priamy vplyv na  zmeny.
V novembrových dňoch medzinárodná porota vyhodnocovala súťaž na postavenie pamätníka v priestoroch pri Dolnej bráne. Pamätník by mal pripomínať snahu obyvateľov Košíc, túžbu a postoje, ktoré súviseli so slobodou a so zápasom o demokraciu v období roku 1968, konkrétne 21.8.1968, keď 7 ľudí zahynulo na tomto mieste a potom aj pamätné dni v novembri 1989, keď toto miesto bolo miestom stretnutí a mítingov, kde Košičania jednoznačne vyjadrovali túžbu po zmene. Informácia o tejto súťaži je zaradená aj v jednom z bodov rokovania.
V druhej polovici novembra sa tradične uskutočnil už 19. ročník Festivalu sakrálneho umenia. Zúčastnil sa na jeho otváracom koncerte i na záverečnom ekumenickom koncerte, ktorý bol organizovaný v Dome umenia. Opäť to bolo veľmi dôstojné podujatie, ktoré je dobrou prípravou na záver roka a sviatky Vianoc. Dokumentuje toleranciu a ekumenický prístup, ktorý v tomto duchovnom prostredí je pre Košice veľmi typický a svojim spôsobom aj vzácny.
Zúčastnil sa rokovania Rady starostov, kde 18.11. na prvom stretnutí predstavili návrh rozpočtu, prezentovali zámery mesta a kde si vypočul predstavy a požiadavky starostov k financovaniu a zámerom, ktoré chcú realizovať v mestských častiach v roku 2009.
Uskutočnilo sa široké rokovanie zástupcov mesta a odborných útvarov Magistrátu mesta s Východoslovenskou vodárenskou spoločnosťou, kde veľmi dôsledne analyzovali niektoré nedoriešené otázky, ktoré sa vo vzájomných vzťahoch vyskytli a naakumulovali za posledné obdobie tak, aby sa našlo spoločné riešenie a nekomplikovali postupy, ktoré sa niekedy nerealizujú len preto, že vzťahy nie sú doriešené a nastávajú časové sklzy.
Súčasťou Festivalu sakrálneho umenia, hlavne v závere tohto podujatia bolo aj prijatie delegácie z poľského mesta Krosno, ktorú viedol primátor. Prezentovali záujem spolupracovať hlavne v kultúrnej oblasti ako aj v oblasti niektorých projektov s mestom Košice. Aj rokovania kultúrnych komisií oboch miest viedli k tomu, aby sa pripravil zaujímavý model spolupráce, ktorý môže byť obohatením kultúrneho života v obidvoch mestách. 
V závere novembra mal možnosť stretnúť sa s predstaviteľmi Matice slovenskej - s predsedom ústredia i predsedom regionálnej zložky na východe Slovenska. Prezentovali svoje zámery a uchádzajú sa o podporu mesta pre túto kultúrnu ustanovizeň.
Medzi aktuálne udalosti decembra patrí rokovanie mestskej rady, ktoré sa uskutočnilo minulý týždeň, kde hlavnou témou bol rozpočet na rok 2009. Včera mal možnosť stretnúť sa s veľvyslankyňou Talianskej republiky na Slovensku, ktorá začala svoju misiu v Bratislave a hneď po 40 dňoch vykonala návštevu Košíc. Má záujem podporovať a rozvíjať vzájomné vzťahy. Diskutovalo sa o možných spoločných projektoch, ktoré by talianske  veľvyslanectvo a komunita Talianov v Košiciach s podporou mesta realizovala. Ide o to, aby sa aj tieto vzťahy rozvíjali a dostali sa na primeranú úroveň. 
To je v stručnosti všetko, čo sa za necelý mesiac a pol dotýkalo jeho práce.

V rozprave vystúpili:

p. Halenár, poslanec MZ – Opýtal sa primátora mesta, čo za toto obdobie urobil 
v konkrétnych problémoch. Ktoré tri problémy, ktoré ťažia mesto riešil, ktorým sa venoval a s akým výsledkom?

p. Knapík, primátor mesta Košice – Problematika mesta sa nedá zužovať do 2-4 
problémov. Je ich samozrejme viac. Najzložitejší a najkomplikovanejší problém, zrejme aj najakútnejší problém bolo riešenie sporu, ktorý ma DPMK so spoločnosťou OutCleim. Venovali tomu dosť času. Podrobnejšie to nespomenul, ale bola to súčasť aj jeho pracovného času, ktorý tejto problematike venoval. Výsledok je na rôznych úrovniach. Zo strany všeobecného súdu je rozhodnuté o tom, že je vydaný odklad na exekúciu do doby, kým všeobecné súdy nerozhodnú s konečnou platnosťou o tomto spore. Myslí si, že to je jedna z vecí, ktorá sa podarila a hrozba odstavenia účtov a stiahnutie 43 mil. Sk z účtov je zažehnaná. Tento problém sa dotýka v rovnakej miere mesta i DPMK a komplikoval by aj zmluvné vzťahy DPMK smerom navonok. Toľko na upresnenie najaktuálnejšieho problému.
Nakoľko neboli ďalšie otázky, uzavrel tento bod a dal slovo návrhovej komisii. 

p. Filipko, poslanec MZ  - Mestské zastupiteľstvo v súlade s príslušnými právnymi 
predpismi berie na vedomie informáciu primátora mesta o svojej činnosti od XX. rokovania mestského zastupiteľstva. 

Hlasovanie č. 13: za 40, proti 1, zdržal sa -, nehlasovali  4.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

3. Správa o činnosti hlavného kontrolóra mesta Košice

p. Hojer, hlavný kontrolór mesta Košice – Správa o činnosti je predložená za obdobie
od XX. rokovania mestského zastupiteľstva. 
Súčasťou tohto bodu je Správa o výsledku kontroly použitia kapitálových výdavkov v organizáciách riadených oddelením školstva MMK za obdobie rokov 2005-2007. V rámci tejto kontroly boli vytypované 3 základné školy, kde skontrolovali aj použitie kapitálových výdavkov.
Momentálne prebieha kontrola v podniku L TODO týkajúca sa používania stĺpov verejného osvetlenia na umiestňovanie reklamných tabúľ. No vzhľadom na presun termínu zastupiteľstva neboli schopní kontrolu ukončiť tak, aby  mohli správu predložiť na dnešnom zastupiteľstve. 
V rámci tohto bodu je predložený aj návrh kontrolnej činnosti Útvaru hlavného kontrolóra na I. polrok 2009. Navrhol zmenu, nakoľko v BPMK prebieha v súčasnosti záverečné posudzovanie a uzatváranie činnosti vo forme príspevkovej organizácie, navrhol nahradiť túto kontrolu kontrolou vybavovania sťažností na Magistráte mesta Košice za roky 2007 a 2008.

V rozprave vystúpili:

p. Gamcová, poslankyňa MZ – Opýtala sa na podrobnosti rokovaní so sťažovateľmi na 
výšku poplatku za odvoz a likvidáciu odpadu.

p. Knapík, primátor mesta Košice – Nakoľko sa do rozpravy nikto viac neprihlásil, 
uzavrel ju a dal slovo hlavnému kontrolórovi.

p. Hojer, hlavný kontrolór mesta Košice – V danom prípade išlo o to, že daný pán sa 
chytil toho problému výšky poplatkov, ktorá je nejednotná pre poplatníkov v rodinných domoch a v bytových domoch. Bohužiaľ, vysvetlil mu, že toto je daňová povinnosť, ktorá platí na obdobie celého roka a momentálne nie je možné mu tento preplatok vrátiť a že sa to bude riešiť až v daňovom období ďalšieho roka.

p. Knapík, primátor mesta Košice – Odovzdal slovo návrhovej komisii. 

p. Filipko, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. aa) Štatútu mesta Košice berie na vedomie
1.	Správu o činnosti hlavného kontrolóra Mesta Košice od XX. rokovania MZ.
2.	Správu o výsledku kontroly použitia kapitálových výdavkov v organizáciách riadených oddelením školstva MMK za obdobie rokov 2005 – 2007. 
3.	Návrh plánu kontrolnej činnosti Útvaru hlavného kontrolóra mesta Košice 
na I. polrok 2009.

Hlasovanie č. 14: za 40, proti 1, zdržal sa 1, nehlasovali 4.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

4. Správa náčelníka Mestskej polície Košice o činnosti MsP Košice  

p. Dvorožňák – Správa o činnosti je od XX. rokovania MZ. Nemá ďalšie informácie
na doplnenie, zodpovie otázky.

V rozprave vystúpili:

p. Filipko, poslanec MZ – V súvislosti so správou náčelníka mestskej polície navrhol
uznesenie. Mal možnosť rozprávať sa s náčelníkmi mestskej polície v iných mestách a nikde nie je štandardom, aby náčelník mestskej polície musel predkladať na každé zastupiteľstvo takúto rozsiahlu správu. Predkladá sa spravidla raz za štvrťrok, alebo polrok. Preto navrhol, aby takáto správa širšieho rozsahu bola predkladaná raz za polrok. Každý, kto má dôležité otázky voči náčelníkovi mestskej polície, môže ich predniesť v bode dopyty, vysvetlenia.

p. Knapík, primátor mesta Košice – Uzavrel rozpravu a dal slovo návrhovej komisii. 

p. Filipko, poslanec MZ – Prečítal doplňujúci návrh. 
Mestské zastupiteľstvo v Košiciach v súlade s príslušnými právnymi predpismi schvaľuje, aby náčelník mestskej polície predkladal správu o svojej činnosti 
1-krát za polrok. 

p. Knapík, primátor mesta Košice – Skôr, ako sa pristúpi k hlasovaniu, bolo by 
potrebné tento návrh zosúladiť so Štatútom mesta a rokovacím poriadkom, kde je zadefinované, že náčelník mestskej polície predkladá svoju správu na každé riadne rokovanie. Treba to domyslieť a vrátiť sa k tomu v najbližšom období.

p. Filipko, poslanec MZ – Stiahol svoj návrh a pri úprave Štatútu mesta bude žiadať, 
aby sa to tam zapracovalo. Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. aa) Štatútu mesta Košice berie na vedomie správu náčelníka Mestskej polície Košice o činnosti MsP Košice od XX. rokovania MZ konaného dňa 30.10.2008.

Hlasovanie č. 15: za 41, proti 1, zdržal sa -, nehlasovali 4.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

5. Správa o odpovediach na interpelácie a dopyty poslancov

p. Knapík, primátor mesta Košice – V správe sú zahrnuté odpovede na interpelácie 
a dopyty poslancov, ktoré boli prednesené na XX. rokovaní mestského zastupiteľstva 31.10.2008.

p. Kolárčik, riaditeľ Magistrátu mesta Košice – Materiál je predložený v písomnej 
	podobe a nemal k nemu žiadne doplnenie.

V rozprave vystúpili:

p. Knapík, primátor mesta Košice – Prihlásil sa do rozpravy ako prvý, aj keď to 
nesúvisí priamo s týmto bodom, ale súvisí to s interpeláciami ako takými. Informoval mestské zastupiteľstvo, že 8.12.2008 mu bol doručený list spoločnosti OutCleim, ktorým reagovali na interpeláciu poslanca p. Mutafova a na odpoveď, ktorá mu bola zaslaná 11.9.2008. Týkala sa vzťahu medzi spoločnosťou OutCleim a DPMK. 
Informoval, že rovnakým spôsobom, ako on interpeláciu písomne vybavil smerom k poslancovi p. Mutafovovi, tak ju v zmysle tohto listu doplní písomne.

p. Drábik, poslanec MZ – Reagoval na odpoveď, ktorú na svoju interpeláciu dostal od
riaditeľa MMK. V prvom momente, keď si ju prečítal, tak sa trochu rozčúlil, ale keď sa nad tým zamyslel, tak si povedal, že prečo nie, aj tak sa dá odpovedať. Na poslednom rokovaní MZ položil otázku, čo bude stáť mesto Košice transformácia príspevkovej organizácie BPMK na spoločnosť s ručením obmedzeným. Dostal odpoveď, že 200 tis. Sk. To je pekné, mesto 200 tis. Sk musí zaplatiť, plus nejaké znalecké a iné veci, ale on si myslel, že pán riaditeľ chlapsky napíše, že mesto, alebo niekto iný, bude musieť prevziať dlhy vo výške 380 mil. Sk plus ďalšie veci a že celková suma, čo to bude mesto stáť, bude  v globále – v jednom čísle, asi taká.
Táto odpoveď mu pripadala, ako keď sa v materskej škôlke učiteľka opýta žiaka „Ferko, prečo?“ a on jej povie „preto, lebo“. To bolo také, trochu infantilné. 

p. Mutafov, poslanec MZ – K tej časti interpelácie, ktorú by potreboval doladiť. Nedá 
mu, aby verejne nepovedal niekoľko slov k celej kauze v rámci DPMK. Nedávno bol v médiách uverejnený aj list od redaktora Vrábela, ktorý vyspovedal členov bývalého predstavenstva. Jemu, ako poslancovi, ktorý je už nejaký ten čas v mestskom zastupiteľstve a bol aj pri tom zlomovom bode v roku 2004, keď sa vymenilo predstavenstvo vedené p. Reiprichom, vtedy tak isto protestoval proti spôsobu, ktorý sa použil, no nedá mu, aby sa nespýtal, že čo robilo predstavenstvo, keď dopustilo podpísanie rôznorodých  zmlúv, ktoré v danej chvíli sa ukazujú ako nie príliš šťastné. Mestské zastupiteľstvo určilo poslanca, ktorý zastupoval valné zhromaždenie, no zastupiteľstvu nikdy nikto neavizoval „páni poslanci, pozor, je tu nejaký problém, treba ho riešiť“, až vypukol v polovici roku 2007, keď nové predstavenstvo urobilo isté kroky vo veci právneho sporu voči spoločnosti OutCleim. Znovu konštatoval, že zmluva so spoločnosťou OutCleim nebola šťastná a mal aj výhrady, že nie veľmi šťastne to urobili., no to už je minulosť. Problém je, že nikdy v minulosti, žiadne predstavenstvo, ani dozorná rada, ani zástupca valného zhromaždenia valné zhromaždenie neinformovali o tejto veci, čo považuje za nešťastné. Preto poprosil primátora mesta, aby z titulu jeho pôsobnosti a autority všetci ľudia, ktorí zastupujú mesto v rôznych orgánoch, aby si striktne plnili zákonné normy a povinnosti, ktoré z týchto poverení vyplývajú.
Dostal aj odpoveď na otázku ohľadom finančného ocenenia práce p. Filipka. Nevenoval sa sume, ako takej, no v odpovedi mu chýba odkaz na právny titul, podľa akej normy, podľa akej zásady, podľa akého paragrafu mu bola táto odmena určená. Požiadal o písomné doplnenie odpovede.

p. Halenár, poslanec MZ – Dostal odpoveď podpísanú riaditeľom Magistrátu mesta
p. Kolárčikom, ohľadom jeho otázky, prečo nemá odpoveď na niekoľko desiatok e-pošty, ktorú zaslal na oficiálnu elektronickú adresu. Pán riaditeľ magistrátu mu odpovedal, že vzhľadom na to, že nešpecifikoval, o ktorú e-poštu sa jednalo, tak ju nedokáže nájsť. 
To naozaj v roku 2008 na magistráte nie je elektronická pošta zrovnaná s klasickou poštou? Je to možné, aby sa nejaký e-list stratil? Ako magistrát plní voči občanom mesta a voči poslancom tú najzákladnejšiu požiadavku komunikácie? 
Prečo primátor mesta okamžite neodvolal riaditeľa magistrátu, ktorý na jeho požiadavku, aby každý elektronický list bol automatom prijatý a potvrdený, že list bol prijatý, toto nezabezpečil? Prečo je stav, keď poslanec v komunikácii s voličmi prenáša ich otázky na oficiálnu elektronickú adresu magistrátu a niekoľko mesiacov mu nie je odpovedané a keď žiada, aby sa niekto nový na to pozrel, nie ten „starý neschopák“, tak ten nový mu odpovie presne to isté? Načo sú tu poslanci? Vie mu to primátor mesta povedať, keď na tomto magistráte sa podrývajú základy demokracie? To je presne to, čo cíti. 

p. Knapík, primátor mesta Košice – Nemyslí si, žeby to takto malo byť. Čo je úlohou
poslancov, o tom jednoznačne hovorí zákon o obecnom zriadení a zákon o Košiciach, nebude ho citovať. Poslanec mestského zastupiteľstva úlohy, ktoré mu vyplývajú zo zákona, môže plniť. Ak to tak nie je, dá sa o tom diskutovať, ale individuálne, aby sa nezdržiavali ostatní prítomní. Ak odpoveď nebola dostatočná, preverí to a zjedná nápravu. Možno nie všetko je tak úplne dokonalé, aby aj dnes neboli technické obmedzenia, ktoré to nie celkom umožňujú. V tomto prípade poprosil o obojstrannú spoluprácu a treba si to vydiskutovať hlavne s informatikmi, lebo on na to nie je špecialista. 

p. Halenár, poslanec MZ – Faktická poznámka. Keby sa jednalo o 2-3 prípady, tak tu
ani nehlesne. V jeho evidencii sa jedná cca o 40 listov, na ktoré nedostal odpoveď a požiadal primátora, aby si nemyslel, že je to náhoda. Sám primátor je zodpovedný za chod tohto magistrátu, preto ho vyzval, aby sa nesprával k tejto jeho výčitke, že on nevie, čo je práca poslanca. Ak si toto vybral z jeho vystúpenia, tak to je potom hanba celého mesta, ktoré si zvolilo takého primátora.

p. Knapík, primátor mesta Košice – Toto bola priama otázka, že sú podrývané základy 
demokracie, otázka smerovala k nemu, aby vysvetlil, čo je prácou poslanca. Takto to bolo formulované. Ak to bola rečnícka otázka, potom nech p. Halenár prepáči, ale nepochopil to tak.

p. Hlinka, poslanec MZ – Vrátil sa k dopytu pod číslom 164/08. Týkal sa riešenia 
statického parkovania v meste. Snažil sa takýmto spôsobom iniciovať, aby ako poslanec dostal isté ubezpečenie, že tento závažný problém celého mesta, nakoľko sa jedná o takmer havarijný stav hlavne v centrálnych častiach mesta, že istým spôsobom bude riešený s perspektívou do konca tohto, alebo budúceho roka a aké kroky sa robia. 
Odpoveď, ktorú dostal, mu pripadá, ako keby ho poučovali ako žiaka v základnej školy, pretože vysvetľovať poslancovi v tejto odpovedi, ktorá je v materiáli uvedená iba v zostručnenej podobe, pretože celé znenie má iba on, ako dopytujúci poslanec, je, ako keby sa bavil hluchý so slepým. Vysvetľovať poslancovi, že čo sa chce robiť vo veci statického parkovania v meste, zdôvodňovať, že nie sú finančné možnosti ani na prípravu projektov na budovanie parkovísk vyznieva, že sa s ničím nepohlo. 
V takýchto odpovediach na dopyty poslancov by očakával informáciu o určitých krokoch, ktoré hodlá inštitúcia (v danom prípade odpovedal riaditeľ magistrátu) urobiť, aby sa tento vážny mestský problém pohol dopredu, alebo potom treba k tomu zvolať zvláštne stretnutie, kde si so zainteresovanými problematiku možných lokalít na statické parkovanie zadefinujú. 
Pretože povedať a poučovať poslanca, že napr. zjednosmernenie ulíc nie je riešením rozšírenia možnosti statického parkovania, to nebolo cieľom tejto otázky. Otázka smerovala trochu širšie a jedným zo spôsobov môže byť rozširovanie parkovísk aj zmenou organizácie dopravy v jednotlivých uliciach, napr. aj zjednosmernením. 
Pre budúcnosť poprosil, aby sa tieto odpovede formulovali k veci a mali nejaký racionálny záver.

p. Gamcová, poslankyňa MZ – Chcela povedať veľmi podobnú vec ako jej predrečník. 
Nie je vôbec spokojná s odpoveďami na jej otázky. Má pocit, že toto mesto ani mená zmysel interpelovať, pretože sa poslanec aj tak nič nedozvie, resp. sa dozvie účelovo napísané pravdy. To, čo sa dozvedela na otázku, ako budú odškodnení občania za to, že platili za odpad v rozpore so zákonom, je podľa nej úplne neuveriteľné. To, čo je napísané v tomto jednom odstavci, tak k tomu sa ani nevie vyjadriť. Povedala len to, že mesto Košice vyberalo poplatky od poctivo platiacich občanov, ktorí ale platili v rozpore so zákonom, čo potvrdzuje aj zaradenie bodu 7 do dnešného rokovania mestského zastupiteľstva. Je otázkou, že keby boli občania vedeli, že voči platobnému výmeru sa majú včas odvolať, tak toto mesto by rádovo prišlo o milióny korún a nemohlo by naplniť zmluvu s Kositom. Jej otázky vôbec nesmerovali voči Kositu, ale voči tomuto mestu, ako háji záujmy občanov. Totiž v prípade, že občan by sa riadne odvolal v zákonnej lehote, tak mesto Košice by mu malo stanoviť najnižšiu sadzbu podľa zákona, čo je 20 halierov.
To znamená, že toto, čo je tu napísané, je možno podľa odpovedajúceho pravda, ale podľa nej je to polopravda, alebo nepravda. Je naozaj preukázateľné, že mesto vyberalo poplatok v rozpore so zákonom a podľa jej názoru aj ďalšia odpoveď na jej interpeláciu hovorí o tom, že nedoplatky sú a budú nevymožiteľné, napr. v prípade Luníka IX. Je to naozaj diskriminácia občanov, ktorí poctivo platili tento poplatok.
Ďalší  nonsens je odpoveď na jej interpeláciu o diétach a vreckovom. Zákon o cestovných náhradách jasne stanovuje povinnosti. Nevie, kto to napísal a dosť by ju zaujímalo, kto odpovedal na túto jej interpeláciu, či to bol primátor, alebo riaditeľ magistrátu, ale asi by si mal naštudovať zákon o cestovných náhradách. Jej interpelácie k tejto tému budú aj naďalej pokračovať.

p. Knapík, primátor mesta Košice – Nakoľko sa nikto do rozpravy nehlásil, správu 
o odpovediach na interpelácie a dopyty uzavrel. Slovo dal návrhovej komisii. 

p. Filipko, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa príslušných ustanovení Štatútu mesta Košice a § 64 ods. 3 Rokovacieho poriadku mestského zastupiteľstva berie na vedomie správu o odpovediach na interpelácie a dopyty poslancov mestského zastupiteľstva, ktoré boli prednesené na XX. rokovaní Mestského zastupiteľstva v Košiciach dňa 31.10.2008 s pripomienkami. 

Hlasovanie č. 16: za 36, proti 1, zdržali sa 4, nehlasovali 5.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

6. Návrh na zmenu VZN mesta Košice č. 65 o úhradách za poskytovanie 
    sociálnych služieb v pôsobnosti územnej samosprávy mesta

p. Knapík, primátor mesta Košice – Materiál už bol na rokovaní mestského 
zastupiteľstva v októbri. Vzhľadom na nejednotnosť riešenia, názorov a postojov k tejto problematike, ako reagovať na protest prokurátora, ktorý napadol uvedené poplatky, sú tu pripravené dve alternatívy, podľa ktorých je možné zvážiť a rozhodnúť. Vyhovieť prokurátorovi a toto spoplatňovanie zrušiť, alebo nevyhovieť protestu prokurátora a túto úhradu v súlade s VZN požadovať naďalej v istej úprave.
Líšia sa aj právne názory, no jeho povinnosťou je rešpektovať protest prokurátora, ale rešpektuje aj vôľu, ktorá sa prezentovala na komisiách MZ a na mestskej rade. Mestské zastupiteľstvo ako orgán rozhodne, ktorú alternatívu si osvojí a v tomto zmysle budú aj konať.

V rozprave vystúpili:

p. Matoušek, poslanec MZ – Požiadal o výklad odborných útvarov. Prokurátor jasne
uvádza, čo treba urobiť. Zo zákona musí mestské zastupiteľstvo prerokovať jeho protest, v ktorom požaduje nezákonné VZN zrušiť. On v alternatívach hlasovať nemôže. Jednak ho to navádza na nezákonnosť, či vyhovieť, alebo nevyhovieť. Či vyhovie, alebo nevyhovie, to dá najavo svojim hlasovaním. Uznesenie má znieť, že nezákonné VZN sa má zrušiť, prípadne nahradiť nariadením, ktoré bude v súlade so zákonom a ostatnými všeobecne záväznými predpismi. Tak nech mu odborný útvar vysvetlí, ako môže hlasovať v alternatívach, keď prokurátor jasne stanovil o čom má mestské zastupiteľstvo rokovať a rozhodnúť. Hlasovaním každý poslanec buď vyhovie, alebo nevyhovie prokurátorskému protestu. To už je potom následok tejto situácie.

p. Halenár, poslanec MZ – Ak sú tu predložené dve alternatívy, z ktorých si poslanci 
majú vybrať, tak v ďalšom, lebo v tomto prípade sa už nič nedá robiť, ale v tom ďalšom by mal primátor mesta zvážiť kvality právneho oddelenia, o ktoré sa práve opiera. Naozaj nerozumie primátorovmu optimizmu, čo sa týka kvalít ľudí, ako je JUDr. Takácsová a spol. Práve teraz mal možnosť z úst poslankyne p. Gamcovej počuť, že nezákonnosti sa mestské zastupiteľstvo dopustilo pred rokom, keď schvaľovalo VZN o zbere a zneškodnení komunálnych odpadov v časti poplatky. Nevie, koľko signálov primátor ešte potrebuje, aby prikročil k razantnej akcii. Ak si myslí, že to je niečo smiešne, čo teraz hovorí, že netreba tomu venovať pozornosť, tak nech verí tomu, že to je len začiatok. 
Ak sa v danom prípade priklonia k tej alternatíve, ktorá zneistí prokurátora, hoci aj on si o prokuratúre myslí niečo iné, než je všeobecný názor, myslí si, že urobia veľmi zle. Urobí sa tým precedens, že mestské zastupiteľstvo viac verí názoru právneho oddelenia, ktoré už niekoľkokrát dokázalo, že predkladá poslancom návrhy na uznesenie, ktoré sú v rozpore so zákonom. 
Ak v budúcnosti príde protest prokurátora, mal by primátor mesta zvážiť, či by nebolo vhodné obrátiť sa na generálnu prokuratúru o potvrdenie, alebo vyvrátenie názoru miestneho prokurátora. 

p. Dittrich, poslanec MZ – Tam, kde sú traja právnici vznikne minimálne 5 právnych
názorov. Tak sa to traduje na Slovensku. Jeden právnik povie, že prokurátor je orgán, ktorý pozoruje činnosť samosprávy a jeho protestu treba vyhovieť, na druhej strane toto VZN o úhradách za poskytovanie sociálnych služieb vôbec nie je v hlbokom rozpore so zákonom. Prebrali to na sociálnej komisii a je to riešiteľné. Sociálna komisia odporúča alternatívu č. 2.

p. Hlinka, poslanec MZ – Skutočne, koľko je právnikov, toľko je právnych názorov.
Vidieť to aj hierarchii súdnictva, kde sú isté zmeny v rozhodovacích procesoch: okresný, krajský, najvyšší súd. Napriek tomu jeho osobný názor je, že toto je právny štát a samosprávne inštitúcie majú zo zákona povinnosť riadiť sa predovšetkým ústavou a platnými zákonmi a inými všeobecne záväznými predpismi. Je to aj súčasťou sľubu poslanca. Ak sa vychádza z tohto princípu, tak samospráva môže legitímne upravovať isté právne vzťahy, upravovať napríklad aj režim vyberania poplatkov, platieb iba v súlade a duchu zákona. Keďže platný zákona 195/1998 Z.z. o sociálnej pomoci nepozná takýto druh poplatku a ani v spoločných ustanoveniach nezmocňuje orgány miest a obcí, aby si podľa svojich možností a podľa finančnej situácie v teritóriu prípadne takýto poplatok zaviedli. Preto mestské zastupiteľstvo konalo v tomto prípade nad rámec zákona. Tak mu to vychádza a je to aj logické. To, čo je nad rámec zákona, keďže zákon takú možnosť nepozná, nie je dôvodom, aby sa tomuto protestu nevyhovelo. Na legislatívno-právnej komisii, ktorej je predsedom, pri hlasovaní a aj predtým v rozprave, ktorá k tomu bola, nakoniec tesným hlasovaním bolo prijaté uznesenie, že neodporúča vyhovieť protestu prokurátora z tu uvedených dôvodov. On sa proti tomu ohradil, za nehlasoval, bol proti takému uzneseniu z komisie, ale rešpektuje to, lebo je to názor väčšiny členov komisie. No z dôvodu ústavnosti podľa jeho osobného názoru, by sa protestu prokurátora malo vyhovieť. 

p. Dittrich, poslanec MZ – Faktická poznámka. Poznamenal, že okrem toho, čo 
povedal p. Hlinka, že takýto druh poplatku nie je uvedený v zákone, platí aj iná myšlienka a tá hovorí, že to čo zákon nezakazuje, dá sa realizovať. Zákon nezakazuje takýto druh poplatku a z toho vychádza iný právny názor. 
Voľakedy bol dobrý zvyk, že vždy, keď sa uvádzal materiál, tak sa prečítali stanoviská komisií. Možno by bolo dobre pokračovať v tomto dobrom zvyku a pred každým bodom, pokiaľ bol daný materiál prerokovaný v komisii, pri jeho uvádzaní uviesť aj stanoviská komisií.

p. Bereš, poslanec MZ – Absolútne nie je odborníkom v právnej oblasti, ale má jednu 
paralelu, čo sa týka protestov prokurátora. Svojho času sa na protest prokurátora zrušilo VZN o užívaní alkoholu na verejných priestranstvách, vyhovelo sa protestu prokurátora a vzápätí na to v iných mestách na Slovensku sa takéto VZN prijímali, aby umožnili reštrikcie v tomto smere. Vtedy vyhoveli právnemu názoru jedného prokurátora a v iných mestách to zrazu bolo možné. Aj čo sa týka názoru prokurátora, tak môže byť viacero právnych výkladov. Takže má otázku, že čo sa stane, ak sa nevyhovie protestu prokurátora, ktorý je jeho právnym názorom, tak sa to posunie ďalej na vyššiu inštanciu a tá rozhodne buď v prospech prokurátora, alebo v prospech mesta. Z procesného hľadiska neberie názor prokurátora ako dogmu, ktorá je nespochybniteľná. Nehovorí to konkrétne k tomuto bodu, k tomuto VZN, ale vo všeobecnosti k protestom prokurátora, že aj takto sa dá na to pozrieť.

p. Hlinka, poslanec MZ – Faktická poznámka. Na dôvažok k tomu, čo bolo povedané
predrečníkom. Košický samosprávny kraj na svojom zastupiteľstve v pondelok toho týždňa prijal uznesenie, kde možnosť vyberania takéhoto poplatku zrušil z podobného VZN za úhradu sociálnych služieb v pôsobnosti samosprávneho kraja. Má informáciu, že takéto vyberanie poplatku sa v návrhu nového zákona o sociálnych službách už zakotvuje vo forme zákazu. Znamená to, že pre budúcnosť sa zakazuje takéto veci robiť. Košice zrejme nie sú jediné, čo vo svojich zariadeniach sociálnych služieb takéto poplatky zaviedli v rámci miest a obcí Slovenska.

p. Halenár, poslanec MZ – Bolo by vhodné vyzvať vedúcu právneho oddelenia, či 
má podobné informácie, ako poslanec p. Hlinka, aby to tu hneď povedala. Aby hneď vystúpila, keď bude príležitosť, pretože si myslí, že to, čo povedal poslanec p. Hlinka je veľmi vážna vec.

p. Rusnák, poslanec MZ – Vo svojom vystúpení sa zameral na alternatívne návrhy
v uznesení. Osobne si myslí, že alternatíva 2 tam nemá čo hľadať. Návrh na uznesenie by mal znieť podľa predloženého návrhu v alternatíve 1 a buď sa príjme, alebo neprijme.  Poslanci predsa nemajú čo hlasovať, že nevyhovejú. Toto je hrubé faux pas toho, kto ten návrh pripravoval. Predložil návrh, aby sa o alternatíve 2 vôbec nehlasovalo, ale iba o alternatíve 1.

p. Matoušek, poslanec MZ – Pri alternatíve 1 sa dá hlasovaním rozhodnúť o tom, o čo
v merite žiada prokurátor. On žiada zrušiť a poslanci hlasovaním rozhodnú, počtom hlasov rozhodnú, či sa vyhovie prokurátorskému protestu, alebo nie. Uznesenie má znieť: Mestské zastupiteľstvo zrušuje uznesenie číslo to a to a hlasovaním vyhovie, resp. nevyhovie. 

p. Kočiš, poslanec MZ – Faktická poznámka. Včera čítal rokovací poriadok a tam
sa píše, že protest prokurátora sa prejednáva v prítomnosti prokurátora. Je tu prítomný prokurátor?

p. Knapík, primátor mesta Košice – Od pracovníčky organizačného referátu dostal
informáciu, že prokurátor prítomný nie je. 

p. Dittrich, poslanec MZ – Faktická poznámka. Nedá mu, aby ostal ticho sedieť.
Dostávajú sa k výkladu zákona, k výkladu pojmov. Pán Hlinka má pravdu, § 74 hlava II. ods. 6 – poskytovateľ sociálnej služby nesmie podmieniť uzatvorenie zmluvy o poskytovaní sociálnej služby peňažným plnením, alebo nepeňažným plnením. To je dikcia zákona. Pohľad na to môže byť opäť z viacerých uhlov, z viacerých strán. Prvá vec je, že zákon ukladá toho, kto je odkázaný na túto službu, prijať. Prijíma sa rozhodnutím a až po prijatí sa stanovuje výška úhrady. Výška úhrady je viazaná na majetok, finančné podmienky a ďalšie okolnosti. To je zo zákona. Ak by sa mali držať toho, čo je tu napísané, musí sa zrušiť už schválené VZN, pretože by podmieňovali prijatie, no nie je to tak. Prijatie občana sa nepodmieňuje, príjme sa, dostane rozhodnutie o prijatí a následne sa rieši finančné plnenie. On by to nechal na rozhodnutie súdu.

p. Gamcová, poslankyňa MZ – Nadviazala na poslednú vetu predsedu sociálnej 
komisie. Komisia včera na svojom zasadaní presne o tom hovorila a keď sa nevyhovie protestu, treba aj povedať, kto bude právne zodpovedný za prehratý súdny spor v budúcnosti.
Poukázala tiež na to, že KSK zrušilo svoje uznesenie a aj iné mestá takéto svoje VZN riešili a v žiadnom sa nenachádza takýto príspevok, voči ktorému namieta prokurátor. Ona osobne si bude ctiť zákon a bude hlasovať za vyhovenie protestu prokurátora. 

p. Hlinka, poslanec MZ – Faktická poznámka. Pripomenul kolegom poslancom, že 
toto je vo VZN o ktorom je reč, zakotvené v § 5 ods. 1 takto: Pri umiestnení občana v zariadení sociálnych služieb s celoročným pobytom (čiže v domove dôchodcov), je podmienkou uhradiť jednorazový príspevok podľa majetku
a)	pri vlastníctve 1-izbového bytu 15.000,- Sk
b)	pri vlastníctve 2- izbového bytu 25.000,- Sk
c)	pri vlastníctve 3-izbového bytu 35.000,- Sk
d)	pri vlastníctve rodinného domu 55.000,- Sk.
Taká je dikcia VZN o ktorom je rozprava a ide o to, či sa tento odstavec vypustí, alebo nie.

p. Dittrich, poslanec MZ – Faktická poznámka. Treba poznamenať, že Banská Bystrica 
má tak isto VZN o poplatkoch a nezrušila ho. Funguje a tam sa protest prokurátora akosi neobjavil. Čiže aj tí prokurátori majú na vec rozdielne názory. Podľa neho netreba vyhovieť a nech o tom rozhodne súd. Ten súdny spor sa nedá prehrať.

p. Knapík, primátor mesta Košice – Už tu odznelo veľakrát, že veci sa nedajú prehrať
a nie je to také úplne jednoduché. Nikto sa do diskusie nehlásil, preto uzavrel rozpravu a vyzval vedúci právneho oddelenia, aby odpovedala na otázky.

p. Takácsová, vedúca legislatívno-právneho oddelenia MMK – Právne oddelenie 
svoj postoj jednoznačne vyjadrilo v dôvodovej správe. Je za vyhovenie protestu prokurátora. Majú na to aj právne dôvody, stotožňujú sa s návrhom, no neprináleží im vyjadrovať sa k protestu prokurátora a komentovať ho, pretože protest prokurátora bol adresovaný mestskému zastupiteľstvu. Podľa zákona mestské zastupiteľstvo je oprávnené a má ho prerokovať a má prijať rozhodnutie. Materiál bol spracovaný na jednoznačnú požiadavku, no nie oni rozhodujú, v akej podobe bude predložený mestskému zastupiteľstvu.
Upozornila aj na to, že už pri prijímaní tohto VZN o zavádzaní tohto poplatku, legislatívno-právne oddelenie argumentovalo presne týmito dôvodmi, že orgán verejnej správy nemôže nariadiť takýto poplatok. Napriek tomu vtedajšie zastupiteľstvo, nevie na aké doporučenia, tieto príplatky schválilo. Oddelenie magistrátu dáva doporučenia a je už potom na príslušných orgánoch, aby sa rozhodli. 
Čo sa týka prítomnosti prokurátora – podľa zákona o prokuratúre, ak prokurátor požiada o prítomnosť pri prerokovaní jeho protestu, tak má mu to byť umožnené. Podľa zákona 369/1990 Zb. o obecnom zriadení, ak je prerokovávaný protest prokurátora, tak prokurátor sa zúčastní. V tomto prípade prokurátor nepožiadal o prítomnosť na prerokovaní tohto protestu. 

p. Matoušek, poslanec MZ – Faktická poznámka. Z odpovede porozumel, že ako orgán 
majú prerokovať merito protestu a ten jednoznačne hovorí, že uznesenie sa má zrušiť. Poslanci hlasovaním rozhodnú, či tomu zrušeniu vyhovejú, alebo nie. Za alternatívu určite hlasovať nebude.

p. Dittrich, poslanec MZ – Faktická poznámka. Zákon splnomocňuje obec, aby vo 
VZN určila poplatky, takže nevie, o čom sa tu bavia.

p. Buraš, poslanec MZ – Protest prokurátora je adresovaný mestskému zastupiteľstvu.
Mestské zastupiteľstvo má rozhodnúť, no mestskému zastupiteľstvu pripravujú podklady a materiály odborné oddelenia a útvary Magistrátu mesta Košice. Veď tu sú odborníci a poslanci by mali dostať materiály odborne spôsobilé, odsúhlasené s právnymi normami, so všetkým, čo k tomu náleží. Nie každý poslanec je právnik a nie každý si vie tieto veci takto vysvetliť. Požiadal, aby aj do budúcna materiály, ktoré dostávajú na prerokovanie boli odborne odsúhlasené a spôsobilé na prerokovanie, aby sa takýmto veciam vyhýbali.

p. Knapík, primátor mesta Košice – Vrátil sa k požiadavke poslanca p. Dittricha. 
Komisie legislatívno-právna, sociálna a bytová neodporučili vyhovieť protestu prokurátora. Sú naozaj v tej pozícii, ako povedal p. Hlinka, ktorý to vysvetlil a nestotožňuje sa s názorom komisie. Nie je to jednoduché a nikto z prítomných v konečnom dôsledku nevie, ako sa budúci právny spor môže vyvíjať, no sú určité predpoklady a východiská k tomu či boli oprávnení rozhodnúť v súlade so zákonom, alebo neboli. Pri kontrole VZN prokurátor na to reagoval, vzniesol protest a požiadal o zmenu, resp. o zrušenie. Toto bola prax, ktorá sa uplatnila vo viacerých mestách, ktoré takéto zariadenia majú. Je na zváženie, ako sa s tým naloží. Ak začne platiť zákon o pol roka, tak mesto bude povinné zosúladiť to zo zákonom. Legislatívny proces je taký, že  ten nový zákon o sociálnej pomoci bude rýchlo prerokovaný. Je tu návrh poslanca p. Rusnáka, ktorý navrhol vypustiť bod 2 a rokovať len o prvej časti. Z logiky veci vyplýva, že hlasovaním sa rozhodne, buď sa protest príjme, alebo sa neprijme.
Dal slovo návrhovej komisii.

p. Filipko, poslanec MZ – Návrhová komisia dostala jeden pozmeňujúci návrh 
p. Rusnáka, ktorý bol prednesený v rozprave.
Mestské zastupiteľstvo v Košiciach podľa § 6, ods. 2, písm. a) Štatútu mesta Košice vyhovuje protestu prokurátora proti VZN č. 65 o úhradách za poskytovanie sociálnych služieb v pôsobnosti územnej samosprávy mesta v znení uznesenia MZ č. 87/2007. Zrušuje § 5 VZN mesta Košice č. 65 o úhradách za poskytovanie sociálnych služieb v pôsobnosti územnej samosprávy v znení uznesenia MZ č. 87/2007.

Hlasovanie č. 17: za 11, proti 2, zdržali sa 29, nehlasovali 4.

p. Knapík, primátor mesta Košice – Konštatoval, že uznesenie nebolo prijaté a protestu 
nebolo vyhovené a platí ako keby alternatíva č. 2. Uznesením sa takto rozhodlo. Ešte sa spýtal návrhovej komisii, či návrh, o ktorom sa hlasovalo bol totožný s alternatívou 1? 

p. Filipko, poslanec MZ - Návrhová komisia usúdila, že sa hlasovalo o uznesení, 
ktoré bolo uvedené v pôvodnom materiáli ako alternatíva 1. Nie je logické, aby sa hlasovalo o alternatívach. Hlasovalo sa k tomuto bodu. 

p. Knapík, primátor mesta Košice – Jedno, alebo druhé sa vylučuje. Je to v poriadku.

––-     ––-     ––-

7. Návrh na zmeny a doplnky VZN mesta Košice č. 71 o miestnych daniach

p. Knapík, primátor mesta Košice – Materiál je v písomnej podobe s dôvodovou 
správou.

V rozprave vystúpili:

p. Blaškovičová, poslankyňa MZ – Na zasadnutí komisie kultúry bolo prijaté takéto 
uznesenie: Komisia kultúry navrhuje oslobodiť od dane z pozemkov a stavieb inštitúcie, ako múzeá, knižnice, galérie slúžiace na kultúrne účely, z nasledujúceho dôvodu: 
V predloženom materiáli je návrh na zníženie daní z 30 na 50 %.  Nakoľko Košice získali možnosť uchádzať sa o titul Európske hlavné mesto kultúry, kultúrne inštitúcie sídliace na území mesta budú napĺňať tento spoločný projekt. Mesto žiadnu z týchto inštitúcií nevlastní, patria samosprávnemu kraju, alebo sú to štátne kultúrne inštitúcie. Usúdili a myslí si, že tento názor je správny, že keď pozemky a stavby patriace cirkvám, slúžiace na duchovný rozvoj môžu byť oslobodené od daní, tak by sa to malo vzťahovať aj na tieto kultúrne stánky, ktoré tiež slúžia na duchovný rozvoj. Ušetrené financie môžu byť investované do kultúrnych podporných programov na projekt Európskeho hlavného mesta kultúry. 
Návrh na uznesenie komisie kultúry znie: Z pôvodného návrhu v bodoch 4 a 5 v § 11 ods. 3 vypustiť písmeno a) a zostávajúce písmena posunúť podľa poradia, v § 12 doplniť písmeno k), ktoré znie: pozemky a stavby slúžiace ako múzeá, knižnice, galérie, divadlá, kiná, amfiteátre, výstavné siene a osvetové zariadenia.  

p. Kočiš, poslanec MZ – Toto, čo predniesla p. Blaškovičová je pekná myšlienka, 
len v živote sa dejú iné veci, ako napríklad – takáto ustanovizeň môže prenajať priestory pre podnikateľské účely a čo potom ďalej. Cirkevné zariadenia môžu byť tiež prenajímané na podnikateľské účely a čo ďalej? Pamätá sa aj na to?

p. Knapík, primátor mesta Košice – Myslí si, že to v tom pôvodnom všeobecnom 
nariadení bolo ošetrené s výnimkou tých objektov, ktorých časť slúži na takýto podnikateľský účel, na ktoré sa potom toto oslobodenie nevzťahuje.
Uzavrel rozpravu a dal slovo návrhovej komisii. 

p. Filipko, poslanec MZ – Návrhová komisia dostala jeden pozmeňujúci návrh 
v písomnej podobe od poslankyne p. Blaškovičovej. 
Návrh na uznesenie: Mestské zastupiteľstvo v Košiciach v súlade s príslušnými právnymi predpismi schvaľuje  v bodoch 4 a 5 v § 11 ods. 3 vypustiť písmeno a) a zostávajúce písmena posunúť podľa poradia, v § 12 doplniť písmeno k), ktoré znie: pozemky a stavby slúžiace ako múzeá, knižnice, galérie, divadlá, kiná, amfiteátre, výstavné siene a osvetové zariadenia.  

p. Bogačevičová, vedúca oddelenia správy daní a poplatkov MMK – Poprosila, aby 
bol tento návrh prečítaný ešte raz, lebo sa nemôže vypustiť celé písmeno a), lebo potom by boli oslobodené aj ostatné zariadenia. Z písmena a) sa vypúšťajú iba určité slová.

p. Knapík, primátor mesta Košice – Spýtal sa, či predkladateľka návrhu súhlasí. Ide 
o to, aby sa neprijalo zmätočné uznesenie.

p. Blaškovičová, poslankyňa MZ – Z písmena a) sa vypúšťajú slová: ako múzeá, 
knižnice, galérie, divadlá, kiná, amfiteátre, výstavné siene a osvetové zariadenia a tieto slová sa prenášajú do § 12 písmena k).

p. Knapík, primátor mesta Košice – Požiadal návrhovú komisiu, aby akceptovala toto 
upresnenie  a prečítala upravený návrh uznesenia. Keďže však p. Blaškovičová je tiež členkou návrhovej komisie, nemali by byť už žiadne pochybnosti. Požiadal poslancov, aby hlasovali o takto upravenom doplňujúcom návrhu. 

Hlasovanie č. 18: za 19, proti 2, zdržali sa 17.

p. Knapík, primátor mesta Košice – Konštatoval, že uznesenie nebolo prijaté, nakoľko 
návrh nezískal nadpolovičnú väčšinu.

p. Filipko, poslanec MZ – Prečítal pôvodný návrh. 
	Mestské zastupiteľstvo v Košiciach podľa § 6 ods. 2 písm. a) Štatútu mesta 
Košice schvaľuje zmeny a doplnky VZN mesta Košice č 71 o miestnych daniach podľa predloženého návrhu. 

Hlasovanie č. 19: za 34, proti 1, zdržali sa 8, nehlasovali 3.
p. Knapík, primátor mesta Košice –Konštatoval, že uznesenie bolo prijaté.

––-     ––-     ––-

8. Zmeny a doplnky VZN mesta Košice č. 100 o miestnom poplatku za komunálne 
    odpady a drobné stavebné odpady na území mesta Košice 

p. Knapík, primátor mesta Košice – Tento návrh upravuje a spresňuje problematiku 
odpadov na území mesta Košice v budúcom roku. Materiál je v písomnej podobe. 

V rozprave vystúpili:

p. Halenár, poslanec MZ -  Na komisii životného prostredia sa spýtal, či prijatím tohto 
protestu prokurátora nevznikne mestu dovyrúbiť poplatok, alebo naopak, vrátiť peniaze za neoprávnene vybraný poplatok. Bolo mu odpovedané, že mesto nič nebude vracať. Až neskôr si uvedomil, že to nie je odpoveď na jeho otázku, preto požiadal ešte raz, aby mu bolo odpovedané, či mestu vznikne nejaká povinnosť dovyrúbiť, alebo požiadať o vrátenie, vyplatiť neoprávnene prijaté peniaze.
Mohol by sa niekto vyjadriť aj k sumám? Aké sumy sú pred prijatím protestu prokurátora a ako budú potom?

p. Gamcová, poslankyňa MZ -  Tejto problematike sa venuje už druhý rok 
a pochopila, že cieľom tejto novely vôbec nie je vyhovieť protestu prokurátora, ale naplniť mestskú pokladňu. Pokiaľ by právne oddelenie, resp. oddelenie, ktoré je zodpovedné za prípravu tohto materiálu pochopilo, že rozdeľuje občanov na dve skupiny, to znamená na tých, ktorí si môžu zvoliť množstevný zber a na tých, ktorí si to nemôžu dovoliť, tak by bolo jasné, že protest prokurátora vychádza aj z tohto. Totiž tie prokurátorské protesty boli dva. Dôvodová správa podľa rokovacieho poriadku má obsahovať určité údaje podľa § 14. V tomto prípade neobsahuje ani jedno jediné číslo, to znamená, že vôbec nevedia, na základe čoho boli stanovené sadzby poplatkov, keďže § 78 zákona o miestnych poplatkoch jasne hovorí o tom, že sadzba poplatku nesmie byť vyššia, ako súčet priemerných nákladov atď. – nechce poučovať toto zastupiteľstvo, ale myslí si, že toto malo byť súčasťou predmetnej novely VZN. Zatiaľ sa nedozvedeli nič. Nedozvedeli sa ani to, že občan, ktorý platí paušálny poplatok, v podstate platí aj náklady za odvoz odpadov v záhradách, za čierne vrecia, ktoré sú uložené na Hlavnej ulici, platí aj náklady za doručovanie výmerov 80 tisíc domácnostiam, čo krát 45 predstavuje 3.600 tis. Sk. Platí aj za umiestnenie veľkokapacitných kontajnerov, za jarné a jesenné upratovanie, kým občan, ktorý býva v rodinnom dome a z jej pohľadu je zrejme aj solventnejší ako ten, ktorý býva v bytovom dome, platí len za holý odvoz 1 litra odpadu. Podľa nej je toto nehorázna diskriminácia občanov a keby občania boli vedeli, ako majú postupovať, boli by sa v zákonnej lehote odvolali  voči výmerom, mesto by muselo znížiť sadzbu na minimálnu, tak ako to určuje zákon. Znamená to, že mesto by prišlo rádovo o milióny korún a zmluva s Kositom by bola ohrozená. Cieľom tohto VZN aj v minulom období, aj to, že to posúvali niekoľko mesiacov a nedodržali ani zákonnú lehotu prokurátorského protestu, je naozaj vytiahnuť z vreciek občanov čo najviac financií a zaťažiť tých, ktorí naozaj sú slušní a platia. 
Mala zopár otázok na predkladateľa, hoci ani nevie, kto to je, lebo celé VZN nemá ani štábnu kultúru, žeby sa dozvedeli, kto je spracovateľom, prečo rozdeľuje obyvateľov na dve skupiny. Zákon jednoznačne hovorí, že obec môže zaviesť poplatok za množstvový zber len vtedy, ak vytvorí občanom rovnaké podmienky. Spýtala sa aj p. Filipka, ktorý je zodpovedný za túto úlohu, ako preukazuje občan v rodinnom dome, že separuje. Aj ona separuje a vedie k tomu aj svoje deti a nemá možnosť si vybrať poplatok za množstvový zber. Keď sa pýtala starostov okolitých obcí...

p. Knapík, primátor mesta Košice – Upozornil poslankyňu p. Gamcovú na čas, lebo už
končí 4 minúta, pritom si dohodli 3-minútový interval diskusného príspevku.

p. Gamcová, poslankyňa MZ – Posledná vec. Zisťovala si poplatky v okolitých 
obciach. Sú rádovo 300,- až 400,- Sk za odvoz a spracovanie odpadov. To je všetko. 

p. Halenár, poslanec MZ – Faktická poznámka. Keďže na komisii životného prostredia 
sa venujú úplne iným veciam ako systémovým, touto faktickou poznámkou reagoval na to, čo povedala p. Gamcová o diskriminácii občanov tohto mesta. Vyzval primátora mesta, aby zvážil možnosť znižovania diskriminácie občanov tam, kde nie je zatiaľ z technických dôvodov možný množstvový zber. Treba to konkrétne zistiť a on bude rád nápomocný, akým spôsobom by sa dalo zaviesť aspoň váženie vyzbieraného odpadu po sídliskách, aby niekedy v budúcnosti by bolo možné považovať poplatok z VZN za nejakú zálohu, ktorá by následne mohla byť ovplyvňovaná reálnymi kilogramami vyzbieranými aspoň zo sídliska.

p. Kočiš, poslanec MZ – Faktická poznámka. Nadviazal na poslankyňu p. Gamcovú. 
Aj jeho sa manželka spýtala, keď sa dozvedela, že sú dve sadzby, že načo vôbec separuje. Na to jej odpovedal, že ani on nevie.
No k meritu veci. Chcel by sa spýtať, aký príjem očakáva mesto touto úpravou VZN, resp. stratu v mestskej pokladni. Koľko občanov požiadalo, resp. odvolalo sa voči platobnému výmeru? Ako je vedená evidencia firiem, ktoré sa podieľajú na produkovaní odpadu v zmysle poznámky, že sú čierne vrecia voľne položené na Hlavnej ulici. Ako je vedná evidencia, že kto koľko odpadu vyprodukoval?

p. Filipko, poslanec MZ – Bol priamo vyzvaný poslankyňou p. Gamcovou. Priznal, že 
nebol účastný pri tvorbe tohto materiálu. Ak má pani poslankyňa priame postrehy, nevie prečo nevyužila možnosť konzultovať to s odborným aparátom, ktorý materiál pripravoval a to ešte pred rokovaním mestského zastupiteľstva. Verejne ju požiadal, ako aj všetkých ostatných poslancov, urobil to aj na mestskej rady, keď jeden člen mestskej rady začal rozprávať o tom, aké sú v Košiciach neúmerné poplatky, aby prestali šíriť  demagógiu a hovorili o faktoch. Fakty sú tie, že mesto Košice v roku 2001 schválilo poplatok vo výške 650,- Sk na obyvateľa. Na Slovensku sa môžu porovnávať jedine s Bratislavou, lebo len dve mestá na Slovensku majú systém zneškodňovania odpadu spaľovaním. Mesto Bratislava od prvého schválenia prijalo poplatok 1.200,- Sk na obyvateľa, Košice mali 650,- Sk. Bolo to absolútne korektné voči obyvateľom, dnes sú pri 948,- Sk, ale pritom sa stále šíri demagógia a Košice sa porovnávajú s nejakými obcami, dedinami, ktoré nenosia odpad na spaľovanie. Nemajú taký systém spracovania odpadu, nemajú zberné dvory, jednoducho služby ako je množstevný zber, zber nadrozmerného odpadu, stavebného odpadu. To sú náklady, ktoré sa musia zaplatiť, lebo mesto tieto služby objednáva. Je to jednoducho potreba tohto mesta, tak sú nastavené služby v odpadovom hospodárstve. Vraj sa veľa platí, no tieto služby sú objednané na podnet mestských častí a občanov. Keď sa hovorí o výške poplatku, treba hovoriť aj o rozsahu služieb, ale treba uvádzať len korektné údaje.

p. Dittrich, poslanec MZ – K danej problematike doplnil ešte jednu súvislosť. Kosit 
zváža odpad a váži ho na vstupe do spaľovne. Ani jedno zo stanovíšť kontajnerov v meste a  sídliskách v mestských častiach, nie je zakryté. Znamená to, že do kontajnerov, pokiaľ majú otvorené poklopy, v pohode prší, takže sami obyvatelia vylepšujú bilanciu Kositu tým, že sa zváža mokrý odpad a vykazuje kilá a tony vody, ktoré tam napršia. Bolo by dobre zamyslieť sa nad tým, pretože to, čo hovorí poslanec p. Halenár, nie je postavené na hlavu. Váženie odpadu majú zavedené napríklad v Nemecku. Videl to, je to dobrá vec. Keď sa na to pýtal pred niekoľkými rokmi v spaľovni, vtedy to ešte nebol Kosit, tak mu povedali, že na zavedenie takého systému by potrebovali niekoľko miliónov korún, pretože by to muselo byť na autách a vysvetľovali mu to všelijako komplikovane. Myslí si, že je to dobrý systém a sprehľadní množstvo produkovaného odpadu. 
K tým ostatným otázkam sa dá ťažko vyjadriť. P. Gamcová mala určite na mysli zvážanie odpadu z obcí do Kositu, nie že tie obce si skládkujú a platia poplatky 200,- či 300,- Sk. Kosit zváža od nich odpad za takéto poplatky. Aj nad tým by sa bolo treba zamyslieť a možno nakresliť iný pohľad na Kosit než je to dnes.

p. Kočiš, poslanec MZ – K tomu, čo povedal predrečník. Podľa toho všetkého sú na 
Slovensku len dve spaľovne a to v Bratislave a Košiciach.  Prišiel na to aj on len tak, že prešiel všetkými informáciami na internete, keď kontroloval poplatky v jednotlivých mestách za likvidáciu odpadu. Jednoznačne najdrahšie je to v Bratislave, na druhom mieste sú Košice. Z toho mu vyšlo, či sa vôbec tá spaľovňa oplatí. Zo spaľovne by sa mala získavať elektrická energia, nejaké teplo, cez toto by sa to malo vrátiť, ale podľa všetkého mu vychádza, že sa to zrejme nevyplatí. Prečo potom Košice schvaľujú a investujú veľké peniaze do spaľovne? Len aby občan silou mocou platil ešte viac?
p. Gamcová, poslankyňa MZ – Faktická poznámka. Toto je naozaj tak vážna téma, že 
obmedzenie na 3 minúty považuje za nehorázne. Keď sa ostatní poslanci dohodnú na koaličnej rade a stačí im 10 sekúnd na to, aby hlasovali, tak pre ňu to nie je dostačujúce. Predmetná novela dáva dve sadzby poplatkov. Pre tých a tamtých. A to je v rozpore so zákonom. Stačí sa pozrieť na bratislavské VZN, kde to vyriešili veľmi elegantným spôsobom, najvyššou hranicou 5,- Sk za kilogram pre všetkých rovnako. Je to možné a je to v súlade so zákonom. Pokiaľ sa schváli dnešné VZN v rozpore so zákonom, tak zajtra, bohužiaľ, bude musieť podať ďalší prokurátorský protest a vyzve všetkých občanov, aby sa odvolali voči platobným výmerom. 

p. Knapík, primátor mesta Košice – Vyzval odborné útvary Magistrátu mesta Košice, 
aby reagovali na vznesené otázky a pripomienky.

p. Bogačevičová, vedúca oddelenia správy daní a poplatkov MMK – Predložené VZN
rieši niektoré aplikačné problémy a rieši tak isto protest prokurátora. Protest prokurátora sa vzťahoval iba na sadzbu, ktorá je stanovená pre množstvový zber, nevzťahoval sa na sadzbu, ktorá je  stanovená ako paušálny poplatok. VZN o poplatku za komunálny odpad vlastne vychádza z VZN č. 99 o nakladaní s komunálnymi odpadmi, ktoré stanovilo systém zberu v meste Košice. Tento systém zberu v Košiciach bol stanovený už v roku 2001 prvým všeobecne záväzným nariadením a vlastne platí dodnes. VZN mesta nemôže stanovovať iné sadzby, len tak, ako je to určené. Základ je položený vo VZN mesta Košice č. 99 a následne musia na tento systém napojiť aj poplatok za komunálny odpad. Dala za pravdu poslankyni p. Gamcovej v tom, že je rozdiel vo výške poplatku u občanov bývajúcich v bytovom dome a u občanov bývajúcich v rodinnom dome. Na zmiernenie rozdielu už v minulom roku navrhli určité úľavy, alebo vylepšenia, aby sa ten poplatok priblížil. V minulom roku napr. zaviedli zníženie poplatku na piateho a ďalšieho člena, v bytových domoch majú poplatníci možnosť dostať úľavu 30 %, 50 %, majú možnosť získať úľavu, keď pracujú mimo mesta Košice, keď deti študujú. Je dosť veľké množstvo úľav, ktoré sa nevzťahujú na rodinné domy. V rodinnom dome vedia odpočítať separovaný zber. Pokiaľ ide o to, že všetci občania bývajúci v bytových domoch sa skladajú na zberné dvory, tak každý o tom vie, že mesto každoročné dopláca cca 30 mil. Sk ako na verejnoprospešnú činnosť, takže neskladá sa na to nikto. Pokiaľ ide o to, či mesto bude vracať niekomu peniaze, jednoznačne treba povedať, že platobný výmer v každom roku je vydávaný v zmysle VZN s poučením, že každý sa môže voči nemu v určenej lehote odvolať. Na cca 83 tisíc poplatníkov majú rádovo 50 odvolaní, čo nie je veľa. To, čo tu prednášala pani poslankyňa, že ten, kto by sa odvolal, išiel by na sumu 0,20 Sk, nie je pravda, pretože platí VZN. Jedine ak by bolo zrušené, tak by sa mohlo ísť na nižší poplatok. Pojem odškodnenie zákon nepozná. Pokiaľ by niekto preukázal, že správca dane ho zákonným rozhodnutím poškodil, je možné v rámci iného zákona toto riešiť, ale keďže sa poplatok vyrúbil na základe schváleného VZN, mesto určite nič vracať nebude.
K vreciam, že mali 3-násobne vyššiu sadzbu – V minulom roku bolo cca 1500 tis. Vriec, 26 tis. bolo u fyzických osôb, u podnikateľských subjektov bol zvyšok. 
Protestu prokurátora navrhujú vyhovieť z toho dôvodu, že to, čo sa vyrubovalo doteraz bol systém zavedený v roku 2002, bolo to v podstate spravodlivé, lebo každý platil za to, čo vytriedil, alebo čo skutočne vytvoril. 

p. Knapík, primátor mesta Košice – Požiadal krátko reagovať na otázku, ktorá súvisela 
s dopadom na financie, ako ich ovplyvní táto zmena, ktorá je pripravená. Zarezonoval aj návrh v nejakom časovom horizonte prejsť na množstvový zber, aby sa odpad vážil a producent platil podľa toho, koľko odpadu vyprodukuje.

p. Bogačevičová, vedúca oddelenia správy daní a poplatkov MMK – Bolo tu 
porovnanie s Bratislavou. Bratislava zaviedla pre celé mesto množstvový zber, ale tam je iný systém. Tam neplatia priamo obyvatelia, ale ide to cez správcov, čo je ľahšie zrealizovateľné. V budúcnosti sa to môže zaviesť aj v Košiciach, no musí sa na tom pracovať od začiatku roka a musí byť upravené aj VZN č. 99.
Predpokladajú, že pokiaľ bude u množstvového zberu sadzba 0,571, mohlo by dôjsť k zvýšeniu asi do 20 mil. Sk. Je to relatívne zvýšenie a to z toho dôvodu, že každoročne sa vytvorí viac komunálneho odpadu. Je to zvýšenie oproti minulému roku. Rok pred tým mesto platilo za komunálny odpad 230 mil. Sk, za rok 2008 to bude možno 270 mil. Sk, preto sa nedá povedať, že tých 20 mil. Sk je z toho titulu, že sa zvýšila sadzba. Je to aj z toho dôvodu, že došlo k nárastu komunálneho odpadu.

p. Knapík, primátor mesta Košice – Treba povedať, že problematika odpadu nie je 
jednoduchá a možno sa jedným VZN ani nedá vyriešiť. Tejto téme sa budú venovať a preskúma sa možnosť prechodu na prepracovanejšie metódy, aby sa našlo spoločné riešenie aj so spoločnosťou Kosit, žeby sa technologicky vybavili vozidlá, aby to váženie odpadu mohlo byť, aby sa na tento systém nastavila aj registrácia poplatníkov. V každom prípade, tam kde sú bytové domy, tam kde sú poplatníkmi obyvatelia domov, ale kde je spoločný veľkokapacitný kontajner, tak tam to bude problém. Ak by sa to technicky dalo vyriešiť, tak bude treba prejsť na model, že parterom a poplatníkom bude správca, ale aj tam sa nebude dať odlíšiť neplatič. Potom všetci nielen z verejných zdrojov nielen cez vybraté poplatky za odpad, ale aj z prostriedkov, ktoré mesto na  vykrytie nákladov spojených s odpadom uhrádza Kositu, sa podieľajú na tom, aby tieto problémy, ktoré prirodzene vzniknú vďaka neplatičom, vďaka tým, ktorí produkujú viac odpadu, ako to oznámili, ktorí celý ten systém zneužívajú. Toto je trvalý proces, ktorému sa budú venovať a vyhodnocovať ho.

p. Gamcová, poslankyňa MZ – Faktická poznámka. Nedozvedela sa v podstate nič. Na 
svoje otázky nedostala odpovede. Neodznela výška nákladov, žiadne číslo, žiadne zhodnocovanie odpadov. Sadzba poplatku je totiž jednoznačne určená podľa zákona a nesmie byť vyššia ako súčet priemerných nákladov obce na zabezpečenie nakladania s komunálnymi odpadmi a znížená o zhodnotenie. Žiadne číslo nepočula, nepočula ani to, že v podstate zaplatili aj náklady za doručenie výmerov. Tie nie sú malé a niekto je predsa zodpovedný za to, že zase predkladané VZN je nezaložené na ničom efektívnom. Neboli tu schopní ani skopírovať VZN bratislavské, aby pochopili, že Bratislava dala návod, ako to majú správne urobiť. Tam si zvolili správcov a títo správcovia ušetria mestu niekoľko miliónov korún. Ani to neboli schopní urobiť.

p. Knapík, primátor mesta Košice – Požiadal o doplnenie informácie, či bol dodržaný 
princíp, ktorý zákon ukladá vo vzťahu k poplatku, ktorý je nastavený. 

p. Bereš, poslanec MZ – Padlo tu viacero návrhov, ako zlepšiť činnosť, resp. získať 
nejaké relevantnejšie podklady k odpadu. Myslí si, že je to veľmi potrebné, lebo čas plynie a blíži sa čas, keď bude potrebné uzavrieť novú zmluvu s tým istým dodávateľom Kositom, alebo s niekým iným. Padlo tu, žeby sa mali nastavovať nejaké systémy z čoho mu vyplýva, že stále sa nastavujú – chystá nejaký systém s firmou Kosit. Sú to síce ešte 3 roky, ale tie ubehnú veľmi rýchlo a možno by bolo dobre spraviť si prieskum o iných firmách na trhu, ktoré zabezpečujú likvidáciu odpadu a mohli by sa požiadať, aké by boli ich podmienky a možnosti pri likvidácii odpadu. Pevne verí, že keď sa priblíži čas ukončenia zmluvy s Kositom, tak ich podmienky a finančné požiadavky razom klesnú dolu. To je jeho predpoklad. Možno by bolo dobre vyvolať tlak na Kosit a osloviť iné firmy a zistiť si aj iné možnosti. 
Ešte jedna odpoveď poslancovi p. Kočišovi. Ak jeho žena odpad separuje, tak je to pre zlepšenie životného prostredia, to aby jej vedel odpovedať.

p. Kočiš, poslanec MZ – Faktická poznámka. Jeho manželka separuje preto, lebo má 
takú výchovu a myslí si, že všetci separujú zatiaľ preto, lebo sú tak vychovaní. Nie sú motivovaní, ale sú vychovaní. No to nebol dôvod faktickej poznámky.
Možno bude chyba aj v meste, lebo ako je možné, že doteraz kontroluje faktúry, množstvo zberu len jeden jediný človek na magistráte, prečo sa aj v tom neurobí poriadok? Treba sa aj nad tým zamyslieť.

p. Halenár, poslanec MZ – Už naozaj dlhý čas na komisii životného prostredia 
hovoria o tom, že by bolo vhodné začať vytvárať podmienky pre vznik konkurencie v zbere a zneškodňovaní komunálneho odpadu, pretože sa  nejedná o žiadnu bohumilú činnosť, ale jedná sa o biznis, ktorý bude neustále narastať. Ak sa nájde model, ktorý funguje v niektorom spriatelenom meste, alebo hoci kde inde, alebo sa nájde nejaký nový geniálny model, bolo by dobre už zajtra začať na tom pracovať. A čo sa týka kontroly, tak ešte v minulom roku hlasovali, že do 30.6.2008 mali dostať súdny audit zmlúv a správnosti fakturácie. Na komisii životného prostredia boli podané fakty o kontrole, ktoré boli škandalózne. To je škandál, ako sa táto kontrola konala. 

p. Bogačevičová, vedúca oddelenia správy daní a poplatkov MMK – Navrhovaná 
sadzba bola vypočítaná podľa nákladov, ktoré získali z Kositu a to jednak z dokladov, ktoré má oddelenie životného prostredia. Táto sadzba bola vypočítaná ako súčet priemerných nákladov obce na zabezpečenie činnosti nakladania s komunálnymi odpadmi mínus príspevok z fondu. Presné číslo tu nemá, ale je k dispozícii na oddelení a poslankyni p. Gamcovej ho rada poskytne.

p. Knapík, primátor mesta Košice – Rozprava je uzatvorená, odovzdal slovo návrhovej 
komisii. 

p. Filipko, poslanec MZ – Návrhová komisia nedostala žiaden pozmeňujúci ani 
doplňujúci návrh v písomnej podobe. Predniesol pôvodný návrh na uznesenie. 
Mestské zastupiteľstvo v Košiciach podľa § 6 ods. 2 písm. a) Štatútu mesta Košice schvaľuje zmeny a doplnky Všeobecne záväzného nariadenia mesta Košice č. 100  o miestnom poplatku za komunálne odpady a drobné stavebné odpady na území mesta Košice (nariadenie o poplatku za komunálne odpady) podľa predloženého návrhu. 

Hlasovanie č. 20: za 33, proti 2, zdržali sa 7, nehlasovali 5.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

9. VZN mesta Košice o určení miesta a času zápisu dieťaťa na plnenie povinnej 
     školskej dochádzky v základných školách

p. Knapík, primátor mesta Košice – Materiál je v písomnej podobe s dôvodovou 
správou.

V rozprave vystúpili:

p. Petrvalský, poslanec MZ – Týmto návrhom všeobecne záväzného nariadenia sa
 zaoberala komisia školstva, športu a mládeže. Je to nové VZN, ktoré vyplynulo z novely zákona NR SR č. 245/2008, kde obec je povinná tento zápis upraviť VZN. Na základe toho bolo spracované toto VZN. Komisia materiál prejednala a odporučila mestskému zastupiteľstvu prerokovať ho a schváliť.

p. Knapík, primátor mesta Košice – Uzavrel rozpravu a dal slovo návrhovej komisii.

p. Filipko, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. a) Štatútu mesta Košice schvaľuje Všeobecne záväzné nariadenie mesta Košice o určení miesta a času zápisu dieťaťa na plnenie povinnej školskej dochádzky v základných školách podľa predloženého návrhu.

Hlasovanie č. 21: za 40, proti -, zdržal sa -, nehlasovali 7.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

10. Zmeny a doplnky ÚPN HSA Košice, doplnok Regulatívov pre usporiadanie územia

p. Knapík, primátor mesta Košice – Nakoľko sa do rozpravy nikto neprihlásil, dal 
slovo návrhovej komisii. 

p. Filipko, poslanec MZ – Dal procedurálny návrh, aby po hlasovaní o tomto bode 
bola vyhlásená prestávka. 
Prečítal pôvodný návrh na uznesenie: Mestské zastupiteľstvo v Košiciach podľa § 31 stavebného zákona a podľa príslušných ustanovení Štatútu mesta Košice schvaľuje
1. zmeny a doplnky územného plánu hospodársko – sídelnej aglomerácie Košice  - doplnok Regulatívov pre usporiadanie územia,
2. doplnok ku všeobecne záväznému nariadeniu mesta Košice č. 39/1998, ktorým sa vyhlasuje záväzná časť územného plánu hospodársko – sídelnej aglomerácie Košice.
	Berie na vedomie stanovisko nadriadeného orgánu územného plánovania.
Žiada primátora mesta Košice zabezpečiť uloženie zmeny územného plánu hospodársko – sídelnej aglomerácie Košice na Útvare hlavného architekta mesta Košice, na Stavebnom úrade mesta Košice a na Krajskom stavebnom úrade v Košiciach.

Hlasovanie č. 22: za 43, proti -, zdržal sa -, nehlasovali 4.

p. Knapík, primátor mesta Košice – Konštatoval, že uznesenie bolo prijaté.
	Vyhlásil 15 minútovú prestávku.

––-     ––-     ––-

11. Zmeny a doplnky ÚPN HSA Košice, lokalita Heringeš

p. Knapík, primátor mesta Košice – Informoval poslancov, že materiály, ktoré boli 
v úvode rokovania doplnené do programu sú už v schránkach s očíslovaním a v priečinku je možné si ich otvoriť.
Zmeny a doplnky ÚPN HSA Košice, lokalita Heringeš súvisí s plánovanou územnou dokumentáciou. Nakoľko sa do rozpravy nikto neprihlásil, dal slovo návrhovej komisii.

p. Filipko, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 31 stavebného zákona a podľa príslušných ustanovení Štatútu mesta Košice schvaľuje 
1. zmeny a doplnky územného plánu hospodársko – sídelnej aglomerácie Košice v lokalite Heringeš v zmysle spracovaných grafických a textových príloh, 
2.  doplnok ku všeobecne záväznému nariadeniu mesta Košice č. 39/1998, ktorým sa  vyhlasuje záväzná časť územného plánu hospodársko – sídelnej aglomerácie Košice.
Berie na vedomie stanovisko nadriadeného orgánu územného plánovania. 
Žiada primátora mesta Košice zabezpečiť uloženie zmeny územného plánu hospodársko – sídelnej aglomerácie Košice na Útvare hlavného architekta mesta Košice, na Miestnom úrade mestskej časti Vyšné Opátske, na Miestnom úrade mestskej časti Košická Nová Ves, na Stavebnom úrade mesta Košice a na Krajskom stavebnom úrade v Košiciach.

Hlasovanie č. 23: za 42, proti -, zdržal sa -, nehlasovali 4.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

12. Informácia o územnoplánovacej príprave lokality Kopa – Girbeš

p. Knapík, primátor mesta Košice – Nakoľko sa do rozpravy nikto neprihlásil, dal 
slovo návrhovej komisii.

p. Filipko, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa príslušných ustanovení Štatútu mesta Košice berie na vedomie informáciu o územnoplánovacej príprave lokality Kopa – Girbeš.

Hlasovanie č. 24: za 41, proti 1, zdržal sa -, nehlasovali 4.

p. Knapík, primátor mesta Košice -  Konštatoval, že uznesenie bolo prijaté.

––-     ––-     ––-

13. Informácia o výtvarno-architektonickej súťaži Pamätník obetiam   
      a udalostiam 21.8.1968 a revolúcii za demokraciu 17.11.1989

p. Knapík, primátor mesta Košice -  Táto súťaž bola zameraná na umelecké 
spracovanie pamätníka obetiam a udalostiam, ktoré súvisia s udalosťami z roku 1968 a 1989 pri príležitosti 40. výročia augustových udalostí, t.j. vstupu spojeneckých vojsk na územie bývalého Československa s tým, že ten pamätník má riešiť významné udalosti, ktoré sa na tomto mieste uskutočnili. V materiáli je popis priebehu súťaže, zloženie poroty a jej hodnotenie. 

V rozprave vystúpili:

p. Balún, poslanec MZ – Verejne ocenil, že sa k tejto záležitosti dostávajú už vo forme 
víťazného projektu. Vychádza však z návrhu uznesenia, že mestské zastupiteľstvo berie na vedomie informáciu o súťaži pamätníka obetiam a udalostiam 21.8.1968 a revolúcii za demokraciu 17.11.1989. Dá sa to aj takto povedať, no myslí si, že viac obetí, než v auguste 1968 bolo v období od februára 1948 do 1968. Tam padlo samozrejme viac životov a bolo aj viac obetí morálnych, psychických po období 1969 v rokoch konsolidácie. Svoj názor prezentoval verejne a navrhol, aby pamätník bol nie udalostiam, ale obetiam zločinov komunizmu. Toto je nesmierne dôležité explicitne povedať, že ten systém bol zločinný. Mal by to byť pamätník obetiam zločinov komunizmu v období rokov 1948 až 1989. Je to jeho pozmeňujúci návrh, resp. názor. Informácia sa berie na vedomie, preto sa s ňou dá ešte pracovať. Ide aj o úctu obetiam,  ktoré v 50-tých rokoch položili aj životy, eventuálne mali zničené životy, aj keď žili medzi ostatnými.

p. Halenár, poslanec MZ – Požiadal poslanca p. Balúna, či by nezvážil zmenu 
formulácie svojho pozmeňujúceho návrhu na uznesenie v časti berie na vedomie. Ak by tam dal súhlasí, tak rád bude hlasovať za jeho návrh.

p. Blaškovičová, poslankyňa MZ – Dňa 18.11.2008 sa zúčastnila stretnutia aktérov 
novembra. Bol tam prítomný aj pán námestník primátora, stretlo sa tam viacero priamych novembrových revolucionárov, nie tých, ktorých dnes ani nikto nepozná, boli tam priami hostia z Bratislavy a Prahy a jedna z diskusných tém sa týkala práve tohto pamätníka. Je zaujímavé, že spoločný názor prezentovaný na tomto stretnutí bol, že takýto pamätník pre tieto dve udalosti nie je vhodný, lebo tieto dve udalosti sú nezlučiteľné. Sama o sebe je každá z nich veľmi významná a spájať ich do jednej témy sa všetkým javilo ako nevhodné.
Víťaz súťaže je na svete, pamätník sa bude zrejme realizovať. Svojim vystúpením chcela povedať, že je aj iný názor na túto tému, názor priamych aktérov, aby nebol niekto prekvapený, že nie všetci budú niečím takým nadšení.

p. Boritáš, poslanec MZ – Akokoľvek dopadne toto hlasovanie, mesto ako také 
a zodpovední predstavitelia mesta by mali uvažovať o tom, aby pamätník obetiam zločinov komunizmu bol v budúcnosti zrealizovaný.

p. Knapík, primátor mesta Košice – Uzavrel rozpravu. Myslí si, že to, čo bolo v úvode 
povedané, je aj v materiáli vysvetlené. Akceptuje aj iné pohľady na toto, ale zámer prezentuje istú kontinuitu, ktorú predstavovali občania Košíc, ktorí v tej dobe žili v Košiciach a svojim spôsobom tie udalosti sú v rozdielnych časoch, ale dotýkajú sa života mesta a jeho obyvateľov.

p. Balún, poslanec MZ – Faktická poznámka. Reagoval na poznámku kolegu poslanca 
p. Halenára. Vzhľadom na to, že materiál je predložený ako informácia, zámer bol vypísaný, nemôže si nejako dovoliť meniť zobratie na vedomie za súhlas. Prezentoval svoj názor a ak sa s ním poslanci stotožňujú, je možné o ňom v budúcnosti debatovať. 
Na druhej strane podotkol, že by sa mali vyhnúť záplave pamätníkov, aby nedošlo k rúcaniu pamätníkov, ktoré sa v tejto dobe postavia.

p. Bereš, poslanec MZ – Požiadal o vysvetlenie, lebo celkom dobre tomu nerozumie. 
Podľa jeho názoru bola vypísaná nejaká architektonická súťaž. Vzišiel z nej nejaký víťaz, čiže už nejaká konkrétna štúdia na realizáciu a mala by znázorňovať zadanú tému,  k udalostiam augusta 1968 a novembra 1989. Teraz to meniť na pamätník obetiam zločinného komunizmu – nuž nevie, či obsah, forma víťazného návrhu toto stvárňuje. Vhodnejšie by bolo vypísať novú architektonickú súťaž práve k tejto téme.
Ak bola zadaná téma a architektonický návrh má určitú vizáž, tak asi nebude zodpovedať pamätníku obetiam komunizmu.

p. Knapík, primátor mesta Košice -  Áno, je to presne tak. Aj názov samotného 
pamätníka, o ktorom sa dnes hovorí a ktorý reflektuje udalosti, ktoré sa na tomto mieste udiali, môže byť spresnený a možno vyprecizovaný do takej podoby, aby to zodpovedalo presne tomu, čo sa chce. To, čo predniesol poslanec p. Boritáš ako svoj príspevok, aby mesto v budúcnosti uvažovalo o tom, aby aj takýto pamätník bol, ktorý bude kontinuálne zachytávať obdobie od roku 1948 až po december 1989, by sa malo riešiť samostatne. 
Otázky boli vysvetlené, dal preto slovo návrhovej komisii

p. Filipko, poslanec MZ – Návrhová komisia nedostala žiaden pozmeňujúci návrh.
Pôvodný návrh je v znení:
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice berie na vedomie informáciu o súťaži Pamätník obetiam a udalostiam 21.8.1968 a revolúcii za demokraciu 17.11.1989.

Hlasovanie č. 25: za 42, proti 2, zdržal sa 1, nehlasoval 1.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

14. Príprava a spracovanie Žiadosti o nenávratný finančný príspevok
z Operačného programu Zamestnanosť a sociálna inklúzia, Opatrenie 2.1, Rámcová aktivita 2.1.1. „Podpora zvyšovania dostupnosti, kvality a efektivity služieb starostlivosti, ktoré  zlepšujú  prístup ohrozených a marginalizovaných skupín populácie na trh práce a do spoločnosti“

p. Knapík, primátor mesta Košice – Nakoľko sa do rozpravy nikto neprihlásil, dal 
slovo návrhovej komisii. 

p. Filipko, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice berie na vedomie dôvodovú správu k  Príprave a spracovaniu žiadosti o nenávratný finančný príspevok z Operačného programu Zamestnanosť a sociálna inklúzia, Opatrenie 2.1, Rámcová aktivita 2.1.1. „Podpora zvyšovania dostupnosti, kvality a efektivity služieb starostlivosti, ktoré zlepšujú prístup ohrozených a marginalizovaných skupín populácie na trh práce a do spoločnosti.“
Schvaľuje
a)	predloženie žiadosti o poskytnutie  nenávratného finančného príspevku   z Operačného programu Zamestnanosť a sociálna inklúzia, Rámcová aktivita 2.1.1. „Podpora zvyšovania dostupnosti, kvality a efektivity služieb starostlivosti, ktoré zlepšujú prístup ohrozených a marginalizovaných skupín populácie na trh práce a do spoločnosti“,
b)	spolufinancovanie projektu z rozpočtu Mesta Košice vo výške 5 % z celkových oprávnených výdavkov schválených Fondom sociálneho rozvoja  na realizáciu projektu – maximálne 250 000,- Sk.

Hlasovanie č. 26: za 42, proti 1, zdržal sa -, nehlasovali 3.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

15. Príprava a spracovanie žiadosti o nenávratný finančný príspevok z  Programu 
cezhraničnej spolupráce Maďarská republika – Slovenská republika 2007-2013, Oblasť podpory 1.3 Rozvoj spoločného turizmu, Opatrenie 1.3.1 Spoločný rozvoj produktov turizmu, atrakcií, organizácií destinačného manažmentu a súvisiacej infraštruktúry  - Projekt  tvorby a rozvoja spoločných produktov a služieb turizmu  „Zviditeľnenie regiónov  spoločne – vzájomne“

p. Knapík, primátor mesta Košice – Je to tiež materiál o projekte, ktorý súvisí 
s rozvojom turistického ruchu a atrakcií v regióne pod názvom Zviditeľnenie regiónov spoločne - vzájomne.  
Nakoľko sa do rozpravy nikto neprihlásil, dal slovo návrhovej komisii. 

p. Filipko, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice berie na vedomie dôvodovú správu k  Príprave a spracovaniu žiadosti o nenávratný finančný príspevok  z Programu cezhraničnej spolupráce Maďarská republika – Slovenská republika 2007-2013,  Oblasť  podpory  1.3 Rozvoj  spoločného  turizmu,  Opatrenie 1.3.1  Spoločný rozvoj produktov turizmu, atrakcií, organizácií destinačného manažmentu a súvisiacej infraštruktúry  - Projekt  tvorby a rozvoja spoločných produktov a služieb turizmu „Zviditeľnenie regiónov spoločne – vzájomne“.
Schvaľuje
a)	predloženie žiadosti o poskytnutie  nenávratného finančného príspevku z Programu cezhraničnej spolupráce Maďarská republika – Slovenská republika 2007-2013, Oblasť podpory 1.3 Rozvoj spoločného turizmu, Opatrenie 1.3.1 Spoločný rozvoj produktov turizmu, atrakcií, organizácií destinačného manažmentu a súvisiacej infraštruktúry,
b)	spolufinancovanie projektu z rozpočtu mesta Košice vo výške 5 % z celkových oprávnených výdavkov schválených Spoločným monitorovacím výborom na realizáciu projektu – maximálne 6 000 EUR (180 756 Sk),
c)	zabezpečenie realizácie projektu po schválení žiadosti o poskytnutie  finančného príspevku.

Hlasovanie č. 27: za 42, proti 1, zdržal sa -, nehlasovali 3.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-
 
16. Príprava projektu „Revitalizácia tradičných priemyselných zón 
      v Juhovýchodnej Európe – ReTInA“ Operačný program 2007-2013 
      Juhovýchodná Európa

p. Knapík, primátor mesta Košice – Materiál je v kontexte predchádzajúcich. Nakoľko
sa do rozpravy nikto neprihlásil, dal slovo návrhovej komisii.

p. Drábik, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice berie na vedomie dôvodovú správu k  príprave a spracovaniu žiadosti o nenávratný finančný príspevok  z Programu Juhovýchodná Európa, Prioritná os 4: Rozvoj nadnárodných synergií pre oblasti s trvalo udržateľným rastom. Názov projektu: Revitalizácia tradičných priemyselných zón v Juhovýchodnej Európe – ReTInA.
Schvaľuje
a)	predloženie žiadosti o poskytnutie  nenávratného finančného príspevku z Programu 	Juhovýchodná Európa, Prioritná os 4: Rozvoj nadnárodných synergií pre oblasti s trvalo udržateľným rastom,
b)	spolufinancovanie projektu z rozpočtu Mesta Košice vo výške 15 % z celkových oprávnených výdavkov schválených Spoločným monitorovacím výborom na realizáciu projektu: 39 915 € (1 202 479 Sk),
c)	zabezpečenie realizácie projektu po schválení žiadosti o poskytnutie  finančného príspevku.

Hlasovanie č. 28: za 42, proti 1, zdržali sa 2, nehlasoval 1.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

17. Príprava projektu „Oživenie vinárskych tradícií v Košiciach“ Programu 
      cezhraničnej spolupráce  Maďarská  republika – Slovenská republika 2007 – 
      2013

p. Knapík, primátor mesta Košice – Materiál je v písomnej podobe. Nakoľko sa do 
rozpravy nikto neprihlásil, dal slovo návrhovej komisii. 

p. Drábik, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice berie na vedomie dôvodovú správu k  príprave a spracovaniu žiadosti o nenávratný finančný príspevok z  Programu cezhraničnej spolupráce Maďarská republika – Slovenská republika, Oblasť podpory 1.3 Rozvoj spoločného turizmu. Opatrenie 1.3.2 Rozvoj spoločných destinácií – propagácia, marketing a predaj. Pracovný názov projektu: Oživenie vinárskych tradícií v Košiciach (vedúci partner projektu obec Abaújszántó,  partner -  Mesto Košice).
Schvaľuje
a)	predloženie žiadosti o poskytnutie  nenávratného finančného príspevku z Programu cezhraničnej spolupráce Maďarská republika – Slovenská republika 2007 - 2013, Oblasť podpory 1.3 Rozvoj spoločného turizmu, Opatrenie 1.3.2 Rozvoj spoločných destinácií – propagácia, marketing a predaj,
b)	spolufinancovanie projektu z rozpočtu mesta Košice vo výške 5 % z celkových oprávnených výdavkov schválených Spoločným monitorovacím   výborom   na   realizáciu  projektu  –  maximálne  10 000 € 
     (301 260 Sk),
c)	zabezpečenie realizácie projektu po schválení žiadosti o poskytnutie    finančného príspevku.

Hlasovanie č. 29: za 43, proti 1, zdržal sa -, nehlasovali 2.

p. Knapík, primátor mesta Košice -  Konštatoval, že uznesenie bolo prijaté.

––-     ––-     ––-

18. Predloženie žiadosti o NFP a schválenie spolufinancovania projektov v rámci 
      Operačného programu Vzdelávanie na základe výzvy 

p. Knapík, primátor mesta Košice – Jedná sa o nenávratný finančný príspevok na 
základe zverejnenej výzvy, ktorá sa má použiť na rekonštrukciu objektov základných škôl. Materiál je v písomnej podobe.

V rozprave vystúpili:

p. Petrvalský, poslanec MZ  - Komisia školstva, športu a mládeže prerokovala tento
materiál a odporučila ho mestskému zastupiteľstvu prerokovať a schváliť. Jedná sa skutočne o rozvoj niekoľkých škôl. Potrebná je len 5 %-tná spoluúčasť mesta na programe Vzdelávanie, ktorá má skvalitniť vzdelávanie na stredných a odborných školách.

p. Knapík, primátor mesta Košice – Nakoľko sa do rozpravy už nikto neprihlásil, 
uzavrel ju a dal slovo návrhovej komisii.

p. Drábik, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice  schvaľuje
1.
a)	predloženie žiadosti o NFP v rámci Operačného programu Vzdelávanie Opatrenia 1.1: Premena tradičnej školy na modernú na realizáciu projektu "Košické moderné školy“, ktorý je realizovaný Mestom Košice pre nasledovné základné školy v zriaďovateľskej pôsobnosti mesta Košice:  Základná škola Gemerská 2, Košice, Základná škola  Tomášikova 31, Košice, 
b)	poskytnutie finančných prostriedkov vo výške 250 000,- Sk/8 298,48 €  na zabezpečenie zdrojov spolufinancovania projektu "Košické moderné školy“ 
vo výške 5 %, 
2.
a)	poskytnutie finančných prostriedkov vo výške 1 460 477,- Sk/48 478,96  € na 	zabezpečenie zdrojov spolufinancovania projektov nasledovných  škôl vo výške 	5 %: Základná škola  Bernolákova 16, Košice, Základná škola  Bruselská 18, Košice, 	Základná škola  Masarykova 19/A, Košice, Základná škola  Park Angelinum 8, Košice, Základná škola  Hroncova 23, Košice, Základná škola  Staničná 13, Košice.
Uvedené základné školy v zriaďovateľskej pôsobnosti mesta Košice predložia žiadosti o NFP v rámci Operačného programu Vzdelávanie Opatrenia 1.1: Premena tradičnej školy na modernú samostatne.

Hlasovanie č. 30: za 44, proti -, zdržal sa -, nehlasovali 2.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

19. Rozbor hospodárenia mesta Košice k 30. 9. 2008

p. Knapík, primátor mesta Košice – Je predložený rozbor hospodárenia mesta za tri 
štvrťroky. Materiál je v písomnej podobe s dôvodovou správou a tabuľkovou prílohou so zohľadnením zmien, ktoré v hospodárení mesta rozpočtovými opatreniami boli vykonané k termínu do 30.9.2008. V zásade treba povedať, že vývoj je ešte stále priaznivý. No výhľadovo rok 2009, o ktorom sa ešte budú baviť, môže byť pomerne zložitý. Na otázky a vysvetlenia sú pripravení.
V rozprave vystúpili:

p. Petrvalský, poslanec MZ – Komisia školstva, športu a mládeže sa zaoberala aj týmto
materiálom a konštatovala, že k 30.9. v bežných výdavkoch bolo vyčerpaných až 67 %, čo je veľmi dobrý výsledok a v kapitálových výdajoch to bolo síce len 50 %, ale p. Stramba ich informoval, že sú rozpracované viaceré kapitálové záležitosti, ktoré budú len dobiehať, čo znamená, že do konca roka bude čerpanie týchto prostriedkov vyrovnané. 

p. Mutafov, poslanec MZ – V súvislosti s prejednávaným bodom si dovolil 
pripomenúť vec, ktorú chcel pôvodne povedať v rámci rozpočtu. Riaditeľ Magistrátu mesta ho listom informoval, keď sa ho dopytoval, aké sú náklady na likvidáciu BPMK, že je to 200 tis. Sk. Podobnú odpoveď dostal aj poslanec p. Drábik. Podotkol, že likvidáciou príspevkovej organizácie, ktorú založilo mesto Košice, ostávajú záväzky vo výške 80 mil. Sk, pohľadávky 370 mil. Sk. To všetko treba vysporiadať. 
Ak v budúcnosti budú odborní pracovníci písať takéto veci, treba jasne povedať, ako sa vysporiadajú záväzky a pohľadávky a jedná sa rádovo o stá miliónov  korún. 

p. Knapík, primátor mesta Košice -  Nakoľko sa už nikto nehlásil, uzavrel rozpravu 
a požiadal o krátke vysvetlenie záležitosti okolo BPMK.

p. Dlhý, zástupca riaditeľa MMK – Pohľadávky a záväzky sú predmetom ocenenia 
a budú ako vklad podniku prechádzať do novovzniknutej spoločnosti s ručením obmedzeným a režim ich vysporiadania bude prebiehať tak, ako prebiehal v príspevkovej organizácii. Záväzky sa budú v príslušných lehotách splatnosti či už z faktúr, či podľa dohodnutých splátkových kalendárov uhrádzať a pohľadávky sa budú naďalej vymáhať.

p. Knapík, primátor mesta Košice – Ide o to, či to súvisí s nákladmi na likvidáciu 
spoločnosti. 

p. Dlhý, zástupca riaditeľa MMK – Nie, nesúvisí.

p. Knapík, primátor mesta Košice – Odovzdal slovo návrhovej komisii. 

p. Drábik, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 6 ods. 2 písm. c) Štatútu mesta Košice berie na vedomie rozbor hospodárenia mesta Košice k 30. 9. 2008.

Hlasovanie č. 31: za 39, proti 1, zdržali sa 4, nehlasovali 2.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-
20. Návrh na 6. úpravu rozpočtu mesta Košice na rok 2008

p. Knapík, primátor mesta Košice – Návrh je v písomnej podobe s dôvodovou správou. 
Hlavným dôvodom je urobiť rozpočtové opatrenia, ktoré sú potrebné z viacerých dôvodov a vo viacerých oblastiach, ktoré boli a sú vyvolané zmenami a situáciou, ktorú aktuálne treba riešiť a na ktorú treba reagovať s tým, že vyčísľuje a usporadúva jednotlivé položky a aktivity, ktoré boli navrhované a do rozpočtu zapracované. 

V rozprave vystúpili:

p. Mutafov, poslanec MZ – Položil dve otázky. Čím je zdôvodnená čiastka na správu 
obecného úradu, jedná sa o 10 mil. Sk nárast v mzdovej oblasti. Druhá otázka: Rieši sa Správa mestskej zelene v rámci tejto úpravy rozpočtu, to čo bolo pôvodne plánované na rozvoj detských ihrísk a športovísk vo výške 15 mil. Sk?

p. Petrvalský, poslanec MZ – Výstup z komisie školstva, športu a mládeže. Komisia
tento materiál prerokovala a odporúča mestskému zastupiteľstvu schváliť ho. 

p. Bajus, poslanec MZ – Predniesol doplňujúci návrh do úpravy rozpočtu. Mestská 
časť Košice – Sever je rozlohou najväčšia mestská časť v Košiciach. Štatisticky je tam vykazovaný nižší počet obyvateľov, ako je v skutočnosti. Dostáva na výkon samosprávnych funkcií menej peňazí, ako by mala dostať. Preto predniesol návrh na uznesenie. Mestské zastupiteľstvo v Košiciach schvaľuje pre mestskú časť Košice – Sever 1 mil. Sk na účely výkonu verejnej správy.

p. Knapík, primátor mesta Košice – Nakoľko nebolo viac prihlásených uzavrel 
rozpravu a dal slovo vedúcej referátu rozpočtu a financovania na zodpovedanie otázok.

p. Kažimírová, vedúca ref. rozpočtu a financovania – K otázke poslanca p. Mutafova
ohľadom výdavkov na verejnú správu. Je pravda, že je tam zvýšenie, ale všetko je rozpísané od 1. až po 6. úpravu rozpočtu. A čo sa týka miezd, tak tam došlo k úprave v 3. úprave o 2,68 mil. Sk. Toto zdôvodňovali pri predkladaní návrhu na 3. úpravu rozpočtu. Jednalo sa o aktivačné práce a odmeny za daňové výmery, ktoré sa roznášali v tomto období. 
Otázka ohľadom detských ihrísk – táto položka bola zahrnutá v kapitálových výdavkoch vo výške 1 mil. Sk z vlastných prostriedkov. Rozdiel vo výške 14 mil. Sk chceli získať z eurofondov, no toto nebolo zrealizované v tomto roku.

p. Knapík, primátor mesta Košice – Dal slovo návrhovej komisii. 

p. Drábik, poslanec MZ – Návrhová komisia dostala jeden pozmeňujúci, resp. 
doplňujúci návrh od poslanca p. Bajusa. 
Mestské zastupiteľstvo v Košiciach schvaľuje pre MČ Košice – Sever 1 mil. Sk na účely výkonu verejnej správy. 

Hlasovanie č. 32: za 24, proti 1, zdržali sa 17, nehlasovali 3.

p. Knapík, primátor mesta Košice – Konštatoval, že návrh bol prijatý.
Je tu ešte pripomienka, že predložená rozpočtová úprava nie je krytá, nebolo povedané, z ktorej rozpočtovej položky sa to má presunúť. Požiadal o krátke vysvetlenie.

p. Bajus, poslanec MZ – Poslanci tu nie sú od toho, aby určovali z ktorej položky, ale 
pokiaľ je to nutné, tak to môžu byť mzdy. Ale vhodnejšie by bolo, keby to určilo finančné oddelenie. Jeho návrh prešiel a je na vedení Magistrátu mesta, aby tie peniaze našli.

p. Knapík, primátor mesta Košice – Je záver roka a ten presun sa musí preschváliť.

p. Kažimírová, vedúca ref. rozpočtu a financovania – Ide o to, aby bolo prijaté správne 
uznesenie, lebo takto sa dostávajú do nevyrovnaného rozpočtu. Ako zdroj krytia na tieto výdavky odporučila zvýšiť o 1 mil. Sk poplatok na uloženie odpadu. Pôvodná čiastka 23.710 tis. Sk by sa upravila na 24.710 tis. Sk.

p. Bajus, poslanec MZ – Akceptoval návrh p. Kažimírovej a takto nech to je 
zapracované do jeho uznesenia.

p. Filipko, poslanec MZ – Rozumie tomu tak, že môžu doplniť do návrhu na uznesenie 
v časti príjmy poplatok za uloženie odpadu + 1 mil. Sk. Takto to prečíta pri celkovom návrhu na uznesenie na úpravu rozpočtu.

p. Knapík, primátor mesta Košice – Požiadal o vyjadrenie, že keď to bude takto 
prečítané, či to bude v poriadku. 

p. Kažimírová, vedúca ref. rozpočtu a financovania – Ak bude upravený príjmový 
zdroj + 1 mil. Sk za uloženie odpadu, tak to bude v poriadku, lebo rozpočet bude vyrovnaný.

p. Knapík, primátor mesta Košice – Dal slovo návrhovej komisii, aby prečítala 
pôvodný návrh. 

p. Drábik, poslanec MZ - Mestské zastupiteľstvo v Košiciach podľa § 6 ods. 2 písm. c) 
Štatútu mesta Košice schvaľuje
	a) 6. úpravu rozpočtu mesta Košice na rok 2008:
	Bežný rozpočet
	Príjmy                                                                                       	   + 139 126 tis. Sk
	v tom:
	Transfery zo ŠR SR                                                                         + 8 428 tis. Sk
	Granty                                                                                              + 2 778 tis. Sk
	Daň z príjmov                  			                  	    	   + 100 230 tis. Sk
	Dane za tovary a služby               			                   	       + 7 520 tis. Sk
	Príjmy z podnikania a z vlastníctva majetku                                  + 7 470 tis. Sk
	Administratívne poplatky a iné poplatky a platby                          + 6 500 tis. Sk
	Úroky z úverov a vkladov  			                   	      + 3 700 tis. Sk
	Iné nedaňové príjmy                                                                        + 1 500 tis. Sk
	Poplatok za uloženie odpadu 				                  + 1 000 tis. Sk
	Výdavky                                                                                        + 25 381 tis. Sk
	v tom:
	Verejná správa
	- informatika                                                                                         + 75 tis. Sk
	- správa, nakladanie a obchodovanie s majetkom                              + 450 tis. Sk
	Archív mesta Košice                                                                          + 300 tis. Sk
	Cestná doprava – údržba komunikácií                                            + 6 495 tis. Sk 
	Nakladanie s odpadmi – zber, preprava,  zneškod. odpadov        + 13 000 tis. Sk
	Účelové transfery pre MČ                                                               -  6 900 tis. Sk
	Účelový transfer pre MČ KVP- prevádzka ľadovej plochy               + 100 tis. Sk
	Účelový transfer pre MČ Barca zo ŠR – oprava viacúčel. ihriska     + 150 tis. Sk
	Verejné osvetlenie                                                                           + 1 000 tis. Sk
	Európske hlavné mesto kultúry                                                             - 75 tis. Sk
	Kultúra   -  tragická nehoda v Chorvátsku                                         + 230 tis. Sk
	Vzdelávanie                                                                                   + 12 036 tis. Sk
           Sociálne zabezpečenie – starostlivosť o ľudí bez domova                + 250 tis. Sk
	Dotácie v zmysle VZN č.76                                                            -  8 350 tis. Sk
	Projekty mesta                                                                                 -  1 380 tis. Sk 
	Dotácie v zmysle VZN č.76                                                            + 7 000 tis. Sk
	MČ Košice – Sever na výkon verejnej správy		                  + 1 000 tis. Sk
	Kapitálový rozpočet
	Príjmy                                                                                      	     + 36 199 tis. Sk
	v tom:
	Predaj budov a kapitálových aktív                                                  + 7 500 tis. Sk
	Predaj bytov a nebytových priestorov                                           + 90 000 tis. Sk
	Predaj pozemkov a nehmotných aktív                                           - 64 951 tis. Sk
	Granty  vzdelávanie                                                                         + 1 000 tis. Sk
	Transfery zo ŠR vzdelávanie                                                           + 2 500 tis. Sk
	Transfer zo ŠR MČ Barca                                                                  + 150 tis. Sk
	Výdavky                                                                                        -  97 567 tis. Sk
	v tom:
	Výstavba                                                                                        -  41 757 tis. Sk
	Doprava                                                                                         -  28 610 tis. Sk
	Verejná správa                                                                                     - 600 tis. Sk
	EHMK                                                                                              - 6 000 tis. Sk
	Vzdelávanie                                                                                   + 21 182 tis. Sk
	v tom: granty a transfery                                                                     3 500 tis. Sk
	DPMK a.s.                                                                                      - 50 000 tis. Sk
	Dotácie v zmysle VZN č. 76                                                           + 8 350 tis. Sk
	MČ účelové prostriedky                                                                + 17 550 tis. Sk
	v tom: transfer zo ŠR                                                                             150 tis. Sk
           transfer pre MČ Barca kúpa kaštieľa a priľahlých stavieb               10 500 tis. Sk
	Spoluúčasť na projektoch                                                               - 17 682 tis. Sk
Prílohou  tohto  uznesenia  sú  aj  tabuľky   kapitálového   rozpočtu,   prehľad   podľa jednotlivých akcií a zdrojového krytia.
	Finančné operácie
	Príjmové                                                                                       - 157 311 tis. Sk
	v tom:
	Prevod z fondu rozvoja bývania                                                     - 29 100 tis. Sk
	Úver                                                                                              - 128 211 tis. Sk
	Výdavkové                                                                               	          + 200 tis. Sk
	v tom:
	Vklad do spoločnosti BPMK, s.r.o                                                     + 200 tis. Sk
	b)  Dotácie  v zmysle VZN č. 76 pre:
	- Basketbalový  klub MAXIMA BROKER Košice, žiadateľ DANNAX SPORT,  	s.r.o. finančné   prostriedky  vo výške  5 000 tis. Sk   za účelom zabezpečenia 	prípravy  a účasti v Eurolige žien.
	- Športový klub SENIORS Košice finančné prostriedky vo výške  2 000 tis. Sk 	za účelom zabezpečenia  výchovy  mládeže  mužského  basketbalového  klubu  	Slávia  TU  Košice.
c) Transfer pre  MČ Košice Barca  na  kúpu  kaštieľa  a priľahlých stavieb  vo výške 10 500  tis. Sk. Podmienkou poskytnutia finančných prostriedkov je uzatvorenie  zmluvy  o  poskytnutí dotácie, v ktorej  prijímateľ dotácie   prevezme  na  seba  záväzok,  že  v  prípade záujmu o scudzenie nadobudnutých nehnuteľností tieto najprv ponúkne mestu Košice na odkúpenie   za  1,- Sk   (0,03 €)  zvýšenú  o  sumu  prípadného technického zhodnotenia.  V opačnom prípade  je  povinný  poskytnutú dotáciu vrátiť vrátane obvyklého  úroku.
d) Povolené prekročenie bežných výdavkov v oblasti vzdelávania pri dosiahnutí 
vyšších príjmov v tomto odvetví k 31. 12. 2008. 
Poveruje primátora mesta Košice podľa  ustanovenia § 14 odst.1 zákona č.583/2004 Z. z. realizovať v mesiaci december  2008 nevyhnutné zmeny v rámci schváleného rozpočtu.

Hlasovanie č. 33: za 36, proti 1, zdržali sa 7, nehlasovali 2.

p. Knapík, primátor mesta Košice – Konštatoval, že uznesenie bolo prijaté. 

––-     ––-     ––-

20/1 Zmena v Rade školy pri ZŠ Tomášikova 31

p. Knapík, primátor mesta Košice – Jedná sa o personálnu zmenu v Rade školy na ZŠ
Tomášikova. Materiál je na rokovanie mestského zastupiteľstva zaradený na základe návrhu poslanca p. Petrvalského. 

p. Petrvalský, poslanec MZ  - Doteraz členkou Rady školy ZŠ Tomášikova bola 
p. Jeníková, ale z dôvodu, že je v troch Radách školy, ktorých zriaďovateľom je mesto Košice a je časovo veľmi zaneprázdnená, tak požiadala o uvoľnenie z tejto funkcie a je návrh na nové delegovanie. 
Prečítal svoj návrh na uznesenie. 
Mestské zastupiteľstvo v Košiciach podľa § 6 ods. 2 písm. ad) Štatútu mesta Košice a § 25 zákona NR SR č. 596/2003 Z.z. o štátnej správe v školstve a školskej samospráve a o zmene a doplnení niektorých zákonov odvoláva Helenu Jeníkovú z Rady školy pri Základnej škole Tomášikova 31, Košice. Deleguje Gabrielu Hajdukovú do Rady školy pri Základnej škole Tomášikova 31, Košice.

p. Knapík, primátor mesta Košice – Nakoľko sa do rozpravy nikto neprihlásil, dal 
slovo návrhovej komisii.

p. Drábik, poslanec MZ – Prečítal návrh na uznesenie.
Mestské zastupiteľstvo v Košiciach podľa § 6 ods. 2 písm. ad) Štatútu mesta Košice a § 25 zákona NR SR č. 596/2003 Z.z. o štátnej správe v školstve a školskej samospráve a o zmene a doplnení niektorých zákonov odvoláva Helenu Jeníkovú z Rady školy pri Základnej škole Tomášikova 31, Košice. Deleguje Gabrielu Hajdukovú do Rady školy pri Základnej škole Tomášikova 31, Košice.

Hlasovanie č. 34: za 45, proti -, zdržal sa -, nehlasoval 1.

p. Knapík, primátor mesta Košice – Konštatoval, že návrh bol schválený.

––-     ––-     ––-

21. Akčný plán rozvoja mesta Košice 2009 – 2011  

p. Knapík, primátor mesta Košice – Návrh nadväzuje na predchádzajúci materiál, 
ktorý bol prerokovaný a schválený na XX. rokovaní mestského zastupiteľstva. Súvisí s dlhodobým programovým dokumentom mesta Programom hospodárskeho a sociálneho rozvoja. Súčasťou uznesenia bolo, že po schválení tohto materiálu bude spracovaný a predložený mestskému zastupiteľstvu aj v kontexte k rozpočtu na rok 2009 akčný plán rozvoja. Materiál je rozpracovaný v kontinuite na tento programový dokument, ktorý vyčleňuje ciele, opatrenia a príslušné aktivity tak, aby v slede rokov 2009 až 2011 napĺňali tento programový dokument, sledovali ho a aktualizovali, prípadne upravovali, ak si to bude vývoj vyžadovať. V kontexte tohto materiálu je aj ďalší bod a to je programový rozpočet na rok 2009. Spracovatelia sú pripravení zodpovedať prípadné otázky. 
Nakoľko sa do rozpravy nikto neprihlásil, dal slovo návrhovej komisii. 

p. Drábik, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice schvaľuje Akčný plán rozvoja mesta Košice 2009 – 2011 ako súčasť a základný nástroj implementácie Programu hospodárskeho a sociálneho rozvoja mesta Košice.

Hlasovanie č. 35: za 41, proti 1 zdržal sa -, nehlasovali 4.

p. Knapík, primátor mesta Košice – Konštatoval, že uznesenie bolo prijaté.
Poďakoval zástupcom Karpatského rozvojového inštitútu za spoluprácu pri aktualizácii PHSR a aj pri spracovaní tohto materiálu. Verí, že aj ďalšie rozvojové a koncepčné materiály v budúcnosti budú s mestom konzultovať a prípadne aj spolupracovať.

––-     ––-     ––-

22. Programový rozpočet mesta Košice na roky 2009 - 2011

p. Knapík, primátor mesta Košice – Návrh rozpočtu na roky 2009-2013 je pripravený 
v novej programovej metodike v podobe programového rozpočtu a pripravuje dobrý predpoklad na to, aby rozpočet mesta bol zrozumiteľný, aby cez tento dokument vedeli transparentne zhodnocovať rozvojové zámery mesta, aktivity a programy, ktoré mesto podporuje, ako ich bude vyhodnocovať, ako sú nastavené zdroje financovania a svojim spôsobom zakladá novú tradíciu v rozpočtovaní. Je to vývoj aj v legislatívnej oblasti a svojim spôsobom aj harmonizácia a pokrok s rozpočtovaním v krajinách Európskej únie. V každom prípade spôsob, akým je materiál spracovaný a prezentovaný ukazuje, že tento model je transparentný, čitateľný a zrozumiteľný a dáva dobrý predpoklad, aby takýmto spôsobom aj hospodárili v tom budúcom roku a nasledujúcich rokoch. Treba povedať, že vychádza z programových dokumentov, ktoré boli schvaľované, aj ten, ktorý bol schválený v predchádzajúcom bode a má v sebe zakomponovanú kontinuitu na to, čo chcú v programoch podporovať a realizovať v meste. 
Samozrejme, jedna vec je rozpočet, jeho návrh, ktorý je tiež programovým dokumentom a druhá vec je realita. Slovensko a iste aj Košice budú v budúcom roku vystavené dopadom svetovej krízy a v tejto chvíli si nikto netrúfa ani odhadom povedať, ako sa to dotkne verejnej správy, no v mnohom od toho závisí vývoj zamestnanosti, napĺňanie kapitol štátneho rozpočtu, prerozdeľovanie podielových daní, od ktorých závisí príjmová časť rozpočtu mesta. Preto poprosil poslancov, aby tento návrh rozpočtu vnímali ako istý návrh, ktorý je opatrný, ktorý zakladá istú mieru úspornosti, ale ak bude v budúcom roku potrebné pristúpiť z týchto pomenovaných dôvodov k nejakým korekciám, ktoré budú mať reštrikčný charakter, tak aby na to boli pripravení. Nie je to len na úrovni mesta, ale cez spoločné hospodárenie sa to môže dotýkať aj mestských častí. 
Vyzval diskutujúcich, aby v rozprave boli vecní a otázky a pripomienky  smerovali k tomu, čo má faktografický charakter.
V rozprave vystúpili:

p. Jenčová, poslankyňa MZ – K rozpočtu mala niekoľko pripomienok, ktoré 
prezentovala aj na Rade starostov, aj ako členka finančnej komisie. Je zaujímavé, že na 90 % sa Rada starostov zhodla s odporúčaniami finančnej komisie, no napriek tomu nikde tieto pripomienky neboli zaradené, takže jej pripomienky spracovateľ jednoducho nerešpektoval. 
Jedná sa o samostatné návrhy na uznesenia, preto požiadala, aby sa o nich hlasovalo samostatne. 
Prvý návrh je v časti doprava oddiel 045.01 na opravu a rekonštrukciu ulice Májová, Lackova, Žiacka, kde v zmysle Štatútu mesta, tam kde nechodí MHD, si má mestská časť robiť rekonštrukcie sama. Nemá informáciu, žeby po Májovej ulici chodila MHD, preto je tu rozpor so Štatútom, že mestská časť si má túto opravu financovať sama, preto dostáva zvýšené podielové dane. Rozprávala o prepojení Poludníkovej a Polárnej, kde je náklad 2 mil. Sk, vie sa o probléme Slanecká, Ždiarska, takže jej návrh znie, aby Májová ulica, kde nechodí MHD, bola nahradená prepojením Polárna, Poludníková. Výška sumy ostáva. 
Druhý návrh je k časti III. rozdelenie finančných prostriedkov pre mestské časti, kde sú pre mestské časti Juh, Staré mesto vyčlenené celomestské aktivity, ktoré samozrejme všetci uznávajú, aby tam bola zapracovaná suma 500 tis. Sk na prevádzku rekreačnej lokality Jazero, ktorá je tak isto celomestského charakteru.
Tretí návrh – Rada starostov sa dohodla, finančná komisia sa dohodla, že účelové finančné prostriedky pre jednotlivé mestské časti majú byť prerozdelené nejakou vzájomnou dohodu a v návrhu je, že majú byť prerozdelené podľa pripravenosti predložených akcií, prihliadnuc na dôležitosť a potreby obyvateľov mesta. Kto bude posudzovať pripravenosť mestských častí? Kto bude prihliadať na dôležitosť potrieb? Myslí si, že spôsob, ktorý bol použitý v minulom roku 1,5 mil. Sk pre malú mestskú časť a 2,5 mil. Sk pre veľkú mestskú časť, bol prijateľný pre všetky mestské časti. Upozornila na to, že zákon o obecnom zriadení hovorí, že čo má vykonávať obec a to je výstavba, údržba a správa miestnych komunikácií. Tu si to obec neplní, resp. plní na veľmi nízke percento a napriek tomu je tu 25 mil. Sk na Európske hlavné mesto kultúry, kde na žiadnom fóre nedostala odpoveď, čo je v tým 25 miliónoch, ktoré chce mesto dať neziskovej organizácií. 
Potom je tu niečo také ako 1,7 mil. Sk na neobsadené byty v správe Bytového podniku mesta Košice. Nuž 1,7 milióna a mať neobsadené byty je skutočne luxusom pre toto mesto. Navrhla vypustiť 1 mil. Sk, aby tam ostalo iba 700 tis. Sk a pre EHMK 15 mil. Sk so zdôvodnením. To sú jej ďalšie návrhy na uznesenie a verí, že jej to spracovatelia zdôvodnia.

p. Berberich, poslanec MZ – Faktická poznámka. K vystúpeniu pani starostky – čo sa 
týka Poludníkovej, tak aby sa to nedávalo teraz do rozpočtu, hovorili o tom a v priebehu roka sa na to financie určite nájdu. Vie sa o tej požiadavke. 

p. Kažimír, starosta MČ Košice – Krásna – Reagoval na vystúpenie kolegyne 
starostky Jenčovej. Ulica Májová nie je v Krásnej. Je v mestskej časti Sever a v zmysle Štatútu mesta Košice o všetky komunikácie vo veľkých mestských častiach sa stará mesto Košice, či tam jazdí MHD, alebo nejazdí MHD. To je jedna pripomienka. Druhá pripomienka sa týka rozdelenia účelových dotácií pre mestské časti. Dovolil si nesúhlasiť, že všetky mestské časti boli v minulom roku spokojné, keď sa delilo rovnostársky. Tak sa delilo veľmi dlho za čias socializmu. Jeho súkromný názor je, že to nebolo správne, preto jeho návrh, ktorý prezentoval aj na Rade starostov a bude ho prezentovať všade, kde bude môcť, je ten, že vo februári sa pripravia pravidlá pre rozdelenie všetkých účelových dotácií, ktoré budú schválené a prerokované v Rade starostov, na mestskom zastupiteľstve a to tak, aby účelové prostriedky išli na tie priority, ktoré mestské časti potrebujú, ktoré mesto uzná za vhodné, keď to schvália starostovia a poslanci mestského zastupiteľstva.

p. Jeník, poslanec MZ – Faktická poznámka. Okolo Májovej ulici už bolo diskutované, 
ale čo sa týka prepojenia Poludníková, Polárna, na všetkých úrovniach prípravy rozpočtu a bolo jasne povedané, že na toto prepojenie bude vyčlenená čiastka 
2 mil. Sk. Nehovorí, či je to veľa, alebo málo, len zdôraznil, že tak ako je záležitosť okolo Slaneckej cesty, tak toto prepojenie je súčasťou bezpečnosti a protipožiarnej ochrany aj v rámci vnútrosídliskového prepojenia komunikácie. Z toho dôvodu apeloval na primátora mesta, aby táto záležitosť bola skutočne dodržaná v rámci úpravy rozpočtu, nakoľko teraz do rozpočtu sa to nedostalo. 

p. Knapík, primátor mesta Košice – On to podporil a návrh, ktorý bude 
odprezentovaný, to rieši. 

p. Mutafov, poslanec MZ – Niektoré veci už povedal včera na spoločnom sedení, preto
len pre zápis: Rozpočet – kolegovia z magistrátu urobili veľa pozitívneho, no na druhej strane sú niektoré veci, ktoré rozpočet nerieši v dostatočnej miere. Pripomenul problematiku „Sokoľany“. Problematika Sokoľany nie je v rozpočte riešená. Ďalej je to sťahovanie autobusov DPMK. Toto si vyžaduje 100 mil. Sk. Nie je v dostatočnej miere vysvetlené, odkiaľ sa zoberie 50 mil. Sk, ak by mesto prehralo spor so spoločnosťou OutCleim. Nie sú v ňom zahrnuté zrážkové vody. Nie je v dostatočnej miere vyriešená otázka príspevku na deti v mestských školách. V štátnych školách je príspevok 1.400,- Sk a v súkromných školách 1.900,- Sk, tam je rozdiel 500,- Sk. Je povinnosťou mesta hľadať riešenie. Nebude to dávať do uznesenia, ale poprosil primátora mesta a odborný aparát, aby hľadali riešenia tohto nevyrovnaného stavu. Vnútorne je presvedčený, že otázka likvidácie Bytového podniku mesta Košice bude si vyžadovať vyššie finančné náklady, ktoré tu neboli spomenuté, lebo ak by sa založil BPMK, s.r.o. s tými záväzkami a pohľadávkami, ktoré mala príspevková organizácia, tak načo by to bolo dobré. Správa mestskej zelene opätovne nemá finančné prostriedky na športoviská a detské ihriská. Podľa jeho názoru relatívne veľa sa platí za právne služby, 10 mil. Sk je podľa neho vysoká suma. Ak je to oprávnené, tak nebude protestovať. Zatiaľ nedostal informáciu, čo má znamenať koncepcia odpadového hospodárstva za 300 tis. Sk, resp. marketingová štúdia stratégie kultúry. Načo je potom PHSR? 
Upozornil, že v septembri mestské zastupiteľstvo schválilo odovzdanie do správy veľkej budovy na Laboreckej od mestskej časti naspäť mestu. V tejto súvislosti upozornil primátora mesta, že mestská časť Košice Západ od začiatku roka žiada, aby dostala do správy budovy MŠ Muškátová, aby mali pripravený priestor v prípade, že vyjde tento projekt, na presťahovanie troch klubov dôchodcov a materského centra. Dostal prípis, že táto budova má byť použitá ako sklad pre archív. Bol z toho taký konsternovaný, že keby v tom momente vlietol na magistrát, asi polovicu tam vybije. To je nehoráznosť. Po roku dostať odpoveď, že škôlka, ktorá má pre nich fungovať, ide na sklad. Načo je potom Ali, ktorý je 3 roky prázdny. Táto budova chátra a ak už archív, tak nech sa urobí tam. Veľmi bol pohoršený takouto odpoveďou. 
Zároveň dal jeden návrh na zváženie. Spišská Nová Ves určila na dne 1. až 16. januára 2009 cestovné zadarmo kvôli tomu, že kupovanie lístkov sa môže robiť v korunách, no výdavky musia byť v eurách. Treba zvážiť, či takéto riešenie by nebolo vhodné aj v Košiciach, alebo je to už riešené v návrhu tarify? Ak áno, nebude ďalej o tom hovoriť. 
Posledná vec. Rok píšu na odborné útvary magistrátu ich požiadavky ako investičné akcie do rozpočtu a do cieľov mesta. Dali tri hlavné veci, ale týchto akcií je viac. Pošta 11, Považská, Trebišovská, statická doprava, riešenie v súvislosti s rôznymi sťahovaniami a zmenami. Ani jeden cieľ nebol zapracovaný do rozpočtu. Požiadal, aby odborný aparát tieto požiadavky zvážil a možno vo februári, či apríli predložil spôsob riešenia, lebo sú to veci, ktoré majú širší spoločenský charakter a sú nad rámec možností mestskej časti. Ak je cieľom zlikvidovať Poštu 10, ktorá sa nachádza v priestoroch Bieleho domu, musel upozorniť, že na Terase bude iba jedno miesto pošty a to Pošta 11 vo vnútroblokovom priestore na Humenskej a nastane dopravný kolaps.

p. Knapík, primátor mesta Košice – Niektoré naznačené veci sa budú ešte 
prehodnocovať a bude sa na to reagovať.

p. Petrvalský, poslanec MZ – Nemôže nereagovať na takú dôležitú vec, ako je 
rozpočet mestskej časti na budúci rok. Už poslanec p. Mutafov povedal niektoré veci, na ktoré chcel upozorniť aj on. Tiež chcel hovoriť o tom, že sú veľké rozdiely medzi žiakmi školami, ktorých zriaďovateľom je mesto a medzi žiakmi súkromných škôl. Tento rozdiel spolu predstavuje 40 mil. Sk. Vo všeobecnosti môžu byť spokojní s financovaním školstva, ale keby sa dalo ešte trochu dofinancovať, boli by spokojnejší. 
Druhá vec, ktorá ho v tomto rozpočte nemilo prekvapila, bola záležitosť dotácie do mládežníckeho športu. Vlani boli tieto dotácie na úrovni 20 mil. Sk, no v tomto roku to skĺzlo na 15 mil. Sk. Bol by veľmi rád, keby v priebehu roka tých 5 mil. Sk sa dalo nejako do tejto položky doplniť, aby dotácie do mládežníckeho športu sa dali doplniť do takej výšky, ako by zhruba mali byť.

p. Vargovčák, námestník primátora mesta Košice – Predniesol spoločný pozmeňujúci 
poslanecký návrh klubov KDH, SDKÚ, DS a SMK.
Mestské zastupiteľstvo v Košiciach podľa § 6 ods. 2 písm. c) Štatútu mesta Košice schvaľuje 
1. Pozmeňujúce návrhy k Návrhu programového rozpočtu mesta Košice na rok 2009:
Bežné príjmy 
Daň z príjmov fyzických osôb					+      12 000 tis. Sk
										+          398 326 €
Daň za užívanie verejného priestr., parkovacia služba 		+        5 450 tis. Sk
										+          180 907 €
Výdavky
Program č. 2 Mesto kultúry, podprogram č. 7 Skvalitnenie ponuky kultúrno-poznávacieho turizmu, aktivita 1 Komplexný informačný systém mesta, kapitálové výdavky
-	     1 000 tis. Sk
-	         33 194 €
Program č. 3 Zdravé mesto, podprogram č. 5 Vytvorenie zdravšieho prostredia 
pre život, aktivita 6 Zriadenie inštitútu „mestského záhradníka“, bežné výdavky 
-	       500 tis. Sk
-	        16 597 €
Program č. 3 Zdravé mesto, podprogram č. 2 Vytvorenie zdravšieho prostredia 
pre život, aktivita č. 7 Dotácie v zmysle VZN č. 76 – výstavba „Strediska vzájomnej pomoci ľudí a psov“,  dotácia pre Občianske združenie Únia vzájomnej pomoci ľudí a psov, Oštepová 3, Košice, kapitálový transfer										+        1 000 tis. Sk
										+            33 192 €
Program č. 4 Školstvo, podprogram A2 Základné školy, aktivita Nové oplotenie základných škôl, kapitálové výdavky				+        5 000 tis. Sk
										+          165 970 €
Program č. 5 Doprava, podprogram č. 4 Ostatná činnosť v doprave, aktivita 1 Projektová dokumentácia Európska trieda a Magnezitárska cesta, kapitálové výdavky								+           200 tis. Sk
										+              6 639 €
Program č. 5 Doprava, podprogram č. 4 Ostatná činnosť v doprave, aktivita 1  projektová dokumentácia a dopravné prepojenie ulíc Poludníková – Polárna, kapitálové výdavky							+           500 tis. Sk
										+            16 597 € 
Program č. 5 Doprava, podprogram  č. 4 Ostatná činnosť v doprave, aktivita 6 Projekt KIDS, bežné výdavky 					+        5 000 tis. Sk
										+          165 970 €
Program č. 7 Služby občanom, podprogram č. 6, aktivita 1 Mestské časti, účelové transfery, MČ Staré mesto, bežný transfer 		+        3 000 tis. Sk
										+            99 582 €
MČ Juh, bežný transfer						+        1 500 tis. Sk
										+            49 791 €

MČ Juh, rozšírenie parkovísk Žižkova a Palárikova ulica, kapitál. transfer  
+        3 000 tis. Sk
										+            99 582 €
MČ Vyšné Opátske – nákup spoločenského domu, kapitálový transfer
+        4 000 tis. Sk 
										+          132 775 €
Program č. 8 Plánovanie, manažment a kontrola, podprogram č. 4 Marketing mesta, aktivita 5 Propagácia mesta v médiách, bežný výdavok 		
									+        4 000 tis. Sk
										+          132 776 €
Program č. 9 Interné služby, podprogram č. 3 Informačný systém mesta Košice, aktivita 13 Cassoviainfo, bežný transfer pre občianske združenie	
									+           500 tis. Sk
										+            16 596 €
Program č. 9 Interné služby, podprogram č. 7 Správa majetku mesta Košice, s.r.o., aktivita 5 Rekonštrukcia suterénnych priestorov Hlavná 59, kapitálové výdavky								-         5 000 tis. Sk
										-           165 970 €
Program č. 10 Podporná činnosť, podprogram č. 1 Správa obecného úradu, aktivita 10 Nákup osobných automobilov, kapitálové výdavky											-         2 300 tis. Sk
										-             76 346 €
Útvar hlavného architekta, aktivita 11 Nákup osobného automobilu, kapitálové výdavky								-            850 tis. Sk
										-             28 215 €
Správa komunikácií Košice, aktivita 10 Nákup osobného automobilu, kapitálové výdavky 							-            600 tis. Sk
									-             19 916 €

2. Programový rozpočet mesta Košice na rok 2009 po pozmeňujúcich návrhoch 
    v €:
Príjmy celkom	109 498 673	
Výdavky celkom	108 336 885	
Rozdiel - prebytok 	    1 161 788	
		
Bežný rozpočet		
Príjmy	    99 018 589	
Výdavky	    90 201 919	
Rozdiel – prebytok	      8 816 670	
		
Kapitálový rozpočet		
Príjmy 	      3 354 246	
Výdavky	    15 562 436 	
Rozdiel – schodok	  - 12 208 190	
		
Finančné operácie		
Príjmy 	     7 125 838	
Výdavky 	     2 572 530	
		 Rozdiel – prebytok                                            4 553 308

3.	Rozdelenie podielu dane z príjmov fyzických osôb pre mestské časti 
     nasledovne:
	Mestská časť Barca, Džungľa, Kavečany, Lorinčík, Vyšné Opátske, Košická Nová Ves, Krásna, Myslava, Pereš, Poľov, Šebastovce, Ťahanovce,  vo výške  132,78 €  na 1 obyvateľa ročne.
Mestská časť Luník IX vo výške 53,11 €    na 1 obyvateľa ročne. Z uvedenej sumy je 82 295,83 € viazaných na úhradu záväzkov voči veriteľovi Východoslovenská vodárenská  spoločnosť, a.s. Košice za odber vody podľa dohodnutého  splátkového kalendára.  
Mestská časť Šaca vo výške 132,78 € na 1 obyvateľa ročne. Z uvedenej sumy je 42 028,37 € viazaných na úhradu záväzkov voči veriteľovi TEHO, s.r.o. Košice za dodávku tepla v štyroch bytových domoch na Námestí oceliarov č. 6, 10, 12, 14. 
Mestská časť Dargovských hrdinov, Juh, Nad Jazerom, Staré mesto, Západ, Sídlisko Ťahanovce, Sever vo výške  26,56 €   na 1 obyvateľa ročne.  
Pre MČ  Sídlisko KVP  vo výške 34,46 € na 1 obyvateľa ročne. 
          Počet obyvateľov  mesta Košice je podľa údajov Štatistického úradu SR  k 31.12.2007   234 237.

4.	Rozdelenie účelových finančných prostriedkov pre mestské časti nasledovne:
     a)   opatrovateľská služba vo výške                                               796 653 €  
     pre: 
MČ Dargovských hrdinov					           112 859 €
     MČ Sever								319 325 €
     MČ Juh				                                            277 169 €
     MČ Západ								  87 300 €
     b)  účelové prostriedky na bežné výdavky vo výške                     580 893  €  
                      pre:
     MČ Juh                                                                                     282 148  €	-    športovo-zábavný areál ul. Alejová			
                      -    spoločensko-relaxačné centrum ul. Milosrdenstva    	   
                      -    stredisko verejnoprospešných služieb  	           	   
                      -    kúpalisko Triton
     MČ Staré mesto	                                                                  298 745 €  	-    prevádzka krytej plavárne						   
                      -   Múzeum V. Löfflera	
	     c)  účelové prostriedky na kapitálové výdavky			232 357 €
		pre:
		MČ Juh 
		-   rozšírenie parkovísk Žižkova, Palárikova			 99 582 €
		MČ Vyšné Opátske
		-   na nákup spoločenského domu				           132 775 € 
	     d)  účelové prostriedky na bežné výdavky vo výške	           365 134 € 
                     a kapitálové výdavky vo výške   	  				 995 818 €
Následný text sa nahrádza vetou:
Uvedené finančné prostriedky budú mestským častiam poukazované na základe predložených faktúr v súlade s účelmi použitia schválenými v miestnych zastupiteľstvách Mestských častí. 
e)  účelový príspevok na stravovanie dôchodcov formou transferu pre 
jednotlivé mestské časti. Výška príspevku na jeden obed v závislosti od priznaného dôchodku je nasledovná: 
do  250,00 €                                              0,83 €
od  251,00 €    do   300,00 €                     0,66 €   
od  301,00 €                                               0,00 €    
Všetky schválené účelové finančné prostriedky podliehajú finančnému zúčtovaniu v rozpočtovom roku.

5.  Kapitálové príjmy z predaja škôl a školských zariadení viazať na použitie           kapitálových   výdavkov  v oblasti vzdelávania. T: rok 2009, Z: riaditeľ MMK.

Poveruje primátora mesta Košice podľa ustanovenia § 14 ods. 1 zákona číslo 583/2004 Z. z. v znení ďalších zmien a doplnkov aktualizovať rozpočet: 
- o  uhradené  záväzky  presunom  zo  schváleného  rozpočtu z programu 
č. 9   Interné  služby  „Záväzky  z  minulých   rokov“  do  príslušného  programu a podprogramu a podľa platnej funkčnej a ekonomickej klasifikácie                      
-  o granty a transfery poskytnuté zo štátneho rozpočtu SR
-  o finančné prostriedky poskytnuté formou sponzorských príspevkov.

Berie na vedomie programový rozpočet mesta  Košice  na roky  2010  a 2011
						                          v  €
	    Rok 2010	       Rok 2011	
Príjmy celkom    	 111 240 317		115 833 899		
Výdavky celkom	 110 410 472		115 335 990		
Rozdiel – prebytok	        829 845		       497 909		
					
Bežný rozpočet					
Príjmy	 102 641 433		  107 898 893		
Výdavky	   92 528 275		    96 836 102		
Rozdiel - prebytok	   10 113 158		    11 062 791		
					
Kapitálový rozpočet					
Príjmy	       2 623 979		       1 960 101		
Výdavky	     15 107 185      		     15 492 519		
Rozdiel - schodok	   -12 483 206		   -13 532 418		
					
Finančné operácie					
Príjmy	       5 974 905		      5 974 905		
Výdavky	       2 775 012		      3 007 369		
	   Rozdiel – prebytok                           3 199 893                            2 967 536

Súčasťou tohto uznesenia sú tabuľky príjmov a výdavkov: bežných, kapitálových a finančných operácií na roky 2009 – 2011.

Ďalej tento návrh doplnil ešte v časti náhrada textu: Finančné prostriedky pre jednotlivé mestské časti budú prerozdelené takto: Pre MČ Barca, Džungľa, Kavečany, Lorinčík, Vyšné Opátske, Košická Nová Ves, Krásna, Myslava, Pereš, Poľov, Šebastovce, Šaca, Ťahanovce, Ťahanovce obec a Luník IX, pre každú mestskú časť vo výške 49.790,90 €.
Pre mestské časti  Dargovských hrdinov, Juh, Nad jazerom, Staré mesto, Západ, Sídlisko Ťahanovce, Sever pre každú mestskú časť 82.984,80 €.

p. Halenár, poslanec MZ – Faktická poznámka. Vyzval poslancov, aby nehlasovali za 
tento pozmeňujúci návrh pána Vargovčáka a to z toho dôvodu, že je v rozpore s nimi prijatým akčným plánom PHSR, ktorý pred chvíľou schvaľovali. Keď ho dobre počúval, tak v položke zriadiť inštitút mestského záhradníka navrhol mínus 500 tis. Sk, pričom v tom akčnom pláne si tých 500 tis. Sk schválili, že sa v roku 2009 poskytnú. Je toho názoru, že tento prednesený návrh je proti tomu čo už mestské zastupiteľstvo prijalo. 

p. Jenčová, poslankyňa MZ – Faktická poznámka. Požiadala predkladateľa pána 
námestníka, aby na prvej strane, kde je 500 tis. Sk na projektovú dokumentáciu Polárna, Poludníková, vynechal  „projektovú dokumentáciu“ a ostalo by len „na dopravné prepojenie Poludníkov, Polárna“. Projektovú dokumentáciu si vyfinancuje mestská časť.

p. Vargovčák, námestník primátora mesta Košice – Súhlasil s tým, že si osvojí tento 
návrh. Požiadal, aby to registrovala aj návrhová komisia.

p. Mutafov, poslanec MZ – Pán Vargovčák v závere svojho návrhu prečítal, ako sa 
budú deliť finančné prostriedky pre mestské časti, preto už nepotreboval diskutovať.

p. Müller, poslanec MZ – Faktická poznámka. Na upresnenie, mestská časť Vyšné 
Opátske – rekonštrukcia Spoločenského domu, nie nákup. Toto slovné spojenie sa vyskytuje dvakrát, pritom nejde o nákup, ale rekonštrukciu spoločenského domu. 

p. Petrenka, poslanec MZ – Jeho pripomienka je bezpredmetná, nakoľko už k tomu 
vystúpil poslanec p. Müller. 

p. Reštei, starosta MČ Košice – Šaca – Požiadal o stanovisko predkladateľa 
pozmeňujúceho spoločného návrhu poslaneckých klubov, kde v časti Poskytnutý transfer pre mestské časti, boli finančné prostriedky vo výške 
42 tis. € viazané v prospech TEHO Košice na splatenie pozdĺžnosti záväzkov. Jasne zadefinoval, že mestská časť zatiaľ nemá žiadne zmluvy o odberoch médií pre mestskú časť, keďže je zriadená miestna správa bytov a doteraz neboli problémy s uhrádzaním týchto záväzkov, poprosil preto poslanecké kluby, aby takáto viazanosť pre Šacu v tomto návrhu nebola.

p. Dittrich, poslanec MZ – Nepýtal peniaze, nechcel nič navyšovať, ani znižovať. Na 
sociálnej a bytovej komisii sa zaoberali touto oblasťou rozpočtu pre program 
č. 1 Mesto rodiny a dospeli k záveru, že napriek tomu, čo o tom hovoril námestník primátora p. Vargovčák vo svojom pozmeňujúcom návrhu k rozpočtu v bode 4 – rozdelenie účelových finančných prostriedkov bod e) stravovanie dôchodcov atď., prečítal to, na sociálnej a bytovej komisii považovali za dôležité požiadať toto zastupiteľstvo, aby prijalo samostatné uznesenie jedine k tejto časti. V komentári k rozpočtu je to na str. 12 v dolnej časti programového rozpočtu. Uvažuje sa tam s počtom seniorov  550, počet odobratých obedov 145.200. Znamená to, že zhruba 550 ľuďom by mesto malo dať príspevok na stravovanie. S ohľadom na valorizáciu sa navrhuje zdvihnúť hranica poskytovania jednotlivých čiastok, to znamená čiastku 25,- Sk do 7.500,-  Sk dôchodku, čiastku 20,- Sk od 7.500,- do 9.000,- Sk dôchodku a čiastku 0,- Sk od 9.001,- Sk. Predniesol preto takýto návrh na uznesenie:
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice schvaľuje výšku finančného príspevku na jeden obed v závislosti  od výšky priznaného dôchodku od 1.1.2009  do 7.500,- Sk 25,- Sk, od 7.501,- do 9.000,- Sk 20,- Sk a od 9.001,- Sk nula korún. Schvaľuje financovanie stravovania, ktoré sa bude zabezpečovať transferom pre mestské časti na základe skutočne spotrebovaných stravných lístkov za predchádzajúci štvrťrok s menným rozpisom stravníkov a príspevku na obed podľa uvedených skupín formou priloženej tabuľky.  Stravovanie pre fyzické osoby zabezpečujú jednotlivé mestské časti. 
To je celý text uznesenia. Bol by rád, keby sa prijal v takejto podobe.

p. Knapík, primátor mesta Košice – Je to v poriadku, len ho trochu mrzí, že návrh, 
ktorý predniesol pán námestník, obsahuje toto riešenie. Poradie je také, že najprv sa bude hlasovať o tom, čo už bolo predložené a ak sa to schváli, tak potom o ďalších návrhoch je bezpredmetné hlasovať.

p. Dittrich, poslanec MZ – Jeho návrh nevylučuje návrh p. Vargovčáka, preto si myslí, 
že je možné o ňom hlasovať aj po schválení pozmeňujúceho návrhu.

p. Jutka poslanec MZ – Prvýkrát v histórii samosprávy je predložený programový 
rozpočet. Vyslovil uznanie spracovateľom materiálu, že po metodickej stránke je to najprehľadnejší a najkvalitnejší rozpočet v histórii a je dosť prehľadný a čitateľný pre všetkých poslancov, ktorý nemajú skúsenosti s rozpočtami samospráv. Treba upozorniť aj na prípadné riziká tohto rozpočtu, ktoré spracovatelia nemôžu ani prejudikovať, ani predpokladať a tým pádom ani nemajú dôvod ich zapracovať do predloženého návrhu. Už boli spomínané niektoré kauzy ako Strelingstav, Sokoľany, plnenie dane z príjmov fyzických osôb, splaškové vody a iné veci. Je pravdou, že všetky tieto procesy sú v súdnom konaní, no len požiadal, aby vedenie mesta s takým niečím, v prípade rozhodnutia, počítalo, lebo to môže výrazne narušiť štruktúru rozpočtu hlavne v jej príjmovej časti. Tak isto podľa predloženého návrhu rozpočtu mesto ráta s najvyššími rozpočtovými príjmami vo svojej samostatnej histórii a preto je na mieste položiť si otázku, či tieto najvyššie príjmy by sa mali odraziť aj v zlepšení kvality života občanov tohto mesta. Myslí si, že áno. Konštatoval, že rozvojové programy mesta sú dostatočne zapracované, avšak niektoré odvetvia života, ako je školstvo a skvalitnenie života rodín s malými deťmi, je finančne poddimenzované. Nemali by zabúdať na skvalitňovanie života a zlepšenie životných podmienok ako aj vzdelávanie budúcej generácie hlavne v procese racionalizácie siete škôl a školských zariadení, kde to sľubovali deťom i rodičom. 
Predložil návrh na uznesenie, ktorý však nijakým spôsobom nenarúša štruktúru rozpočtu, len do budúcna spresňuje to, ako by sa mal podprogram školstvo upraviť. Mestské zastupiteľstvo v Košiciach žiada primátora mesta Košice, aby do 1. úpravy rozpočtu mesta na rok 2009 predložil upravený rozpočet v programe Školstvo o navýšenie bežných, ako aj kapitálových výdavkov s prihliadnutím na naliehavé potreby jednotlivých škôl. Ukladá riaditeľovi Magistrátu mesta Košice predložiť takto upravený materiál na najbližšie riadne rokovanie mestského zastupiteľstva.
To je jeden návrh a druhý návrh, ktorý tak isto nemení pozmeňujúci návrh námestníka primátora mesta Košice p. Vargovčáka sa týka rozvojových programov. Už tu bolo spomínané, že rozvojové programy pre nastupujúcu generáciu sú síce zapracované, ale nie sú dostačujúce. Správa mestskej zelene vypracovala vynikajúci projekt areálu hier pre široké vekové skupiny detí, ktorý by bol svojich charakterom ojedinelý nielen v Košiciach, ale na celom Slovensku. Tento projekt je rozpracovaný do niekoľkých fáz, no v rozpočte Správy mestskej zelene nie je na to vyčlenená ani koruna. Preto predniesol nasledujúci návrh na uznesenie s tým, aby bolo o ňom hlasované. 
Mestské zastupiteľstvo v Košiciach schvaľuje zníženie finančných prostriedkov z programu č. 7, podprogram č. 6 Funkčná klasifikácia 06.2.0 o 2 mil. Sk a zvýšenie finančných prostriedkov o 2 mil. Sk v podprograme č. 306.3.0 podprogram č. 5 funkčná klasifikácia 05.6.0 kapitálový transfer na výstavbu areálu hier. Zodpovedný: riaditeľ Magistrátu mesta Košice. 

p. Rusnák, poslanec MZ – Dôvodom prihlásenia sa do diskusie k tomuto bodu bolo 
podanie pozmeňujúceho návrhu, no už je obsiahnutý v tom komplexnom návrhu, ktorý predniesol námestník primátora mesta p. Vargovčák. Týkal sa prerozdelenia podielových daní pre jednotlivé mestské časti. Odznel v zmysle toho, ako rokovala Rada starostov, ktorá sa zaoberala návrhom rozpočtu na dvoch monotematických rokovaniach a jedným z uznesení, ktoré prijala bolo aj rozdelenie týchto finančných prostriedkov, ktoré jednotlivé mestské časti chcú použiť či už na bežné výdavky, ale väčšinou na kapitálové výdavky v členení. Tento celkový balík sa úpravami rozpočtu znížil, ale aj tak návrh, ktorý predniesol p. Vargovčák, je akceptovateľný.

p. Jeník, poslanec MZ – Pôvodne sa chcel hlbšie zamerať na rozpočet, ale už tu bolo 
veľa povedané, preto len upozornil, že Správa mestskej zelene nemá žiadne finančné prostriedky na ihriská. Je to škoda. Predpokladá, že pri úpravách rozpočtu sa nájdu prostriedky na to, aby sa podporila nielen táto položka, ale aj oblasť školstva, ako to povedal kolega p. Jutka a predovšetkým mládežnícky šport. Mládežníckemu športu chýba masovejšia podpora. 
Ešte niekoľko slov priamo k príprave rozpočtu. Vysoko si cení pracovníkov, ktorí množstvo hodín venovali novému spôsobu prípravy rozpočtu, hoci sa trochu v poslednej chvíli upravoval. Myslí si, že tento návrh, ktorý viceprimátor p. Vargovčák predniesol, je východiskom z tých všetkých želaní a prianí. Podotkol, že novela zákona o meste Košice a prerozdelenie podielových daní schválením navrhnutého rozpočtu zabezpečuje ústavnosť tomuto prerozdeleniu a kategorizácii občanov do takých štyroch kategórií. Nejedná sa len o prepojenie Poludníkovej s Polárnou ulicou, lebo to je len taká drobnosť, hoci jeho priateľ a sused p. Beca má tu v rámci rekonštrukcie spoločenského domu kapitálový transfer 4 mil. Sk a osobne si myslí, že sa to dalo riešiť aj kompromisnejšie a to tak, že on by o nič neprišiel a aj na iné ostala nejaká čiastka. 
Upozornil, že treba začať s prípravou štatútu, aby tá kategorizácia občanov, ktorú už silne vnímajú na všetkých veľkých mestských častiach, sa trochu odstránila., lebo toto začína mať vážny charakter.

p. Balún, poslanec MZ – Informoval mestské zastupiteľstvo, že na včerajšom rokovaní 
komisie kultúry pri MZ bolo prijaté uznesenie, v ktorom žiada úpravu tohto rozpočtu na rok 2009 v položke oddelenie kultúry na skvalitnenie programov zabezpečovaných mestom o 2 mil. Sk. Tak isto do kolónky dotácie pre kultúru a na podporu oblasti kultúrneho a duchovného rozvoja čiastku 2 mil. Sk. Zároveň navrhla presun finančnej čiastky 250 tis. Sk učených pre festival Shakespearovských slávností  do kolónky Dotácie v zmysle VZN č. 76 účelovo viazaných na toto podujatie.

p. Halenár, poslanec MZ – Z jeho pohľadu programový rozpočet nie je žiadna cnosť, 
ale povinnosť mesta. Znamená to, že ak by to nepatrilo medzi povinnosti, tak určite majú predložený klasický rozpočet ako predtým. Vidí to tak, že mnohé položky z minulých rokov, ktoré boli samostatne, sa teraz dostávajú do istých kapitol PHSR, ktorý už poslanci schválili. Nijakú dramatickú zmenu tam nevidí okrem toho, že je to trochu ináč farebne pripravené, než po iné roky. 
Rád by upozornil kolegov poslancov, keď budú hlasovať o tomto rozpočte, že rozpočet po minulé roky obsahoval fixné položky v sume cez 90 % rozpočtu a iba menej než 10 % z rozpočtu bolo predmetom rozvoja mesta. Problém aj tohto rozpočtu je, že dáva malú perspektívu, že neustále sa zvyšujúce fixné výdavky napr. na chod Magistrátu mesta, alebo na mestskú políciu, akýmsi spôsobom sa stabilizujú. Ani tento rozpočet nedáva žiadne signály o tom, žeby sa niečo mohlo v budúcnosti zmeniť. Obáva sa, že to bude len v smere ďalšieho nárastu výdavkov. Snáď bude dobré a na to by si v budúcnosti mali nájsť čas, venovať sa tým položkám, ktoré sú pri programovom rozpočte, to znamená, že každá činnosť, ktorá sa dala akýmsi spôsobom matematicky vyjadriť, tak je tam v istých číslach, bude dobre to po istom čase overiť, nakoľko je to reálne, či sú to len nejaké čísla, ktoré tam museli byť.
Váha tohto programového rozpočtu sa ukázala žiadnou diskusiou pri schvaľovaní predchádzajúceho bodu – Akčného programu PHSR. Pretože ak je nejaký Akčný program PHSR prijatý, tak z neho by mal programový rozpočet vychádzať. Samozrejme ďalšie závažia odobral pán námestník Vargovčák, ktorý predložil 12 až 15 minútový pozmeňujúci návrh, ktorému on osobne nerozumel, lebo nemá ani jeho text pred sebou, ale na jeho hlase nezáleží. Aj keď mal dilemu, že ako bude hlasovať pri tomto rozpočte, pretože dve položky sa mu v ňom mimoriadne páčili a to je zriadenie inštitútu mestského záhradníka 500 tis. Sk a 300 tis. Sk na zlepšenie kvality pitnej vody v tomto meste, myslí, že pán námestník Vargovčák mu tým návrhom mínus 500 tis. Sk uľahčil rozhodovanie a týmto ho tiež vyzval, aby zaujal názor k tomu, že je to v rozpore s Akčným plánom, ktorý mestské zastupiteľstvo pred chvíľou prijalo.

p. Mutafov, poslanec MZ – Faktická poznámka. Námestník primátora mesta 
p. Vargovčák pred chvíľou prečítal jedno uznesenie, s ktorým sa trápil dosť dlho, kým ho dočítal a bol to návrh za kluby KDH, SDKÚ a ďalšie. Nerozumie tomu, lebo je to ako protinávrh a tie sa budú čítať v poradí, ako boli predložené. Ak sa schváli návrh p. Vargovčáka, všetky ostatné pripomienky sú irelevantné. Nerozumie preto tomu, že poslanci s tohto klubu predkladajú ďalšie návrhy a rušia nimi to, čo predložil spoločný spravodajca. Tomu skutočne nerozumie. Vysvetľuje si to metodicky, lebo niekedy sám so sebou bojuje, teraz bojuje v tichosti, ale skúsil to dať navonok. 

p. Drábik, poslanec MZ – Tiež predniesol jeden návrh. Dnes sa už viackrát hovorilo 
prepojení Poludníková, Polárna, čo je naozaj dôležitá akcia. Dal preto návrh, aby do časti Kapitálové výdavky bola zaradená suma 2 mil. Sk na realizovanie tejto akcie v roku 2009.

p. Gamcová, poslankyňa MZ – Otázka na námestníka primátora mesta p. Vargovčáka. 
Dosť dlho jej to trvalo, kým si prepočítala v korunách v časti, ktorá sa týka opatrovateľskej služby. Je tento návrh iba doplňujúci v tom programe pomoc rodinám, alebo je to samostatný návrh? A čo sa týka celkového rozpočtu, má dosť problém porovnať prednesený návrh s tým, čo bolo predložené v podstate nie tak dávno. Ten materiál bol zaradený na internet predvčerom a obsahuje tak veľa údajov, že je to dosť komplikované. Veľmi si cení sociálne oddelenie, ktoré pripravilo sociálnu časť. Naozaj je spracovaná veľmi prehľadne, hoci má zopár chýb v číslach, ale naozaj dáva jasný prehľad o tom čo sa chystá a čo sa robí. To, čo jej vadí na tomto programovom rozpočte, je časť týkajúca sa Európskeho hlavného mesta kultúry a to je jej ďalšia otázka. Zarazilo ju, že sa ide schvaľovať 25 mil. Sk na poskytnuté služby v zmysle zmluvy uzatvorenej medzi mestom Košice a neziskovou organizáciou, ktorá vlastne ešte ani neexistuje. Myslí si, že toto je isté predbehnutie krokov a že to malo byť schválené až po bode, ktorým sa táto nezisková organizácia zriadi. 

p. Halenár, poslanec MZ – Faktická poznámka. Reagoval na vystúpenie p. Gamcovej 
o EHMK. To, že po minulé roky míňali len 8 mil. Sk na EHMK a teraz je tam v skrytej forme až 40 mil. Sk pre tento účel, tak dúfa že občania mesta vo voľbách v roku 2010 celkom dobre porozumejú, kde boli tie peniaze vynaložené aj vzhľadom na to, že keď navrhoval v minulom roku pri rozpočte, aby sa zverejnilo všetko čo sa získalo z dlhov z rokov 1994 až 16998, aby občania mali možnosť poznať, prečo sa toto mesto dostalo do takých obrovských finančných problémov, toto bolo poslancami zamietnuté. Rovno povedal, že je proti EHMK, lebo si myslí, že je to púhe plytvanie peňazí, tak ľudia si to dajú dokopy.

p. Knapík, primátor mesta Košice – Nakoľko sa už nikto do diskusie nehlásil, uzavrel 
ju a požiadal zodpovedných pracovníkov, aby na vznesené otázky krátko odpovedali. 

p. Kažimírová, vedúca ref. rozpočtu a financovania – Všetky požiadavky, ktoré tu boli
vznesené, vlastne takmer všetky smerovali k nejakému zvyšovaniu výdavkov. Čo sa týka vážnejších požiadaviek, ktoré nie sú premietnuté v rozpočte, ako boli spomenuté Sokoľany, sťahovanie autobusového depa z VŠA na Bardejovskú ulicu, alebo zrážková voda, ďalej spor so spoločnosťou OutCleim, tak v rozpočte mesta nemôže byť vytvorená rezerva, lebo zatiaľ nie sú definované sumy, ktoré by na to pripadli, lebo spory neboli ukončené. Mesto si nemôže vytvárať nejaké fiktívne prostriedky, keď možno nedôjde ani k platbám. Jedine, keby si mesto vytvorilo prebytok v rozpočte na tieto prípadné rizikové položky, ktoré mu hrozia. No v rozpočte je len povinný prebytok vo výške 35 mil. Sk, ktorý tvorí príjem z predaja bytov a nebytových priestorov. Iný prebytok v rozpočte nie je. Vzhľadom na tie požiadavky je ešte tlak na ďalšie výdavky. Treba tu povedať, že v rozpočte sú kapitálové výdavky vo výške 464 mil. Sk a z tejto sumy je 150 mil. Sk kapitálové výdavky, ktoré sú vlastnými investíciami mesta, kde priamo mesto je investorom. Tam je zdroj krytia v príjmoch úver vo výške 128 mil. Sk. Čiže len nejakých 22 mil. Sk je tam rozdiel, ktorý mesto kryje z vlastných príjmov. Všetky ostatné kapitálové výdavky sa týkajú transferov, či je to už pre mestské rozpočtové organizácie, alebo pre príspevkové organizácie. Tie sa musia kryť z vlastných prostriedkov mesta, ktoré sú zdrojovo obmedzené, čiže, keď sa budú zvyšovať výdavky tak len na úkor zvyšovania vlastných príjmov. Pri takto postavenom rozpočte tie príjmové položky by mohli byť reálne, no ich ďalšie zvyšovanie považujú za rizikové aj vzhľadom na hospodársku a finančnú krízu. Nechceli ísť do nejakých extrémnych čísel v príjmoch, pretože sa môže stať, že v priebehu roka ich budú musieť upravovať smerom dole, čo by robili neradi. Toľko k základnej filozofii rozpočtu. 
Čo sa týka otázok okolo kultúry, že čo znamená stratégia kultúry a koncepcia odpadového hospodárstva, to by mohli zodpovedať kolegovia z odborných oddelení. 
Čo sa týka požiadaviek na komunikácie, ako je Pošta 11, Považská, detské ihriská, tak tieto požiadavky neboli riešené vzhľadom na zdrojové možnosti mesta. Poskytli sa účelové transfery pre mestské časti s tým, že podľa toho, ako budú schválené v miestnych zastupiteľstvách, tak budú rešpektovať ich priority, ako si ich schvália. Priority mesta v rámci údržby komunikácií boli stanovené, Správa komunikácií ich určila. Napríklad pre MČ Košice – Západ na prepojenie ciest od Ondavskej až po Festivalové námestie. Ide 9 mil. Sk, čo je v mestskej časti Západ. Mesto nemá zdroje, aby riešilo všetko. Riešili sa priority a rozdelením účelových transferov pre mestské časti vo výške 2,5  a 1,5 mil. Sk dávajú priestor mestským častiam, aby si stanovili svoje priority a použili tieto prostriedky, samozrejme mimo podielových daní. 

p. Mutafov, poslanec MZ – Faktická poznámka. Už niekoľkokrát povedal, aby 
pracovníci nerobili podpásové informácie. To, že sa pracuje na Ipeľskej, to nie je pre mestskú časť, to je doprava celomestského charakteru. Je proti tomu, aby sa dávali takéto interpretácie. Čo sa týka Pošty 11, je to kvôli tomu, že pošta sa presťahovala z priestorov pri Miestnom úrade do vnútroblokového priestoru, Táto pošta je vydávacia a podávacia, má nadrozmernú funkciu a treba riešiť odchody a príchody ľudí. Požiadal, aby zamestnanci posudzovali odbornú  stránku, ale tú politickú nech láskavo nechajú na volené orgány. Ten komentár bol neadekvátny, preto poprosil, aby to viackrát nerobili.

p. Kočiš, poslanec MZ – Faktická poznámka. Keďže je do 31.12.2008 platidlom 
koruna a od 1.1.2009 euro, je otázkou, či návrh nemal byť prečítaný najprv v slovenských korunách a potom v eurách. Ako on vie, návrh bol uvádzaný niekde v slovenských korunách a niekde v eurách. Takže má z toho totálny guláš aj pri použití eurokalkulačky. On upozornil, treba sa rozhodnúť.

p. Knapík, primátor mesta Košice – Nakoľko už neboli žiadne otázky, odovzdal slovo 
návrhovej komisii, aby dala hlasovať o predložených návrhoch. Návrh na uznesenie bol čítaný najprv v korunách a potom v eurách.

p. Filipko, poslanec MZ – Návrhová komisia dostala celkovo 6 návrhov od poslancov. 
Čítal ich v poradí, ako boli predkladané. Prvý návrh poslankyne p. Jenčovej. 
V časti 3 rozdelenie účelových finančných prostriedkov pre mestskú časť Jazero 500 tis. Sk t.j. 16.597 € na prevádzkovanie rekreačnej lokality Jazero.

Hlasovanie č. 36: za 18, proti 2, zdržali sa 22, nehlasovali 2.

p. Knapík, primátor mesta Košice – Konštatoval, že uznesenie nebolo prijaté.

p. Filipko, poslanec MZ – Prečítal druhý návrh poslankyne p. Jenčovej.
Finančné prostriedky pre jednotlivé mestské časti prerozdeliť vo výške 1,5 mil. Sk t.j. 33.154 €, pre malé mestské časti a 2,5 mil. Sk, t.j. 82.985 € pre veľké mestské časti. 

Hlasovanie č. 37:  za 11. proti 2, zdržali sa 28, nehlasovali 4.

p. Knapík, primátor mesta Košice – Konštatoval, že uznesenie nebolo prijaté.

p. Filipko, poslanec MZ – Tretí návrh poslankyne p. Jenčovej.
EHMK znížiť na 15 mil. Sk, t.j. 497.908 €.

Hlasovanie č. 38: za 8, proti 7, zdržali sa 28, nehlasovali 2.

p. Knapík, primátor mesta Košice – Konštatoval, že uznesenie nebolo prijaté.

p. Filipko, poslanec MZ – Štvrtý návrh p. Jenčovej.
Príspevok za neobsadené byty položka 06.1.0 znížiť na 1 mil. Sk, tj. 33.194 €.

Hlasovanie č. 39: za 10, proti 3, nehlasovalo 31, nehlasoval 1.

p. Knapík, primátor mesta Košice – Konštatoval, že uznesenie nebolo prijaté.

p. Filipko, poslanec MZ – Ďalším v poradí bol pozmeňujúci návrh námestníka 
primátora mesta Košice p. Vargovčáka prečítala poslankyňa a členka návrhovej komisie p. Blaškovičová.

p. Blaškovičová, poslankyňa MZ - Mestské zastupiteľstvo v Košiciach podľa § 6 ods. 
2 písm. c) Štatútu mesta Košice schvaľuje 
1. Pozmeňujúce návrhy k Návrhu programového rozpočtu mesta Košice na rok 2009:
Bežné príjmy 
Daň z príjmov fyzických osôb					+      12 000 tis. Sk
										+          398 326 €
Daň za užívanie verejného priestr., parkovacia služba 		+        5 450 tis. Sk
										+          180 907 €
Výdavky
Program č. 2 Mesto kultúry, podprogram č. 7 Skvalitnenie ponuky kultúrno-poznávacieho turizmu, aktivita 1 Komplexný informačný systém mesta, kapitálové výdavky
-	     1 000 tis. Sk
-	         33 194 €
Program č. 3 Zdravé mesto, podprogram č. 5 Vytvorenie zdravšieho prostredia 
pre život, aktivita 6 Zriadenie inštitútu „mestského záhradníka“, bežné výdavky 
-	        500 tis. Sk
-	         16 597 €
Program č. 3 Zdravé mesto, podprogram č. 2 Vytvorenie zdravšieho prostredia 
pre život, aktivita č. 7 Dotácie v zmysle VZN č. 76 – výstavba „Strediska vzájomnej pomoci ľudí a psov“,  dotácia pre Občianske združenie Únia vzájomnej pomoci ľudí a psov, Oštepová 3, Košice, kapitálový transfer										+        1 000 tis. Sk
										+           33 192  €
Program č. 4 Školstvo, podprogram A2 Základné školy, aktivita Nové oplotenie základných škôl, kapitálové výdavky						
+        5 000 tis. Sk
										+          165 970 €
Program č. 5 Doprava, podprogram č. 4 Ostatná činnosť v doprave, aktivita 1 Projektová dokumentácia Európska trieda a Magnezitárska cesta, kapitálové výdavky
										+           200 tis. Sk
										+              6 639 €
Program č. 5 Doprava, podprogram č. 4 Ostatná činnosť v doprave, aktivita 1  dopravné prepojenie ulíc Poludníková – Polárna, kapitálové výdavky
										+           500 tis. Sk
										+            16 597 € 
Program č. 5 Doprava, podprogram  č. 4 Ostatná činnosť v doprave, aktivita 6 Projekt KIDS, bežné výdavky 							
									+        5 000 tis. Sk
										+          165 970 €
Program č. 7 Služby občanom, podprogram č. 6, aktivita 1 Mestské časti, účelové transfery, MČ Staré mesto, bežný transfer 				
									+        3 000 tis. Sk
										+            99 582 €
MČ Juh, bežný transfer						+        1 500 tis. Sk
										+            49 791 €
MČ Juh, rozšírenie parkovísk Žižkova a Palárikova ulica, kapitál. transfer  
+        3 000 tis. Sk
										+            99 582 €
MČ Vyšné Opátske – rekonštrukcia spoločenského domu, kapitálový transfer
+        4 000 tis. Sk 
										+          132 775 €
Program č. 8 Plánovanie, manažment a kontrola, podprogram č. 4 Marketing mesta, aktivita 5 Propagácia mesta v médiách, bežný výdavok 		
									+        4 000 tis. Sk
										+          132 776 €
Program č. 9 Interné služby, podprogram č. 3 Informačný systém mesta Košice, aktivita 13 Cassoviainfo, bežný transfer pre občianske združenie	
									+           500 tis. Sk
										+            16 596 €
Program č. 9 Interné služby, podprogram č. 7 Správa majetku mesta Košice, s.r.o., aktivita 5 Rekonštrukcia suterénnych priestorov Hlavná 59, kapitálové výdavky								-         5 000 tis. Sk
										-           165 970 €
Program č. 10 Podporná činnosť, podprogram č. 1 Správa obecného úradu, aktivita 10 Nákup osobných automobilov, kapitálové výdavky											-        2 300 tis. Sk
										-            76 346 €
Útvar hlavného architekta, aktivita 11 Nákup osobného automobilu, kapitálové výdavky								-           850 tis. Sk
										-            28 215 €
Správa komunikácií Košice, aktivita 10 Nákup osobného automobilu, kapitálové výdavky 							-           600 tis. Sk
									-            19 916 €

2. Programový rozpočet mesta Košice na rok 2009 po pozmeňujúcich návrhoch 
    v €:
Príjmy celkom	109 498 673	
Výdavky celkom	108 336 885	
Rozdiel - prebytok 	    1 161 788	
		
Bežný rozpočet		
Príjmy	    99 018 589	
Výdavky	    90 201 919	
Rozdiel – prebytok	      8 816 670	
		
Kapitálový rozpočet		
Príjmy 	      3 354 246	
Výdavky	    15 562 436 	
Rozdiel – schodok	  - 12 208 190	
		
Finančné operácie		
Príjmy 	     7 125 838	
Výdavky 	     2 572 530	
		 Rozdiel – prebytok                                            4 553 308

5.	Rozdelenie podielu dane z príjmov fyzických osôb pre mestské časti 
     nasledovne:
	Mestská časť Barca, Džungľa, Kavečany, Lorinčík, Vyšné Opátske, Košická Nová Ves, Krásna, Myslava, Pereš, Poľov, Šebastovce, Ťahanovce,  vo výške  132,78 €  na 1 obyvateľa ročne.
Mestská časť Luník IX vo výške 53,11 €    na 1 obyvateľa ročne. Z uvedenej sumy je 82 295,83 € viazaných na úhradu záväzkov voči veriteľovi Východoslovenská vodárenská  spoločnosť, a.s. Košice za odber vody podľa dohodnutého  splátkového kalendára.  
Mestská časť Šaca vo výške 132,78 € na 1 obyvateľa ročne. Z uvedenej sumy je 42 028,37 € viazaných na úhradu záväzkov voči veriteľovi TEHO, s.r.o. Košice za dodávku tepla v štyroch bytových domoch na Námestí oceliarov č. 6, 10, 12, 14. 
Mestská časť Dargovských hrdinov, Juh, Nad Jazerom, Staré mesto, Západ, Sídlisko Ťahanovce, Sever vo výške  26,56 €   na 1 obyvateľa ročne.  
Pre MČ  Sídlisko KVP  vo výške 34,46 € na 1 obyvateľa ročne. 
          Počet obyvateľov  mesta Košice je podľa údajov Štatistického úradu SR  k 31.12.2007   234 237.

6.	Rozdelenie účelových finančných prostriedkov pre mestské časti nasledovne:
     a)   opatrovateľská služba vo výške                                               796 653 €  
     pre: 
MČ Dargovských hrdinov					           112 859 €
     MČ Sever								319 325 €
     MČ Juh				                                            277 169 €
     MČ Západ								  87 300 €
     b)  účelové prostriedky na bežné výdavky vo výške                     580 893  €  
                      pre:
     MČ Juh                                                                                     282 148  €	-    športovo-zábavný areál ul. Alejová			
                      -    spoločensko-relaxačné centrum ul. Milosrdenstva    	   
                      -    stredisko verejnoprospešných služieb  	           	   
                      -    kúpalisko Triton
     MČ Staré mesto	                                                                  298 745 €  	-    prevádzka krytej plavárne						   
                      -   Múzeum V. Löfflera	
	     c)  účelové prostriedky na kapitálové výdavky			232 357 €
		pre:
		MČ Juh 
		-   rozšírenie parkovísk Žižkova, Palárikova			 99 582 €
		MČ Vyšné Opátske
		-   na rekonštrukciu spoločenského domu		           132 775 € 
	     d)  účelové prostriedky na bežné výdavky vo výške	           365 134 € 
                     a kapitálové výdavky vo výške   	  				 995 818 €
budú prerozdelené takto:
- pre MČ – Barca, Džungľa, Kavečany, Lorinčík, Vyšné Opátske, Košická     Nová Ves,  Krásna, Myslava, Pereš, Poľov, Šebastovce, Šaca, Ťahanovce –   obec, Luník IX,  pre každú  MČ		          49 790,90 €
- pre MČ – Dargovských hrdinov, Juh, Nad Jazerom, Staré mesto, Západ, Sídlisko Ťahanovce, Sever  pre každú MČ	           82 984,80 € 
Uvedené finančné prostriedky budú mestským častiam poukazované priebežne na základe predložených faktúr v súlade s účelom použitia schváleným v miestnych zastupiteľstvách Mestských častí.
e)  účelový príspevok na stravovanie dôchodcov formou transferu pre 
jednotlivé mestské časti. Výška príspevku na jeden obed v závislosti od priznaného dôchodku je nasledovná: 
do  250,00 €                                              0,83 €
od  251,00 €    do   300,00 €                     0,66 €   
od  301,00 €                                              0,00 €    
Všetky schválené účelové finančné prostriedky podliehajú finančnému zúčtovaniu v rozpočtovom roku.

5.  Kapitálové príjmy z predaja škôl a školských zariadení viazať na použitie           kapitálových   výdavkov  v oblasti vzdelávania. T: rok 2009, Z: riaditeľ MMK.

Poveruje primátora mesta Košice podľa ustanovenia § 14 ods. 1 zákona číslo 583/2004 Z. z. v znení ďalších zmien a doplnkov aktualizovať rozpočet: 
- o  uhradené  záväzky  presunom  zo  schváleného  rozpočtu z programu 
č. 9 Interné služby „Záväzky  z  minulých   rokov“  do  príslušného  programu a podprogramu a podľa platnej funkčnej a ekonomickej klasifikácie                      
-  o granty a transfery poskytnuté zo štátneho rozpočtu SR
-  o finančné prostriedky poskytnuté formou sponzorských príspevkov.

Berie na vedomie programový rozpočet mesta  Košice  na roky  2010  a 2011
									                          v  €
	    Rok 2010	       Rok 2011	
Príjmy celkom    	 111 240 317		115 833 899		
Výdavky celkom	 110 410 472		115 335 990		
Rozdiel - prebytok	        829 845		       497 909		
					
Bežný rozpočet					
Príjmy	 102 641 433		  107 898 893		
Výdavky	   92 528 275		    96 836 102		
Rozdiel - prebytok	   10 113 158		    11 062 791		
					
Kapitálový rozpočet					
Príjmy	       2 623 979		       1 960 101		
Výdavky	     15 107 185      		     15 492 519		
Rozdiel - schodok	   -12 483 206		   -13 532 418		
					
Finančné operácie					
Príjmy	       5 974 905		      5 974 905		
Výdavky	       2 775 012		      3 007 369		
	   Rozdiel – prebytok                           3 199 893                            2 967 536

Súčasťou tohto uznesenia sú tabuľky príjmov a výdavkov: bežných, kapitálových a finančných operácií na roky 2009 – 2011.

Hlasovanie č. 40: za 32, proti 2, zdržali sa 10, nehlasoval 1.

p. Knapík, primátor mesta Košice – Konštatoval že uznesenie bolo prijaté 
a programový rozpočet na rok 2009 bol schválený. Poďakoval všetkým, ktorí na jeho návrhu a úpravách, ktoré boli nakoniec odsúhlasené, pracovali. Nakoniec boli otázkou, ktorá sa diskutovala, teraz si už len môžu priať, aby sa napĺňal, hlavne jeho príjmová časť, aby sa vedeli s efektivitou realizovať aj výdaje.

p. Filipko, poslanec MZ – Na návrhu p. Dittricha je uvedené, že ho stiahne, ak prejde 
návrh námestníka primátora mesta p. Vargovčáka. Ten schválený bol. Ďalší návrh v poradí je návrh poslanca p. Jutku v znení:
Mestské zastupiteľstvo v Košiciach žiada primátora mesta, aby do 1. úpravy rozpočtu mesta v roku 2009 predložil upravený rozpočet v programe 4 Školstvo o navýšenie v bežných ako aj v kapitálových výdavkoch s prihliadnutím na naliehavé potreby jednotlivých škôl. Ukladá riaditeľovi Magistrátu mesta predložiť takto upravený materiál na najbližšie riadne rokovanie mestského zastupiteľstva. Termín: najbližšie riadne rokovanie MZ, zodpovedný: riaditeľ MMK. 

Hlasovanie č. 41: za 19, proti 2, zdržali sa 20, nehlasovali 3.

p. Knapík, primátor mesta Košice -  Konštatoval, že uznesenie nebolo prijaté.

p. Filipko, poslanec MZ – Ďalší návrh je tiež od poslanca p. Jutku.
Mestské zastupiteľstvo v Košiciach schvaľuje zníženie finančných prostriedkov z programu č. 7 podprogramu č. 6 funkčná klasifikácia 06.2.0 o 2 mil. Sk a zvýšenie finančných prostriedkov o 2 mil. Sk v programe č. 3 06.3.0 podprogram č. 5 funkčná klasifikácia 05.6,0 (kapitálový transfer) na výstavbu areálu hier. Zodpovedný: riaditeľ MMK.

p. Knapík, primátor mesta Košice – O tom nie je možné hlasovať, lebo sa schválil 
predchádzajúci pozmeňujúci návrh, takže sa to navzájom vylučuje. Keby bolo iné poradie, tak by sa o tom dalo hlasovať. 

p. Filipko, poslanec MZ – Ďalší návrh je tak isto v rozpore so schváleným návrhom. Je 
to návrh poslanca p. Drábika o úprave kapitálových výdavkov. 

p. Knapík, primátor mesta Košice – Platí pri ňom to, čo pri návrhu poslanca p. Jutku. 
Vedia sa však k tomu vrátiť pri rozpočtových opatreniach, tak to aj bolo v rozprave zadeklarované. Investičné akcie, ktoré budú pripravené a budú mať svoje opodstatnenie, budú prehodnocované a ak budú zdroje, tak sa budú snažiť naplniť ich. 
Ešte raz všetkým poďakoval za pripomienky, otázky, za diskusiu. Rozpočet je vždy náročnou a vážnou témou. Myslí si, že sa to zvládlo kultúrnym spôsobom, za čo úprimne poďakoval. 
Uzatvoril bod 22 a vyhlásil obedňajšiu prestávku.

––-     ––-     ––-
22/1 Tarifa DPMK, a.s. pre mestskú hromadnú dopravu s platnosťou od 1.1.2009

p. Knapík, primátor mesta Košice – Ide o problematiku tarify DPMK pre MHD 
s platnosťou od 1.1.2009. Zmeny, ktoré sú v materiáli navrhnuté vychádzajú z potrieb a zistení, ktoré treba preschváliť s tým, že otázka, ktorá smeruje k dopadom už bola vysvetľovaná a svojim spôsobom riešená a všetky navrhnuté veci by bolo treba zohľadniť. Materiál špeciálnejšie neuvádzal, nakoľko bol prítomný aj generálny riaditeľ DPMK, prípadne špecialisti, ktorí sa k tomuto môžu vyjadriť.

V rozprave vystúpili:

p. Halenár, poslanec MZ – Keďže prevažná časť materiálu je zrozumiteľná v zmysle 
prevodu slovenských korún na euro, zaujíma ho, akým spôsobom bude prakticky prebiehať ten nákup cestovného cez sms. 

p. Knapík, primátor mesta Košice – Nakoľko sa do rozpravy už nikto nehlásil, uzavrel 
ju a dal slovo generálnemu riaditeľovi DPMK p. Tkáčovi. 

p. Tkáč, generálny riaditeľ DPMK, a.s. – Sms lístky navrhli dať do tarify vzhľadom na 
to, že je to trend, ktorý je zavedený aj v ostatných dopravných podnikoch. Je to doplnková možnosť zabezpečenia cestovného lístka  pre cestujúceho. Reálny termín nasadenia tejto služby je 1.2.2009 a cestujúci túto službu môže využívať takto: Dve minúty pred nastúpením do dopravného prostriedku pošle prázdnu sms na špeciálne číslo. Operátor potvrdí prijatie tejto sms, potvrdí zakúpenie cestovného lístka. Tým pádom je zakúpenie cestovného lístka ukončené. Revízor pri kontrole má na čítačke kód, ktorým zakúpenie tohto lístka odkontroluje a to čas nástupu a dĺžku cesty. Údaje sú k dispozícii na serveri a v prípade nejakých nejasností toto vie pri reklamáciách Dopravný podnik odkontrolovať. Presný popis a informácie o využívaní tejto služby budú súčasťou informačnej kampane poskytovateľa tejto služby, dodávateľa pre Dopravný podnik, ako aj samotného Dopravného podniku mesta Košice. 

p. Halenár, poslanec MZ – Faktická poznámka.  Kedy DPMK sprístupní na svojej web 
stránke stav kariet svojich zákazníkov? Ide o to, aby mal každý možnosť pozrieť sa, aký má stav svojej peňaženky, aby to mohol vidieť pred cestou. 

p. Tkáč, generálny riaditeľ DPMK, a.s. – Registrujú takú požiadavku. Túto možnosť 
má každý cestujúci pri príchode na  ich predajné miesta, či už na Bardejovskej ul., na Rooseweltovej ul. V súčasnosti neuvažujú s takouto službou na internete.

p. Mutafov, poslanec MZ – Faktická poznámka. Už pri predchádzajúcom bode 
povedal jeden príklad riešenia v Spišskej Novej Vsi, preto sa obrátil na pána riaditeľa, či sa to aj v Košiciach nedá uplatniť, aby tých prvých 16 dní, kým sa budú môcť uplatňovať  platby v korunách a vydávať sa bude v eurách, keď príde občan a bude platiť v korunách a šofér mu nebude mať vydať v eurách, či 
 neuvažujú aj v DPMK, aby sa počas prvých dvoch týždňov cestovalo zadarmo a vyhlo sa týmto komplikáciám, ale to je len návrh, ktorý treba zvážiť. 

p. Drábik, poslanec MZ – V správach počuli, že prešovský dopravný podnik 
vyregulováva všetky svoje automaty na cestovné lístky, aby rozpoznávali vyše 200 druhov euro mincí. Je už aj DPMK na to pripravený?

p. Tkáč, generálny riaditeľ DPMK, a.s. – Mestská hromadná doprava je diametrálne 
odlišná od mestskej dopravy v Spišskej Novej Vsi. Košice majú v prepravnom poriadku, že cestujúci je povinný kupovať cestovný lístok u vodiča s presnou sumou. Oni takúto situáciu nepripúšťajú, žeby cestujúci išiel zaplatiť s korunami vo vyššej nominálnej hodnote, ako je doplnkový predaj a žeby mu vodič bol povinný vydávať. Toto zaradia aj do ich informačných materiálov, aby eliminovali takéto prípady. Aj v súčasnom prepravnom poriadku je to tak a je len na posúdení vodiča, či má dostatok času, vzhľadom na cestovný poriadok a na situáciu v doprave a na momentálne drobné peniaze, aby vydával cestujúcemu. Toto je odlišné s porovnaním s SAD, kde musia mať túto činnosť tak zabezpečenú, že musia vydávať z korún. Kvôli tomu dva týždne nechávať cestovať voľne, to by bol príliš veľký únik tržieb. Uvažujú s niekoľkými hodinami, maximálne dňami úplne na začiatku nového roka. Vie si to predstaviť 1. januára a taký návrh aj dajú, aby hneď v prvý deň cestujúci nebol zaskočený novou situáciou, ale nie viac ako 1-2 dni. 
K pripravenosti automatov – majú naplánovanú výmenu automatov vo dvoch etapách a to v II. polovici decembra a v I. polovici januára. V januári nechajú ešte časť automatov, kde bude možný nákup za koruny a to až do 16.1.2009 a časť už bude pripravená na príjem a vydávanie v euro minciach. Čo sa týka viac druhov mincí, tak automaty štandardne na celom Slovensku budú akceptovať mince do výšky 5 centov a hore. Nebudú akceptovať 1 cent a 2 centy. Aj z toho dôvodu je tá úprava navrhnutá so zaokrúhľovaním na 5 centov, aby sa lístky dali takto zakupovať.

p. Knapík, primátor mesta Košice -  Odovzdal slovo návrhovej komisii. 

p. Drábik, poslanec MZ - Mestské zastupiteľstvo v Košiciach podľa § 6 ods.1 a 2 
písm. ac) Štatútu mesta Košice schvaľuje zmenu platného tarifného systému MHD s účinnosťou od 1.1.2009 v rozsahu predloženého návrhu.

Hlasovanie č. 42: za 36, proti -, zdržal sa 1, nehlasovali 4.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

23. Správa o riadení dlhovej služby Mesta Košice a finančných dopadoch

p. Knapík, primátor mesta Košice -  Nakoľko  sa do rozpravy nikto neprihlásil, dal 
slovo návrhovej komisii. 

p. Drábik, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice berie na vedomie správu o riadení dlhovej služby  Mesta Košice a finančných dopadoch.

Hlasovanie č. 43: za 37, proti 1, zdržal sa -, nehlasovali 4.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

24. Informácia  o plnení opatrení na odstránenie nedostatkov zistených 
      NKÚ SR v TEHO, s.r.o.

p. Knapík, primátor mesta Košice -  Nakoľko sa do rozpravy nikto neprihlásil, dal 
slovo návrhovej komisii. 

p. Drábik, poslanec MZ – Prečítal pôvodný návrh na uznesenie. 
Mestské  zastupiteľstvo v  Košiciach podľa § 6 ods.2 písm. ac)  Štatútu mesta Košice berie na vedomie informatívnu správu o plnení opatrení prijatých na odstránenie nedostatkov zistených Najvyšším  kontrolným  úradom Slovenskej republiky  pri kontrole uplatňovania práv mesta Košice ako vlastníka obchodnej spoločnosti a  kontroly hospodárenia  obchodnej  spoločnosti Tepelné hospodárstvo Košice, s.r.o., Komenského 7, Košice, v  ktorej má mesto vlastnícky podiel.  

Hlasovanie č. 44: za 36 + p. Cengel, proti 1, zdržal sa -, nehlasovali 5.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

25. Informatívna správa o plnení opatrení prijatých na odstránenie nedostatkov     
      zistených NKÚ SR v Bytovom podniku mesta Košice

p. Knapík, primátor mesta Košice – Nakoľko sa do rozpravy nikto neprihlásil, dal 
slovo návrhovej komisii. 

p. Drábik, poslanec MZ – Prečítal pôvodný návrh na uznesenie.
Mestské zastupiteľstvo v Košiciach  podľa § 6 ods. 2 písm. ad) Štatútu mesta Košice  berie na vedomie informatívnu správu o plnení opatrení prijatých na odstránenie nedostatkov  zistených Najvyšším kontrolným úradom SR pri kontrole hospodárenia s finančnými prostriedkami a nakladania s majetkom vo vybratých mestách a obciach vo vzťahu k príspevkovým organizáciám v ich zriaďovateľskej pôsobnosti v meste Košice a v Bytovom podniku mesta Košice. 

Hlasovanie č. 45: za 37, proti 1, zdržal sa -, nehlasovali 4.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

26. Zriadenie dopravno – riadiacej ústredne a automatizovaného systému 
      riadenia dopravy

p. Knapík, primátor mesta Košice – Ide o dynamický model fungovania a ovládania
CZ systému na dôležitých ťahoch v rámci mesta. 

V rozprave vystúpili:

p. Halenár, poslanec MZ – Kto vyšiel s iniciatívou na zmenu z bezobslužného na 
obslužný systém a na základe čoho?

p. Kupec, poslanec MZ – Mal pripomienku k zneniu uznesenia, lebo keď čítal, že sa 
ukladá riaditeľovi MMK pokračovať v budovaní II. etapy kamerového systému v roku 2009, tak tomu ešte rozumie, ale odsúhlasiť návrh finančných prostriedkov v Programovom rozpočte na rok 2009 na jeho realizáciu, tak to mu nesedí. Programový rozpočet na rok 2009 schválilo mestské zastupiteľstvo pred chvíľou, nevie, čo by mal riaditeľ magistrátu ešte odsúhlasovať v rozpočte. Nemá na to ani kompetencie. Chcelo by to preformulovať.

p. Knapík, primátor mesta Košice – Uzavrel rozpravu a vyzval hlavného inšpektora
komunikácií MK, aby sa k tomu vyjadril a riaditeľa MMK, aby sa pripravil.

p. Zajak, hlavný inšpektor komunikácií MK – Čo sa týka iniciatívy zo stany zriadenia
kamerového systému, táto bola zo strany referátu dopravy z toho dôvodu, že mesto Košice patrí medzi druhé najväčšie mesto v rámci Slovenska a Bratislava, už podobný projekt má. Pracovala na ňom a na základe týchto poznatkov sa rozhodlo, že je to dobre pre mesto, že má možnosť zasiahnuť do dynamiky dopravy, tak z toho dôvodu sa inicioval tento projekt kamerového systému a riadiacej ústredne. Je podpísaná dohoda medzi  mestom Košice a Krajským riaditeľstvom Policajného zboru. Boli na to vyčlenené finančné prostriedky. Toto je vlastne II. etapa realizácie tohto kamerového systému na rok 2009.

p. Kolárčik, riaditeľa MMK – Finančné prostriedky na tento účel by v roku 2009 mali 
byť vyčlenené.

p. Zajak, hlavný inšpektor komunikácií MK – Ide o výšku 4 mil. Sk na doplnenie
kamerového systému v II. etape a 3 mil. Sk na optokáble. Tieto položky boli zaradené aj do programového rozpočtu na rok 2009.

p. Halenár, poslanec MZ – Faktická poznámka. Je možné poznať, čo má byť 
výsledkom nasadenia kamerového systému v roku 2009, nejaký merateľný parameter? Rád by počul, čo sa zlepší a ako? 

p. Zajak, hlavný inšpektor komunikácií MK – Ako to už prezentovali na komisii
dopravy a výstavby, tak momentálne v objekte Magistrátu mesta Košice je bezobslužná riadiaca ústredňa.  Tým, že sa systém zmení na riadiacu, policajt bude môcť na základe programov, ktoré budú špeciálne vytvorené, meniť systém a uprednostňovať dopravu v rámci tých križovatiek, kde bude mať kamerový systém pod dohľadom okolo 12 hodín denne.

p. Knapík, primátor mesta Košice – Základným parametrom by mala byť lepšia 
plynulosť a priepustnosť dopravných križovatiek, kde sa vytvárajú kolóny.

p. Kupec, poslanec MZ – Ani nevie či mu bolo odpovedané, ale nerozumel tomu. 
V uznesení je uvedené, že sa ukladá riaditeľovi odsúhlasiť návrh finančných prostriedkov v programovom rozpočte. Podľa jeho názoru tú druhú časť treba úplne vypustiť. Takú kompetenciu riaditeľ MMK nemá a koniec koncov peniaze sú už odsúhlasené.

p. Kolárčik, riaditeľ MMK – Súhlasil, je potrebné vypustiť túto druhú časť uznesenia, 
lebo peniazu sú už v programovom rozpočte schválené. V danom prípade je už bezpredmetná.

p. Knapík, primátor mesta Košice – Požiadal návrhovú komisiu, aby v tom zmysle 
bolo prečítané aj uznesenie. 

p. Drábik, poslanec MZ – Prečítal takto upravený návrh na uznesenie.
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice schvaľuje správu k zriadeniu dopravno – riadiacej ústredne a automatizovanému systému riadenia dopravy.
Ukladá riaditeľovi MMK 
1.  Pokračovať v budovaní II. etapy kamerového systému v roku 2009.
2.  Zabezpečiť pre obsluhu centrály riadiacej ústredne vyhovujúce priestory,    
     vytvorenie panelovej steny kamerového dohľadu  a obslužného pultu.
3.	Prerobenie bezobslužnej dopravnej ústredne na obslužnú a zabezpečenie potrebných signálnych plánov. 
4.	V nasledujúcich rokoch pokračovať v budovaní kamerového systému  v rámci  III. etapy. 
Zodpovedný: riaditeľ MMK, termín: marec  2009.

Hlasovanie č. 46: za 38, proti 1, zdržal sa -, nehlasovali 3.

p. Knapík, primátor mesta Košice -  Konštatoval, že uznesenie bolo prijaté.

––-     ––-     ––-

27. Rámcová obsahová náplň  rokovaní Mestského zastupiteľstva v Košiciach
      na I. polrok r.  2009

V rozprave vystúpili:

p. Jenčová, poslankyňa MZ – Spýtala sa predkladateľa, prečo takú významnú vec, ako 
je Štatút mesta Košice, ktorý Rada starostov už rok požaduje, je zaradený na rokovanie až na jún 2009. Potom sa to odloží na september a záver bude taký, že o rok budú presne tam, kde sú teraz. Jej z toho vychádza, že nie je vôľa, aby sa niečo v tomto Štatúte menilo a aby sa trochu pohli dopredu. Požiadala primátora mesta, aby sa váhou svojej osoby zaslúžil o to, aby bol Štatút mesta Košice predložený na rokovanie mestského zastupiteľstva skôr. Je to bez návrhu na uznesenie. 

p. Buraš, poslanec MZ – Túto pripomienku mu kolegyňa Jenčová zobrala z úst. Prečo 
je Štatút mesta zaradený na rokovanie až v júni, keď mal by predložený na tomto zastupiteľstve v decembri 2008.

p. Knapík, primátor mesta Košice – Uzavrel rozpravu. Informácie o krokoch, ktoré 
vedú k úprave Štatútu budú poskytnuté v najbližších dňoch. Zámer bol taký, že na tomto decembrovom rokovaní mestského zastupiteľstva sa schvália zmeny. No keďže sa trochu oneskorili práce, ktoré súviseli s kompetenčným auditom a toto sa vlastne schvaľovalo až v decembri a od toho sa odvíja aj rozsah kompetencií a predstava o tom, s akou podobou štatútu by sa malo prísť. Keď sa do toho pustili, po prvých analýzach sa zistilo, že tá problematika nie je tak jednoduchá, nedá sa cez to preletieť a iba poupravovať vzťahy medzi  kompetenciami, ktoré by mali byť na mestských častiach a na meste. Má to samozrejme širší dopad a čo je najvážnejšie, veľmi náročnou témou je aj otázka finančných nápočtov. Prísľub bol taký a za tým si aj bude stáť, že ak presunú akúkoľvek kompetenciu  a aktivitu, tak aj s adekvátnou analýzou v akom rozsahu to mestská časť bude zabezpečovať, aby na rozsah tých úloh bolo zabezpečené aj financovanie.  Celá problematika je podmienená tým, aby dostali výstupy na to, aby sa konečný vzorec mohol napočítať. Podľa analýz predpokladajú, že niekedy vo februári, marci by návrh materiálu, o ktorom sa bude rokovať, mohol byť pripravený.  Predpokladá, že ich budú čakať rokovania na úrovni hlavne starostov mestských častí, alebo mestských častí a zástupcov mesta. Ak sa tam dopracujú rýchlo k zhode, je možné, že na aprílové rokovanie mestského zastupiteľstva už Štatút mesta môže byť posunutý. Ak tá diskusia bude trvať dlhšie a nebudú vedieť celkom sa dopracovať k nejakej zhode a jednote, tak to ešte potrvá. Preto je tam rezerva a je tam navrhnutý jún. 

p. Blaškovičová, poslankyňa MZ – Aj keď bola diskusia uzavretá, ešte otázka. Nevidí
tu nič, čo súvisí s EHMK. Predpokladá, že pravidelná informácia o stave príprav bude na každom zastupiteľstve. Rada by vedela, či toto zastupiteľstvo bude sledovať, hodnotiť, poprípade nejakým spôsobom schvaľovať grantovú schému, ktorá bude navrhnutá neziskovou organizáciou, pretože v rozpočte schválili peniaze, ale nebolo celkom jasné, koľko z toho je na služby a prevádzku a koľko pôjde na grantovú schému. 

p. Knapík, primátor mesta Košice – Myslí si, že toto bude predmetom rokovania 
a bude snaha pravidelne informovať, aspoň na každom druhom zastupiteľstve s periodicitou štyroch mesiacov o tom, ako sa projekt vyvíja a ako mesto postupuje.
Nakoľko už neboli žiadne otázky, dal slovo návrhovej komisii. 

p. Drábik, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice a § 20 ods. 3 Rokovacieho poriadku mestského zastupiteľstva schvaľuje  rámcovú obsahovú náplň rokovaní Mestského zastupiteľstva v Košiciach  na I. polrok  r. 2009.

Hlasovanie č. 47: za 39, proti -, zdržali sa 2, nehlasoval 1.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

28. Zmena a doplnenie Rokovacieho poriadku MZ v Košiciach

p. Knapík, primátor mesta Košice – Návrh súvisí s nejednoznačným výkladom ako 
brať poslancov, ktorí nehlasujú, ktorí majú zasunutú kartu v hlasovacom zariadení, ale nie sú prítomní v rokovacej sále. Návrh by mal upraviť rokovací poriadok tak, aby výklad a postup bol jasný, čistý a nespochybniteľný. 

V rozprave vystúpili:

p. Gamcová, poslankyňa MZ – Hľadala rokovací poriadok na web stránke Košíc 
a bola prekvapená, že jej to trvalo pomerne dlho, kým ho konečne našla a nakoniec zistila, že je to rokovací poriadok, ktorý bol podpísaný primátorom Schusterom a keď si našla súčasný už schválený rokovací poriadok, tak zistila, že sa neustále porušuje a to, že teraz sa niečo zmení, tak si myslí, že to nemá nijaký právny zmysel pre zastupiteľstvo, pretože len § 22, ktorý by tu podľa jej názoru mal byť zmenený, sa nedodržiava a to je príprava materiálov na zastupiteľstvo a ich zverejňovanie. V súvislosti s tým predložila za poslancov Slobodného fóra otvorený list a to v súvislosti s tým, že ešte na úvodnom zastupiteľstve sa upravil § 14, na základe čoho  nebolo možné vytvoriť poslanecký klub Slobodného fóra, napriek tomu už zhruba pol roka je tu v zastupiteľstve už ďalší 4-členný poslanecký klub, ktorý funguje normálne ako poslanecký klub, dokonca má svojho zástupcu v mestskej rade. Z toho dôvodu si myslí, že tu nie sú rovnaké podmienky pre všetkých poslancov. Poslanci Slobodného fóra nie sú prizývaní na žiadne rokovania a nemajú relevantné informácie, ktoré nevyhnutne potrebujú k hlasovaniu a k tomu, aby sa mohli vyjadrovať k záležitostiam týkajúcim sa mesta.

p. Knapík, primátor mesta Košice -  Možno áno, treba sa zhodnúť na tom, že treba 
započať práce na vytvorení nového rokovacieho poriadku. Je pravdou, že je dosť poznatkov a skúseností, ktoré by bolo vhodné zapracovať. Nemyslí si, že platný rokovací poriadok sa plošne nedodržiava a sú možno situácie, ktoré vzniknú počas rokovania nie sú možno dôsledne riešené a práve nový rokovací poriadok už na základe takto známych skúseností to mohol upravovať a predpokladať.

p. Halenár, poslanec MZ – Faktická poznámka. Nechce zdržiavať, ale nevie čo 
znamená, čo to je „plošne sa nedodržiava rokovací poriadok“. To naozaj nevie, čo to znamená. Primátor mesta sa dopúšťa niekoľkých chýb a porušovania rokovacieho poriadku okamžite. Nezačína rokovania tak, ako je v pozvánke, prestávky namiesto 15 trvajú 30 minút. Potom sú tu neustále sťažnosti na to, že treba skracovať diskusné príspevky, pretože niekto tu naťahuje čas. Myslí si, že čas naťahuje hlavne primátor. Požiadal ho, aby to zmenil hneď v roku 2009. Čo sa týka rokovacieho poriadku v zmysle k návrhovej komisii. Je to hrubé porušenie rokovacieho poriadku, ak je umožnené najprv poslancovi a následne návrhovej komisii prečítať návrh a potom upraviť pôvodný návrh návrhovej komisie bez toho, žeby dostala pozmeňujúci návrh. Toto je flagrantné porušovanie, to je tak očividné. Treba sa toho zbaviť a pokiaľ bude primátor mesta na tom trvať, bude vytvorený tlak na poslancov, aby nepredkladali návrhy, ktoré sú nezmyselné.

p. Knapík, primátor mesta Košice -  Rešpektoval názor poslanca p. Halenára, 
 nekomentoval to, aby nezdržiaval a nakoľko neboli iné návrhy, dal slovo návrhovej komisii. 

p. Drábik, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice schvaľuje zmenu a doplnenie Rokovacieho poriadku Mestského zastupiteľstva v Košiciach podľa predloženého návrhu.

Hlasovanie č.48: za 33, proti -, zdržali sa 8, nehlasoval 1.

p. Knapík, primátor mesta Košice -  Konštatoval, že uznesenie bolo prijaté.

––-     ––-     ––-

29. Oprava uznesenia MZ v Košiciach č. 587 zo dňa 11. septembra 2008

p. Vargovčák, námestník primátora mesta Košice – Materiál je v písomnej podobe 
a v podstate sa jedná o úpravu vo výmere parciel na bývalej ZŠ Laborecká.

p. Knapík, primátor mesta Košice – Nakoľko sa do rozpravy  nikto neprihlásil, dal 
slovo návrhovej komisii.

p. Drábik, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice  schvaľuje opravu uznesenia Mestského zastupiteľstva v Košiciach 
č. 587 zo dňa 11. septembra 2008 nasledovne:
bod 1. písm. e) znie: „e) pozemok, parc. č. 1763/1 o výmere 2705 m², zastavané plochy a nádvoria.“

Hlasovanie č. 49: za 40, proti -, zdržal sa -, nehlasoval 1.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

29/1 Informácia o plnení uznesenia č. 398 z pokračovania XIII. rokovania MZ
        v Košiciach zo dňa 11. marca 2008

p. Knapík, primátor mesta Košice – Túto informáciu navrhol zaradiť do programu 
rokovania poslanec p. Buraš a týka sa plnenia uznesenia v oblasti cestovného ruchu. 

p. Mutafov, poslanec MZ – Faktická poznámka. Ešte k predchádzajúcemu bodu. 
Poprosil, aby sa nezabudlo na riešenie Muškátovej, ako náhradného riešenia kvôli Laboreckej. 

p. Buraš, poslanec MZ – Materiál je predložený v písomnej podobe. Jedná sa o plnenie 
uznesenia MZ č. 398 a súvisí s problematikou cestovného ruchu. Jedná sa skutočne o niekoľko rokovaní na pôde aj Správy majetku mesta Košice s podnikateľskými subjektami v oblasti cestovného ruchu. Je to v dôvodovej správe všetko zahrnuté. Poznamenal, že tri body v závere a ďalší postup pri riešení otázky vzniku destinačného manažmentu v cestovnom ruchu bude v koordinácii príslušného odborného referátu v zmysle schválenej novej organizačnej štruktúry Magistrátu mesta v spolupráci s komisiou pre regionálny rozvoj a cestovný ruch. Otázky, ktoré súvisia s rozvojom cestovného ruchu nechá na bod č. 36 – Dopyty, informácie a vysvetlenia. Doplnil, že zo strany podnikateľskej sféry je veľký záujem na tom, aby sa otázka koncepcie cestovného ruchu v Košiciach riešila aktuálne a prioritne aj vzhľadom na podujatia, ktoré do Košíc smerujú, či už je to rok 2013, alebo rok 2011, kedy budú Majstrovstva sveta v ľadovom hokeji. Ďalej dal do povedomia informáciu, že Letisko v Košiciach je pripravené poskytnúť mestu Košice jednu bunku, resp. jeden priestor, ktorý by mesto mohlo využiť na zabezpečenie informačných materiálov pre cestujúcich, pre návštevníkov mesta Košice.  Riaditeľka letiska p. Horváthová ponúka túto spoluprácu. K tomu netreba prijímať žiadne uznesenie, ale požiadal kompetentné osoby, aby túto príležitosť využili, lebo je zarážajúce, že pri vstupe do Košíc smerom cez letisko Šengenu nie je žiadna informácia o Košiciach. Zatiaľ to robí jedna súkromná spoločnosť, ale mesto Košice sa týmto nezapodieva. Požiadal riaditeľa Magistrátu mesta Košice, aby najbližšie poskytol k tomu nejakú informáciu.
K samotnému uzneseniu MZ č. 398 – návrh na uznesenie je súčasťou dôvodovej správy a má ho k dispozícii aj návrhová komisia. 

p. Knapík, primátor mesta Košice – Nakoľko sa do rozpravy nikto neprihlásil, dal 
slovo návrhovej komisii. 

p. Drábik, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice berie na vedomie informáciu o plnení uznesenia č. 398  z pokračovania XIII. rokovania Mestského zastupiteľstva v Košiciach zo dňa 11. marca 2008  a č. 512 zo XVI. rokovania Mestského zastupiteľstva v Košiciach zo dňa 26. - 27. júna 2008 v oblasti cestovného ruchu predloženú predsedom Komisie pre regionálny rozvoj a CR pri MZ v Košiciach Ing. Eduardom Burašom.
Schvaľuje vypustenie predmetných  uznesení zo sledovania.

Hlasovanie č. 50: za 38 + p. Balún, proti 1, zdržal sa -, nehlasovali 2.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

30. Oprava uznesenia MZ v Košiciach č. 630 zo dňa  30.-31. októbra 2008

p. Knapík, primátor mesta Košice – Nakoľko  sa do rozpravy nikto neprihlásil, dal 
slovo návrhovej komisii.

p. Drábik, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach schvaľuje opravu zrejmej chyby v uznesení  č. 630 zo dňa 30. –31. októbra 2008  tak, že v texte uznesenia v časti A. „schvaľuje“ sa slová „IČO 31662579“ nahrádzajú slovami „IČO 31989675“.

Hlasovanie č. 51: za 41, proti -, zdržal sa -, nehlasoval 1.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

31. Návrh na zmenu uznesenia MZ č. 626/2008 k Organizačnej štruktúre

p. Knapík, primátor mesta Košice – Jedná sa o zosúladenie textu s aktuálnym znením 
zákona o meste Košice. Materiál je v písomnej podobe. 

V rozprave vystúpili:

p. Rusnák, poslanec MZ – Je predložený návrh na vypustenie určitej časti 
z organizačného poriadku. V krátkosti to priblížil, lebo bol predkladateľom návrhu, ktorý sa má teraz vypustiť. Poslednou novelou zákona 401/1990 o meste Košice mestská rada bola zmenšená, funguje v počte 12 osôb a bol zriadený nový orgán Rada starostov, ktorý združuje všetkých starostov mestských častí a jej predseda je členom mestskej rady. Pokiaľ si dobre pamätá, jedným z dôvodov tohto rozdelenia, resp. zmeny organizácie týchto orgánov a zriadenie nového orgánu bol aj argument, že Rada starostov by mala fungovať čosi ako druhá komora mestskej rady. V odôvodnení táto časť ustanovenia je v rozpore so zákonom 401 sa píše, že Rada starostov je spoločný orgán mestských častí. Áno, je, to sa v tomto zákone píše. Ale v tom istom zákone sa píše, čo je predmetom rokovania Rady starostov. Predmetom rokovania Rady starostov sú záležitosti prináležiace mestskému zastupiteľstvu. Znamená to, že Rada starostov sa v prevažnej miere zaoberá záležitosťami, ktoré následne prerokúva mestské zastupiteľstvo. 
Prečo toľko kriku „pre nič“, ako sa niekomu môže zdať. K tomu ho viedlo to, že zhruba v auguste mu pracovníčka organizačného referátu MMK oznámila, že magistrát už nebude vyhotovovať zápisnice z rokovania Rady starostov, že si to má zariadiť sám. On to takto aj urobil, ale myslí si, že toto nie je riešenie, ktoré je dlhodobé a korektné, pretože tu sa nejedná iba o vyhotovovanie zápisníc, tu sa jedná aj o veci súvisiace s archívnictvom a ďalšími záležitosťami, napríklad si prizývajú či už k rozpočtu, alebo k niektorým VZN aj kompetentných pracovníkov mesta, aby im vysvetlili svoje návrhy aj po obsahovej stránke. Bol by preto veľmi rád, že keď sa toto vypustí, aby mali istotu, že táto organizačná  časť sa zabezpečí. Oni nepotrebujú ani kávu, ani minerálku, potrebujú zabezpečiť tú vecnú časť. On s tým stotožnený nie je a bude s tým stotožnený, ak bude záruka, že táto organizačná stránka bude zabezpečená iným spôsobom, ktorý bude relevantný a korektný.

p. Knapík, primátor mesta Košice – Hlási sa k tejto požiadavke a myslí si, že nejakú 
dohodu medzi predsedom Rady starostov a primátorom môžu dať na papier. Iste sa dajú vytvoriť podmienky, aby Rada starostov mohla fungovať ako poradný orgán aj pre mestské zastupiteľstvo. 

p. Halenár, poslanec MZ – Požiadal primátora mesta, že ak bude takéto veci 
predkladať v budúcnosti, aby tam bol link na pôvodné uznesenie. Už sa tu stalo, že poslanecký zbor zahlasoval ani nevedel za čo a to možno len preto, že nemal originál toho uznesenia. Je to veľmi jednoduchá činnosť a ak ľudia, ktorý robia tieto texty si na to zvyknú, tak aj primátor, aj poslanci budú mať lepší pocit z toho, ako budú potom hlasovať. 

p. Knapík, primátor mesta Košice – Poďakoval za odporúčanie.

p. Hlinka, poslanec MZ – Potvrdil to, čo povedal jeho predrečník p. Rusnák, pokiaľ 
hovoril o tých úlohách pre Radu starostov. Dôvodová správa, ktorá je tu priložená, je písaná veľmi zvláštnym spôsobom. Pokiaľ výkonný orgán tohto zastupiteľstva hodnotí kvalitu a závažnosť pripomienok, ktoré odzneli v diskusii pri prerokovaní tohto bodu, že údajne neboli zásadného charakteru a podobne, tak si myslí, že je to prejav istej neúcty k tomuto volenému orgánu samosprávy. 
Za ďalšie, keď už bolo prijaté uznesenie v časti C bod 3, že sa má táto záležitosť ešte v decembri doplniť o závery analýzy personálneho a kompetenčného auditu na Magistráte mesta, tak si myslí, že kompetentný a zodpovedný funkcionár, v tomto prípade riaditeľ Magistrátu mesta Košice, mal za povinnosť túto úlohu splniť tak, ako by vedel a bol schopný urobiť a nie že to, čo je mu uložené, čo je vlastne zákon, keďže uznesenie bolo podpísané pánom primátorom a stalo sa vykonateľné, sa teraz dodatočne okomentováva, chce sa meniť do iného stavu, než to bolo 31.10.2008, keď sa o tomto zastupiteľstvo dohodlo a rozhodlo. Ak sa toto zastupiteľstvo mýlilo, alebo žiadalo niečo, na čo nemalo snáď nárok, alebo je to nedôležité, pretože majú tak „málo“ bodov programu, že sa tu bavia zrejme o nepodstatných veciach, tak potom možno nemalo byť v niektorej časti podpísané, mal byť pozastavený jeho výkon a bolo by to v trochu inom svetle. Tým, že je podpísané, platí, je vykonateľné a je záväzné. Tieto postupy sú také, že vedú k nestabilite uznesení a potom vlastne na každom zastupiteľstve čosi preschvaľovávajú a menia.

p. Knapík, primátor mesta Košice – Poďakoval za upozornenie a tiež je toho názoru, 
že sa treba vyvarovať takýchto riešení, alebo neriešení.

p. Matoušek, poslanec MZ – Je tu vypracovaná dôvodová správa. Zákon 401 hovorí, 
že magistrát nie je výkonným orgánom, plní administratívne, organizačné, odborné veci. Prečo teda nie je pod odbornou dôvodovou správou podpísaný spracovateľ? To vypracoval sám pán primátor, alebo sa to tu dostalo náhodou takéto stanovisko? Treba sa pozrieť, ako sa prijímajú zákony, ako sa majú prijímať uznesenia a kto každý tam má byť zúčastnený a má garantovať takéto uznesenie. Povedal to ostrejšie. Je to jeden totálny paškvil tohto úradu – pardón, magistrátu. Absolútne totálny paškvil. 

p. Kolárčik, riaditeľ Magistrátu mesta Košice - Úloha, ktorá bola daná riaditeľovi 
v rámci uznesenia 626 – C bod 3 hovorí o tom, že predložený návrh organizačného poriadku mal byť doplnený o pripomienky vrátane záverov analýzy kompetenčného a personálneho auditu. Personálny audit na Magistráte mesta Košice bol urobený v roku 2004 a nedal sa teraz použiť pre koniec roka 2008 personálny audit ako taký. Čo sa týka kompetenčného auditu, tak spomínaný schválený organizačný poriadok  bol plne v súlade s kompetenčným auditom. To, čo navrhoval kompetenčný audit, tak bol schválený organizačný poriadok. Tie pripomienky, ktoré odzneli, tie si niekoľkokrát púšťali, sedeli tam 5-6 nad nimi, niekoľkokrát si čítali zápis a tie pripomienky nevedeli relevantne spracovať ako nejaký odôvodnený návrh na zmenu. Zapracovali všetky ustanovenia uznesenia 626, ktoré boli schválené. Je to rozdelenie referátu na školstvo a kultúru, ďalej vytvorenie Útvaru hlavného architekta, posunutie jeho statusu, čiže všetky tieto náležitosti boli upravené, ale v tej trojke nevedeli spracovať návrh a predložiť tu na mestské zastupiteľstvo. 

p. Halenár, poslanec MZ – Otázka na riaditeľa p. Kolárčika, či kontaktoval tých ľudí, 
ktorých vyjadrenia nevedeli identifikovať, či ich požiadal o dodatočné vysvetlenie toho, čo povedal na zastupiteľstve, aby to mohol zapracovať. 

p. Kolárčik, riaditeľ Magistrátu mesta Košice – Nie nekontaktoval. 

p. Knapík, primátor mesta Košice -  Nakoľko sa do rozpravy už nikto neprihlásil, 
odovzdal slovo návrhovej komisii. 

p. Drábik, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach v súlade so zákonom č 401/1990 Zb. o meste Košice v znení neskorších predpisov a podľa § 6 ods. 2 písm. ac) Štatútu mesta Košice schvaľuje uznesením Mestského zastupiteľstva v Košiciach č. 626 z XX. rokovania zo dňa 30.a 31.10.2008 vypustenie časti B a v časti c bodu 3.

Hlasovanie č. 52: za 7, proti 3, zdržali sa 30, nehlasoval 1.

p. Knapík, primátor mesta Košice – Konštatoval, že uznesenie nebolo prijaté. 
Uznesenie k organizačnému poriadku ostáva v znení, ako bolo schválené.

––-     ––-     ––-

32. Návrh Poriadku odmeňovania zamestnancov mesta Košice

p. Knapík, primátor mesta Košice – Návrh Poriadku odmeňovania zamestnancov by 
mal vytvárať predpoklad pre kvalitnejšiu prácu a väčšiu motiváciu pracovníkov, od ktorých budú očakávať kvalitné výkony a koncepčnú, systematickú prácu, kvalitu materiálov, ktoré budú predkladané mestskému zastupiteľstvu. Týmto poriadkom odmeňovania sa vytvára istý nástroj na takúto pracovnú zainteresovanosť. 

V rozprave vystúpili: 

p. Drábik, poslanec MZ – Je dobre, že bude novelizovaný Poriadok odmeňovania pre 
pracovníkov magistrátu, nemajú tu ľahkú prácu, treba ich za to slušne odmeniť, ale pozornosť upriamil na článok II. Odmena a priemerný zárobok, konkrétne § 10 odmena. Ani pracovníkom magistrátu nie je možné dávať odmeny za kvalitné vykonávanie pracovných činností. Za to majú mzdu a za mzdu musia kvalitne vykonávať svoju prácu. Ak budú vykonávať niečo naviac, treba im dať odmenu. Ak nebudú kvalitne vykonávať svoje pracovné povinnosti, treba ich zrušiť.

p. Jenčová, poslankyňa MZ – Čo viedlo predkladateľa k tomuto návrhu, pretože
z vlastnej skúsenosti vie, že zákon 553 má dostatočne široké možnosti na to, aby bola ocenená kvalitná a dobrá práca zamestnancov. Je tam možnosť osobného príplatku až do výšky 100 % základného platu, je tam možnosť príplatku za riadenie, okrem toho je tam možnosť ďalších 100 % za práce navyše. Takže skutočne je tu široký priestor a osobne je prekvapená, že pre koho je tento odmeňovací poriadok pripravený, pretože tu sú aj nejaké mzdové rozpätia pri zmluvných platoch, kde sa nikto nič nedozvie a podľa zákona 553 je možné zamestnancov veľmi slušne oceniť. Zo záujmom bude sledovať, ako budú niektorí páni poslanci hlasovať, keď chcú krátiť mzdy pracovníkom v mestskej časti Jazero, ktorí sú odmeňovaní podľa 553, osobné príplatky majú v nejakej hranici 10 % a teraz tu sa na piedestál budú dávať zmluvné platy niektorých tzv. fantastických pracovníkov, ktorí by sa mali, nevie prečo, oceniť ináč, ako tí všetci ostatní. Určite s týmto materiálom nemôže súhlasiť, pretože pracovníci mestských častí sú poddimenzovaní, neohodnotení a tí istí, ktorí tu budú pridávať do nevie akých výšok zmluvné platy, tak tí istí nedoprajú zamestnancom vlastnej mestskej časti slušnú mzdu, pretože pri schvaľovaní rozpočtu majú pripomienky, že je vraj veľmi ústretová. 
Nemôže podporiť takýto materiál, lebo je smerovaný na konkrétnych ľudí, konkrétne miesta a zabetónovania takýchto pracovných pozícií, o ktorých poslanci zatiaľ nič nevedia, ale iste sa to skoro dozvedia. 

p. Halenár, poslanec MZ – Mal dve otázky. Prvá - § 11 priemerný zárobok, kvôli 
čomu sa zisťuje priemerný zárobok na pracovno-právne účely? Druhá otázka – ako podľa tohto odmeňovacieho poriadku bude primátor mesta postupovať v konkrétnom prípade napr. riaditeľa Magistrátu mesta, ktorý nesplnil uznesenie mestského zastupiteľstva a pokúsil sa teraz dostať sa z toho zmenou uznesenia a toto mestské zastupiteľstvo mu to neschválilo. Znamená to, že v prípade, že v decembri už nebude žiadne zastupiteľstvo, zrejme nesplní toto uznesenie, ktoré je primátorom podpísané. Požiadal primátora, aby tu konkrétne povedal, ako bude postupovať v tomto konkrétnom prípade voči riaditeľovi magistrátu?

p. Mutafov, poslanec MZ – Zákon o verejnej službe okrem iných vecí stanovuje, čo je
pracovná náplň, aké je maximálne pracovné nasadenie, podľa ktorého sa pracovníci zatrieďujú do tried, stupňov. Bude naďalej pre zamestnancov magistrátu platiť aj zákon o verejnej službe? Ide mu aj o  menovanie a odvolávanie vedúcich oddelení, útvarov a podobne. Priznal sa, že to nemá v tejto chvíli naštudované, ale zákon o verejnej službe rieši aj otázky odmeňovania a ďalšie veci. V akej korelácii to je?

p. Matoušek, poslanec MZ – Obrátil sa zase na odborný útvar Magistrátu mesta a to
legislatívno-právny, aby mu vysvetlil, keď sa tu odvoláva na zákon 553/2003, ktorý jasne hovorí, ako sú odmeňovaní zamestnanci a zároveň je tu použitý zákonník práce. Je tam aj jedno ustanovenie, ktoré hovorí, že buď sa ustanoví 553, alebo zákonník práce. Tieto dve normy do súladu nemôžu ísť. Jednak by došlo k diskriminácii, jednak by išlo o výhody, ktoré zo zákona 553 patria, ako je valorizácia, ale podľa zákonníka práce valorizácia nepatrí. Sú to závažné otázky, ktoré neboli dostatočne právne podložené, resp. v dôvodovej správe to nebolo dostatočne vysvetlené. Pýta sa na to preto, aby nedošlo k zjavnej diskriminácii, keď sa použijú tieto dve metódy medzi zamestnancami, lebo podľa neho musia byť všetci na rovnakej úrovni odmeňovania a to buď podľa zákona 553, alebo podľa zákonníka práce. Jedno, alebo druhé, spájať to nie je možné.

p. Hlinka, poslanec MZ – Spýtal sa spracovateľov materiálu, keďže ide o oblasť 
odmeňovania, čiže používania verejných finančných prostriedkov na mzdy a odmeny, aký môže mať táto úprava očakávaný dopad na čerpanie finančných prostriedkov v položke mzda. Bol tento návrh relevantne prerokovaný s odborovým orgánom a ak áno, tak s akým záverom? 
Keďže hovoril, že tento poriadok odmeňovania bude mať dopad na finančnú oblasť, bolo by vhodné vypočuť si aj stanovisko hlavného kontrolóra mesta, pokiaľ má k tomu nejaký názor pre zastupiteľstvo, iba ako informáciu.

p. Filipko, poslanec MZ – Otázka pánu riaditeľovi MMK, keďže je tu uvedený ako
spracovateľ. Pri štúdiu materiálu narazil na takúto vec, že ako sú riešení pracovníci stavebných úradov, lebo v tých kategóriách to nie je celkom jednoznačne stanovené. Oni vykonávajú prenesený výkon štátnej správy, je tam požiadavka vysokej školy II. stupňa a robia rozhodovaciu činnosť. Ak to tam nie je, tak by sa to malo dopracovať.

p. Boritáš, poslanec MZ – Oznámil verejne, že vzhľadom k tomu, že na Magistráte 
mesta je zamestnaná jeho manželka, hlasovania v tomto bode sa nezúčastní.

p. Kočiš, poslanec MZ – Je tam uvedené doplnenie tohto bodu po dohode s odborovou 
organizáciou o nasledujúce zmeny: v § 13 doplniť nový bod – každé 3 roky prehodnocovať zmluvnú mzdu zamestnanca. Nevie si to predstaviť. Totižto pri nástupe do práce súčasťou zmluvy je rozsah povinností a za to mu prináleží odmena. Výška tej odmeny je súčasťou dohodnutej odmeny za vykonanú prácu, čiže súčasťou zmluvy. Zmluva sa uzatvára na dobu neurčitú. Nevie si predstaviť, ako sa bude prehodnocovať výška zmluvnej mzdy. Ak s tým zamestnanec nebude súhlasiť, tak podá výpoveď? Tak je to totiž smerované. Nemalo by byť jasne napísané, že ak dotyčný nevykonáva prácu správne, alebo s ňou organizácia nie je spokojná, má mu dať výpoveď a nie nejaké prehodnocovanie zmluvy.

p. Knapík, primátor mesta Košice – Nebude sa prehodnocovať zmluva, ale výška 
odmeny, ktorá je zmluvne dohodnutá. Nakoľko neboli ďalšie otázky, tak požiadal dotknutých, aby odpovedali na vznesené otázky. 
Jeho odpoveď p. Jenčovej na otázku, čo viedlo predkladateľa k tomu, aby predložil takýto návrh. Myslí, že toto je pomenované v treťom odstavci. Sú tam 4 odrážky, ktoré hovoria o tom, že čo sa chce týmto materiálom riešiť a k čomu sa chcú dopracovať. Je pravdou, že zákon, ktorý odmeňovanie zamestnancov a vôbec zamestnanecký vzťah pracovníkov vo verejnej správe upravuje, je univerzálny, ale má tiež svoje limity, mantinely a ak chcú prácu, alebo výsledky, ktoré by mali požadovanú kvalitu a chcú ľudí, ktorí prídu so skúsenosťami, ktoré získali v inom prostredí, či už podnikateľskom, alebo v prostredí iných centrálnych inštitúcií, tak v rámci týchto možností, ktoré tento zákon dáva, nevedia poskytnúť dostatočnú odmenu a je to trochu problém a práca môže byť atraktívna, ale tá motivácia z hľadiska odmeny je nízka. Jednoducho nevedia potom takýchto ľudí získať. To je praktický dôvod, prečo prichádzajú s týmto návrhom. 
Odpoveď p. Halenárovi, ako v tomto prípade pôjdu dokopy veci, ktoré súvisia s neplnením úloh, alebo s nesplnením uznesenia, konkrétne k p. riaditeľovi, tak áno, vyvodí zodpovednosť a podľa rozsahu neplnenia úloh a konkrétne aj tohto problému, bude to adekvátne premietnuté na jeho odmene aj teraz v závere roka za III. kvartál. 

p. Kolárčik, riaditeľ Magistrátu mesta Košice – Nadviazal na primátora mesta. Čo je 
cieľom tohto materiálu, resp. tohto opatrenia? Jednoducho chcú zvýšiť kvalitu pracovného výkonu, kvalitu predkladaných materiálov, kvalitu podávaných rozvojových projektov či už na štrukturálne fondy, alebo na iné grantové schémy. Na minulom rokovaní mestského zastupiteľstva bol zaviazaný, aby o 10 % znížil počet pracovníkov na Magistráte mesta Košice v priebehu budúceho roka. Na druhej strane je potrebný aj istý nástroj na dosiahnutie týchto vecí, na lepšie prepojenie odmeňovania k výkonom a tento nový spôsob to vo významnej miere zlepšuje. 
Na otázku poslanca p. Drábika – to odmeňovanie v danom paragrafe je vymenované presne zo zákona, ono to prevzali, že v prípade aj dobrého pracovného výkonu môže byť udelená odmena.
Poslancovi p. Hlinkovi odpovedal, že dopad na čerpanie finančných prostriedkov sa týmto materiálom nerieši. V programovom rozpočte bol schválený istý balík, istý kapitál, toto je len spôsob, ako bude využitý. Je to spôsob vnútorného prerozdelenia. Toto  by nemalo mať vyšší dopad na rozpočet. Ide o to, že keď sa príjmu niektorí vyššie kvalifikovaní experti, ktorých momentálne nemôžu prijať, napr. na právne záležitosti, alebo na záležitosti špecializácie sa na obrovské projekty za niekoľko 100 miliónov korún, tak títo ľudia umožnia vyššiu efektivitu, umožnia získať tieto projekty a väčší prínos pre mesto. Ak dokážu motivovať týchto ľudí a pritiahnuť ich na Magistrát mesta, tak sú ako keby v takom uzatvorenom kruhu. Na druhej strane títo ľudia musia priniesť vyššiu efektivitu svojim rozhľadom, svojimi schopnosťami, že začnú riešiť prioritnejšie úlohy, začnú ich riešiť efektívnejším spôsobom, čiže nebude možno taká potreba takého veľkého množstva ďalších pracovníkov. Toto vytvára predpoklady, aby spotrebovali rovnaké množstvo finančných mzdových prostriedkov, ale s oveľa lepším výkonom. Ohľadom otázky valorizácia a jej uplatnenia podľa jedného, či podľa druhého zákona vystúpi vedúca referátu PaM.
K otváraniu zmluvy po troch rokoch – to bola požiadavka z rokovania s odbormi, odborári to požadovali z dôvodu, že v priebehu tých troch rokov môže dôjsť k zvýšeniu istého rozhľadu, k zvýšeniu istej ceny práce, alebo aj kvalifikácie daného pracovníka. On tvrdil, že vedúci pracovník by mal hneď spoznať a po troch, štyroch rokoch zistiť, do akej miery prehodnotí odmeňovanie tohto pracovníka.  Odborári chceli, aby sa nepozabudlo na tohto pracovníka, aby sa po istej perióde upriamila pozornosť na prehodnotenie jeho pracovného výkonu.

p. Takácsová, vedúca referátu práce a miezd MMK – Čo sa týka valorizácie majú 
zakotvené v kolektívnej zmluve zvýšenie. Toto je uvedené aj v tomto poriadku odmeňovania. Čo sa týka výkonu špeciálnych činností stavebných úradov, je to v prílohe stupňa náročnosti pracovného miesta.

p. Hojer, hlavný kontrolór mesta Košice – Má šťastie na to, že musí hovoriť 
nepopulárne veci. Čo sa týka objemu miezd, tvrdí sa, že objem miezd ostane na úrovni minulého roka. Ak sa však majú zaplatiť kvalitní manažéri treba im dať vysoké platy. Tie prostriedky bude možné brať iba z tých platov, ktoré boli doteraz vyplácané, takže sa zrejme zníži objem prostriedkov na vyplácanie odmien, lebo ináč si to nevie predstaviť, kde sa na tie vysoké platy  naberú prostriedky. 
Na druhej strane sa na to pozrie ako vedúci pracovník, ktorý má určitých podriadených. Pýtal sa na to aj na mestskej rade. Ak doteraz mohol pracovníka, ktorý neodvádzal kvalitnú prácu postihnúť tým, že mu znížil osobný príplatok, tak teraz túto možnosť nebude mať, pretože zmluvný plat sa tvorí dohodou dvoch strán a pochybuje, že existuje pracovník, ktorý bude súhlasiť so znížením platu. V podstate nebude mať možnosť postihnúť tohto pracovníka.
Na mestskej rade sa pýtal, prečo nie je súčasťou materiálu tabuľka mzdového rozpätia, pretože je tam iba katalóg činností, ktorý sa odvoláva v texte, že súčasťou je príloha č. 1, ktorej obsahom je katalóg činností a tabuľka mzdového rozpätia. Toto mzdové rozpätie tam nie je.
Pri prijímaní nových pracovníkov, pokiaľ nový človek príde, treba mu povedať,  aký plat asi dostane. Pokiaľ táto tabuľka nebude známa, tak nevie, či primátor mesta bude mať toľko času, aby s každým novým pracovníkom toto prejednával. 

p. Halenár, poslanec MZ – Faktická poznámka. Požiadal riaditeľa Magistrátu mesta 
p. Kolárčika, aby vysvetlil na konkrétnom príklade povedzme nejakého bankového špecialistu, nejakého analytika, ktorý by mal záujem prísť pracovať tu na Magistrát mesta, akým spôsobom súčasný zákon o verejnej službe nepostačuje, ako by ho nevedel ohodnotiť na základe súčasných možností a ako sa mu to podarí na základe tohto navrhnutého odmeňovacieho poriadku.

p. Matoušek, poslanec MZ – Faktická poznámka. Nedostal žiadnu odpoveď. Verejne 
vyzval odborný útvar, aby mu vysvetlil použitie zákona 553. Prečítal z neho túto časť: Tento zákon upravuje práva a povinnosti zamestnancov a zamestnávateľa pri výkone vo verejnom záujme a vzťahuje sa na obce. Pýtal sa: 552 je vykonávacím predpisom 553, to znamená, že všetci musia byť v zmysle tohto zákona – a tam sú presne stanovené tabuľky – neexistuje žiaden zmluvný plat, nič. Pýtal sa, či budú odmeňovaní v zmysle zákonníka, lebo zákon 553 pripúšťa, že môže to byť podľa zákonníka práce, ale potom musia byť všetci takto odmeňovaní. 
Znovu požiadal o výklad, či je možné pomiešať tieto tri zákony dokopy, aby z toho nevznikol nejaký právny problém. 

p. Kupec, poslanec MZ – Faktická poznámka. Ako sa bude valorizovať podľa  § 13 
ods. 2 v roku 2009 zmluvná mzda  o 7 % podľa tohto poriadku, keď bude platiť od 1.1.2009, čiže sa budú dohadovať zmluvné mzdy teraz s účinnosťou od 1.1.2009 a následne sa budú valorizovať? Nerozumie tomu.

p. Čečko, námestník primátora mesta Košice – V mene predkladateľa predložil 
doplňujúci návrh na uznesenie. 
Mestské zastupiteľstvo v Košiciach schvaľuje doplnenie uznesenia nasledovne:
V celom texte Poriadku odmeňovania zamestnancov mesta Košice a v jeho prílohe vypustiť slová „mzdové rozpätie“, v § 10 Odmena v bode 1 vypustiť písm. d), v § 13 doplniť nový bod 3 s nasledovným znením: Zamestnávateľ prehodnotí každé 3 roky zmluvnú mzdu zamestnanca, v ktorej posúdi a zohľadní jeho odborný rast a kvalitu vykonávanej práce. V prílohe č. 1 – referent pre výkon samostatných odborných samosprávnych činností, doporučené vzdelanie slová „I. stupeň vysokej školy, alebo II. stupeň vysokej školy“ nahradiť slovami „úplné stredné, alebo I. stupeň vysokej školy“.

p. Kolárčik, riaditeľ Magistrátu mesta Košice -  Odpoveď pre hlavného kontrolóra. 
V budúcom roku by sa mal znížiť počet zamestnancov o 10 %, tak tam vzniká istý priestor na zvýšenie miezd a je tam aj prirodzený efekt z toho, že keď sa príjme kvalitnejší zamestnanec, tak tento kvalitnejší zamestnanec podá aj kvalitnejší výkon, vie aj získať prostriedky pre mesto a vie aj efektívnejším spôsobom pracovať. Vyvodenie zodpovednosti – rovnako možné je to aj pri zmluvnej mzde. Veď zamestnanec bude mať v zmluvnej mzde vymenované, za akých podmienok pracuje a keď nebude dodržiavať tú kvalitu práce, ktorá je nastavená v zmluve, rovnako môže zamestnávateľ vyvodiť dôsledky.
Jednou vetou dodal, že podobný odmeňovací poriadok majú prijaté všetky väčšie samosprávy. Hlavné mesto Bratislava funguje na podobnom odmeňovacom poriadku, rovnako aj Košický samosprávny kraj to prijal a tieto benefity sú tam využívané veľmi úspešne.
K otázke p. Matoušeka a p. Kupca požiadal, aby odpovedala vedúca referátu PaM.

p. Takácsová, vedúca referátu práce a miezd MMK – V zákonníku práce sú uvedené 
len minimálne možnosti a minimálne mzdové nároky a preto pri zmluvnej mzde je umožnené vylepšiť mzdu aj vzhľadom na to, že funkčný plat určený zamestnancovi podľa predpisov platných do dňa nadobudnutia účinnosti tohto Poriadku odmeňovania sa považuje za zmluvnú mzdu, tak musia vychádzať aj z katalógu pracovných činností, aby mohli zatriediť pracovníkov, aby mohli mať zmluvnú mzdu.
K valorizácii – tá je určená v kolektívnej zmluve vo výške 7  %, takže funkčné platy sa majú valorizovať a tým pádom sa to premietne do zmluvných miezd.

p. Jenčová, poslankyňa MZ – Faktická poznámka. Možno jej sa podarí zodpovedať 
poslancovi p. Halenárovi na príklade:  V 11. triede, v ktorej sú bežne zaradení vedúci oddelení, referátov, ktorí majú prax do 10 rokov, čiže mladí ľudia, ktorí chcú robiť, majú základný plat 18.000,- Sk. K tomu sa dá dať 18.000,- Sk osobný príplatok v zmysle zákona 553. Spolu je to 36.000,- Sk a keď je taký vynikajúci a fantastický, je možnosť v zmysle tohto zákona dať mu ďalších 18.000,- Sk ako mesačná odmena za to, že je fantastický a špičkový. Spolu je to 54.000,- Sk v 11. triede, čo sú samostatní pracovníci s vysokoškolským vzdelaním I. stupňa. Potom je 12. trieda, tá sa týka pracovníkov, ktorí zastupujú organizáciu navonok. Takže aj v súčasnosti sa dajú odborníci zaplatiť. Nevie, či zodpovedala v dostatočnej miere, možno má riaditeľ Magistrátu mesta na vec iný názor, ale toto sú skutočne reálne čísla a aj zákon 553 vie oceniť odborníkov. Považuje preto celý tento bod programu za účelový a pripravený pre niektorých konkrétnych ľudí. 

p. Kočiš, poslanec MZ – Faktická poznámka. Ak to nie je tajné, rád by vedel, kto je 
vedúci, alebo zástupca odborov. V prílohe č. 1 tohto odmeňovacieho poriadku a tu dal rečnícku otázku, či by chcel tak veľa, keby výraz „doporučené vzdelanie“ bo nahradený slovami „požadované vzdelanie“. Lebo podľa súčasného textu vedúcim oddelenia môže byť hocikto, kto vyhovuje niekomu. 

p. Matoušek, poslanec MZ – Už tretíkrát sa pýta a zatiaľ mu skutočne nikto 
neodpovedal. Nevie, či je hluchý, alebo sprostý, že nepočuje, ale nikto mu neodpovedal, že či je to odmeňovací poriadok podľa zákona 552, ktorý jasne hovorí, na koho sa vzťahuje tento zákon. Vykonávací  zákon 553, ktorý jasne stanovuje, čo tam môže byť, či je to podľa 552 a následne 553, alebo podľa zákonníka práce tento odmeňovací poriadok a či tieto tri zákony sa spolu nebijú. Nech to skúsi niekto zodpovedať, veď to niekto pripravoval a musel čítať tieto tri zákony. Aj riaditeľ MMK, ktorý to predkladá, musel tieto tri zákony čítať. Tak nech mu povie, podľa ktorého zákona to je. Je spracovateľom tohto materiálu, on osobne keď niečo pripravuje, tak si prečíta súbežne ešte aj občiansky a iné zákony, ktoré nemajú vyššiu právnu silu. Nech konečne odpovie na jeho otázku.

p. Hlinka, poslanec MZ – Konštatoval, že sa dopočuli, že 7 %-ná valorizácia bude 
aplikovaná aj na budúcich nositeľov zmluvných platov. Podotkol, že to nie je možné, pretože táto valorizácia podľa kolektívnej zmluvy vyššieho stupňa sa týka iba tarifných platov. Pri zmluvných platoch sa to nedefinuje. Takže to je asi nedorozumenie, to, čo bolo povedané p. Takácsovou. Tak pozor na to.

p. Knapík primátor mesta Košice – Vyzval vedúcu legislatívno-právneho oddelenia,
aby vysvetlila otázku, ktorá súvisí s tým súbehom troch zákonov, troch právnych noriem. 

p. Takácsová, vedúca legislatívno-právneho oddelenia MMK – Zákona 552 upravuje
základné pracovné podmienky zamestnancov vykonávajúcich činnosti vo verejnej správe. Sú to podmienky týkajúce sa vzniku pracovného pomeru, pracovných povinností, obmedzení napr. v podnikaní a podobne. Toto je zákon 552. 
Zákon 553 upravuje odmeňovanie zamestnancov vo verejnej správe presne menovaných v tomto zákone a u vyšších územných celkov a obcí dáva možnosť, aby mestské zastupiteľstvo schválilo odmeňovanie podľa zákonníka práce pre všetkých, nie pre časť zamestnancov. Ak sa následne bavia o odmeňovaní podľa zákonníka práce, tak tam je stanovená minimálna mzda a prirodzene aj z iných ustanovení vyplýva, že pracovník má byť hodnotený podľa jeho kvalifikácie, podľa náročnosti vykonávanej práce. Zamestnávateľ by mal tieto veci brať do úvahy. Nemôže byť jediným kritériom iba minimálna mzda. Predpokladá, že takýmto spôsobom bol spracovaný aj tento Poriadok odmeňovania. 
Čo sa týka napojenia a odvolávku na zákon 553, na kvalifikačné predpoklady, tak týmto nepriamo, aj keď by nebol spomenutý tento zákon, tak pri zmluvnom plate, keďže je to zmluvný plat a nie je viazaný žiadnym zákonom, potom je na rozhodnutí toho, kto o tom rozhoduje, aké kritériá si vytvorí pre jednotlivé stupne a v tomto prípade sa zrejme chcelo povedať, že základ posudzovania kvality a splnenia kvalifikácie zamestnancov sa berie asi opäť zo zákona 553, ale nie je to preberanie zákona 553, pretože buď celý zákon, alebo nič. 
Ak by sa predložil návrh na odmeňovanie, ktorý by napríklad vychádzal z celkom inej ustanovizne, inej inštitúcie, nemusí tam byť ani zdôvodnené, že z ktorej inštitúcie, je to už potom voľné, lebo ak je to podľa zákonníka práce, tak je to minimalizované len tou minimálnou mzdou. 
Ešte čo sa týka valorizácie – valorizácia sa vzťahuje na zamestnancov vo verejnej správe a ak majú odborovú organizáciu a je to dohodnuté v kolektívnej zmluve vyššieho stupňa, tak samozrejme, že je možné aj takto odmeňovaným zamestnancom ešte valorizovať mzdu.

p. Gamcová, poslankyňa MZ – Musela zase konštatovať niekoľkonásobné porušenie 
rokovacieho poriadku. Tento materiál nie je úplný, mzdové rozpätie, o ktorom sa tu hovorí, stále nepoznajú, nie je ani zaradené na internete a naozaj to potvrdzuje to, že celý tento materiál je, ani nechce povedať, že paškvil, ale primátor mesta by ho mal určite stiahnuť z rokovania, lebo množstvo otázok, ktoré tu odzneli potvrdzujú, že nie je materiál pripravený tak, ako má byť na rokovanie zastupiteľstva. Navyše ho dostali len nedávno, čiže nespĺňa ani tie zákonné lehoty. Odporučila riaditeľovi MMK podľa toho, čo tu počula v odpovedi p. Takácsovej, tak zrejme ho ani nekonzultoval s právnym oddelením. Na to, aby zvýšil motiváciu zamestnancov môže použiť iné opatrenia tak isto, ako to robia iné firmy. Volá sa to: Opatrenia na zvýšenie kvality a nepotrebuje na to zvláštny odmeňovací poriadok. Na to, aby motivoval svojich zamestnancov, treba jasne povedať, čo je v ich pracovnej náplni. Jej chýba hlavne to, že keď niekto pripraví zlý materiál, dokonca je podaný protest prokurátora, tak žiadna právna zodpovednosť žiadneho pracovníka tu neexistuje. To je podstatné, čo treba povedať.

p. Knapík, primátor mesta Košice – Diskusia bola dosť náročná. Myslí si, že odznelo
veľa otázok a nie všetko bolo jednoznačne zodpovedané, možno konštatovať, že naozaj sa vydávajú na teritórium, ktoré možno nie je dostatočne preskúmané, Nemusí to nakoniec komentovať. Diskusia bola uzavretá, dal preto slovo návrhovej komisii. 

p. Filipko, poslanec MZ  - Návrhová komisia dostala jeden pozmeňujúci návrh 
od námestníka primátora p. Čečka.
Mestské zastupiteľstvo v Košiciach schvaľuje doplnenie uznesenia nasledovne:
V celom texte Poriadku odmeňovania zamestnancov mesta Košice a v jeho prílohe vypustiť slová „mzdové rozpätie“, v § 10 Odmena v bode 1 vypustiť písm. d), v § 13 doplniť nový bod 3 s nasledovným znením: Zamestnávateľ prehodnotí každé 3 roky zmluvnú mzdu zamestnanca, v ktorej posúdi a zohľadní jeho odborný rast a kvalitu vykonávanej práce. V prílohe č. 1 – referent pre výkon samostatných odborných samosprávnych činností, doporučené vzdelanie slová „I. stupeň vysokej školy, alebo II. stupeň vysokej školy“ nahradiť slovami „úplné stredné, alebo I. stupeň vysokej školy“.

Hlasovanie č. 53: za 15, proti 3, zdržali sa 18, nehlasoval 1.

p. Knapík, primátor mesta Košice -  Konštatoval že uznesenie nebolo prijaté. Nie je 
prijaté ani to, čo bolo akceptované odborármi. Nevadí, bude potrebné sa k tomu vrátiť.

p. Filipko, poslanec MZ – Prečítal pôvodný návrh na uznesenie.
Mestské zastupiteľstvo v Košiciach na základe ustanovenia § 11 ods. 4 písm. k) zákona SNR č. 369/1990 Zb. o obecnom zriadení v znení neskorších predpisov a § 1 ods. 4 zákona č. 553/2003 Z.z. o odmeňovaní niektorých zamestnancov pri výkone práce vo verejnom záujme a zmene a doplnení niektorých zákonov v znení neskorších predpisov schvaľuje Poriadok odmeňovania  zamestnancov mesta Košice podľa predloženého návrhu s účinnosťou od 1.1.2009.

Hlasovanie č. 54: za 17, proti 5, zdržali sa 14, nehlasoval 1.

p. Knapík, primátor mesta Košice – Konštatoval, že uznesenie nebolo prijaté. Ak by sa 
to malo aplikovať, tak je zrejmé, že materiál treba prepracovať a prebrať to aj v poslaneckých kluboch a vysvetliť podrobnejšie. To, čo bolo vytknuté ako možno nedotiahnuté a nedomyslené, tak tomu sa bude treba trošku povenovať.

––-     ––-     ––-

32/1 Doplnok Odmeňovacieho poriadku poslancov MZ a doplnok Poriadku  
        o náhradách poslancov MZ

p. Knapík, primátor mesta Košice -  Materiál už bol na rokovaní mestského 
zastupiteľstva v októbri, kedy neprešiel. Je to opakovane zaradené s tým, že je tam aj vysvetlenie toho doplnku. Nakoľko sa do rozpravy nikto neprihlásil, dal slovo návrhovej komisii. 

p. Filipko, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice schvaľuje
A. Doplnok Odmeňovacieho poriadku poslancov Mestského zastupiteľstva 
v Košiciach za výkon činností súvisiacich s výkonom funkcie poslanca a určenie odmien pre neposlancov za činnosť v stálych komisiách Mestského zastupiteľstva v Košiciach, prijatého uznesením MZ  v Košiciach č. 283 dňa 25. októbra 2007  a v znení zmeny prijatej  uznesením MZ v Košiciach č. 394 dňa 11. 3. 2008 nasledovne:
V čl. I Predmet sa posledná veta „Nevzťahuje sa na odmeňovanie námestníkov primátora počas výkonu ich funkcie námestníka“ dopĺňa  o text: „a  poslanca mestského zastupiteľstva  počas funkčného obdobia, na ktoré bol zvolený za poslanca povereného výkonom osobitných úloh a činností formou dlhodobého plného uvoľnenia zo zamestnania  pre výkon  verejnej  funkcie poslanca  mestského  zastupiteľstva v Košiciach“,
B. Doplnok poriadku o náhradách poslancov Mestského zastupiteľstva v Košiciach za výkon činností súvisiacich s výkonom poslanca  Mestského zastupiteľstva v Košiciach prijatého uznesením MZ  v Košiciach č. 283 dňa 25. októbra 2007  a v znení zmeny prijatej  uznesením MZ v Košiciach č. 394    dňa 11. 3. 2008 nasledovne:
Čl. I Predmet   sa dopĺňa o vetu: „Nevzťahuje sa na odmeňovanie námestníkov  primátora počas výkonu ich funkcie námestníka a poslanca mestského zastupiteľstva  počas funkčného obdobia, na ktoré bol zvolený za poslanca povereného výkonom osobitných úloh a činností formou dlhodobého plného uvoľnenia zo zamestnania  pre výkon  verejnej  funkcie poslanca  mestského  zastupiteľstva v Košiciach“, 
s účinnosťou od 1.1.2009.

Hlasovanie č. 55: za 27, proti 2, zdržali sa 6, nehlasoval 1.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

33. Prehodnotenie účasti mesta v domácich a zahraničných združeniach

p. Knapík, primátor mesta Košice – Je to materiál, ktorým sa hodnotí účasť mesta 
v zahraničných združeniach aj domácich združeniach a je tu aj návrh uznesenia
na zrušenie účasti mesta v niektorých organizáciách a združeniach, kde je predpoklad, že ten vývoj nebude taký, žeby sa tam mesto vedelo efektívne realizovať. V prípade Energie Cités vznikla aj národná asociácia City Energo, ktorej sa Košice mali zúčastniť a ktorá spoluprácu a kontakt so zahraničím, teda s Európskym združením bude zabezpečovať.

V rozprave vystúpili:

p. Buraš, poslanec MZ – Spýtal sa predkladateľa materiálu, keďže si prešiel
informáciu o tom, kde všade je mesto Košice členom a kde všade má svoje zastúpenie a nejakým spôsobom spolupracuje, zistil pri bode 10. RPIC – Regionálne poradenské informačné centrum, kde mesto je spoluzakladateľom z roku 1994, posledná veta hovorí, že mesto dlhodobo neuhrádza ročný členský príspevok, ktorý je vo výške 30.000,- Sk. Spýtal sa predkladateľa materiálu, že či v takom prípade má význam byť ďalej členom. Ak by sa mal doplatiť členský príspevok, je to minimálne 300 tis. Sk. Dnes je rok 2008, čo znamená, že mesto 14 rokov neuhrádza tento príspevok. Vhodné by bolo zaradiť aj  RPIC medzi zrušené členstvá. Kde je potom prínos, ak napriek členstvu mesto príspevok neplatí, pritom RPIC sídli v tejto budove. Nevie, aké sú podmienky spoluzakladateľskej zmluvy, ale je to tiež nezisková organizácia. EHMK je tiež nezisková organizácia. Podmienky sa jednoducho musia plniť a ak mesto nemá záujem ani uhrádzať členský príspevok, načo by malo byť členom?

p. Knapík, primátor mesta Košice – Pravdu povediac nepostrehol, že je tam takýto 
problém. Vyvstáva logická otázka, že čo s tým ďalej. Bolo by to treba zaradiť do kategórie tých účasti, ktoré sa navrhujú zrušiť. Ak je nejaký iný výklad, na základe ktorého by mesto v tejto spoločnosti malo zotrvať, tak požiadal o informáciu z odborného útvaru. Niekedy to malo na starosti oddelenie komunálneho rozvoja. 
Nakoľko sa nikto neprihlásil, uzavrel diskusiu.

p. Buraš, poslanec MZ -  Keďže nie je odpoveď na jeho pripomienku, zdá sa mu 
nezmyselné zotrvávať ako člen v tejto spoločnosti. Preto doplnil návrh na uznesenie o dva body. 
Mestské zastupiteľstvo v Košiciach podľa § 6 ods. 2 písm. k) Štatútu mesta Košice ruší účasť mesta Košice v týchto združeniach:
-	Energie Cités
-	Medzinárodná asociácia miest poslov mieru
-	Technicom
-	RPIC
Ukladá riaditeľovi Magistrátu mesta Košice
a) zabezpečiť príslušné kroky súvisiace s vystúpením mesta Košice z uvedených združení 
b) podať informáciu na najbližšom MZ a zároveň raz štvrťročne informovať mestské zastupiteľstvo o aktivitách súvisiacich s členstvom mesta Košice v zostávajúcich medzinárodných združeniach.
Je to aj z toho dôvodu, keďže je mesto Košice aj členom výboru pre regióny a je tam výbor regiónov Európskej únie Relex, takže táto informácia by bola tak isto nutná.
Návrh predložil návrhovej komisii.

p. Knapík, primátor mesta Košice -  Dal slovo návrhovej komisii.

p. Drábik, poslanec MZ – Prečítal pozmeňujúci návrh p. Buraša, ktorý je vlastne 
doplnením pôvodného návrhu o dve časti.
Mestské zastupiteľstvo v Košiciach podľa § 6 ods. 2 písm. k) Štatútu mesta Košice ruší účasť mesta Košice v týchto združeniach:
-	Energie Cités
-	Medzinárodná asociácia miest poslov mieru
-	Technicom
-	RPIC (Regionálne poradenské informačné centrum)
Ukladá riaditeľovi Magistrátu mesta Košice
zabezpečiť príslušné kroky súvisiace s vystúpením mesta Košice z uvedených združení a informovať poslancov mestského zastupiteľstva polročne o prínosoch členstva v združeniach.

Hlasovanie č. 56: za 35, proti – zdržal sa 1, nehlasoval 1.

––-     ––-     ––-

34. Návrh na vznik neziskovej organizácie „Košice – Európske hlavné mesto 
      kultúry 2013, n.o.“

p. Knapík, primátor mesta Košice – V predloženom návrhu je dôvodová správa, 
návrh zakladacej listiny a Štatútu mesta Košice. Je to forma, ktorú po diskusiách, ako ďalej v projekte, ako ďalej vytvoriť rámec na to, aby sa zámery projektu mohli postupne napĺňať aj po výmene skúseností s inými mestami, ktoré projekt buď pripravujú, alebo ho už realizovali v nedávnej minulosti, sa ukazuje ako najoptimálnejšia. Dáva predpoklad na jeho reálne napĺňanie.
V podmienkach Slovenska sa jedná o projekt, ktorý tu ešte nebol realizovaný, nie je s ním skúsenosť a tento návrh reflektuje aj na právne prostredie Slovenska a vychádza z možností, ktoré legislatíva Slovenska pozná a umožňuje.

V rozprave vystúpili:

p. Jenčová, poslankyňa MZ – Toto je jeden z bodov, ktorý ju zaujal. Prekvapilo ju, že 
zákon o neziskových organizáciách je zhruba na 4 – 5 stranách a mesto dalo tento materiál vypracovať advokátskej organizácií a následne právnu analýzu ďalšej advokátskej organizácii. Zaujíma ju suma, ktorú za to zaplatilo a či právne oddelenie Magistrátu mesta je také slabé, že tieto dokumenty nedokázalo vypracovať.
Požiadala o odpoveď na tieto otázky, aby si zase nedávala rečnícke otázky.
Orgány neziskovej organizácie – ďalších 4 členov správnej rady volí a odvoláva správna rada. Pripadá jej to akože oni poslanci budú voliť za poslancov samých seba. Požiadala, aby toto malo svoju logiku. Zakladateľom je mesto, je tu mestské zastupiteľstvo ako orgán, preto nech členov správnej rady volí mestské zastupiteľstvo. 
Predložila návrh, aby ďalších 4 členov správnej rady, lebo jeden je štatutár – primátor, volilo mestské zastupiteľstvo.  Treba upraviť aj ďalšie odseky, ktoré sa toho týkajú, takýmto spôsobom.
Správna rada rozhoduje o zmenách v štatúte. Takže správna rada môže zvoliť samých seba a rozhoduje o zmenách v štatúte. Predsa mestské zastupiteľstvo schvaľuje štatút, preto doporučila upraviť text takto: Správna rada dáva návrhy na zmenu v štatúte.
Riaditeľa, v zmysle tohto štatútu volí a odvoláva správna rada, čo je v zmysle zákona o neziskových organizáciách, prekvapilo ju preto, že v návrhu na uznesenie je uvedené rovno aj meno riaditeľa. Nevie teraz, či je to návrh, či odporúčanie mestského zastupiteľstva správnej rade, lebo v tom vidí rozpor.
Zaujíma ju aj funkcia riaditeľa, pri ktorej je tu podrobne vymenované, čo všetko má riaditeľ spĺňať, sú to tvrdé podmienky, ale jej sa páčia. Je určená výška vzdelania a spôsob preukazovania, to je dobre. No kto určí, že má medzinárodný kredit v oblasti kultúry, má dôkladnú znalosť európskeho kultúrneho prostredia, že disponuje znalosťami v oblasti umeleckého, sociálneho a kultúrneho prostredia? Kto osvedčí tieto ďalšie veci?
K povinnostiam riaditeľa navrhla doplniť bod, že v polročných intervaloch predkladá mestskému zastupiteľstvu správu o aktivitách a hospodárení neziskovej organizácie.
Sú to praktické veci a je dôležité, aby aj poslanci vedeli, čo sa deje a kam idú mestské koruny. Svoj návrh na uznesenie predložila návrhovej komisii.

p. Hlinka, poslanec MZ – Faktická poznámka. Aký bol dôvod, že spracovateľom tohto 
materiálu je nejaký advokát JUDr. Vladimír Vrábeľ? Je to nejaká zvláštna agenda, ktorá si vyžadovala, aby profesné útvary, ktoré sú tu na magistráte,  boli z procesu tvorby materiálu vybraté? 
Okrem toho v zakladacej listine, ako aj v štatúte podľa jeho názoru v anglickom jazyku ten názov znie Košice – European Capital of City Culture 2013, n.o.. To „City“, akože „mesto“ sa vynechalo. Možno je to správne, tak ako je predložené, ale prekvapuje ho hlavne to, že spracovateľom je externé prostredie. To pracovníci magistrátu nedokázali urobiť?

p. Čečko, námestník primátora mesta Košice – Predložil pozmeňujúci návrh 
k uzneseniu.
Mestské zastupiteľstvo v Košiciach v súlade s príslušnými právnymi predpismi schvaľuje v článku IV. zakladacej listiny - orgány neziskovej organizácie:
1. Správna rada – menovaní prví členovia: Ing. František Knapík, MUDr. Marek Vargovčák, František Balún, Doc. Juraj Koban, Darina Kárová, Marek Adamov, Pavol Mitrík.
Správnu radu neziskovej organizácie tvorí v ďalšom období vždy 7 členov, z ktorých jeden z členov je vždy štatutárny orgán zakladateľa neziskovej organizácie, ďalších 6 členov správnej rady volí a odvoláva správna rada z minimálneho počtu 8 kandidátov navrhnutých na výkon tejto funkcie Mestským zastupiteľstvom Košice. Spôsob voľby členov správnej rady podľa tohto bodu v podrobnostiach určí volebný poriadok neziskovej organizácie.
	2. Riaditeľ neziskovej organizácie – Zora Jaurová.
3. Dozorná rada – menovaní prví členovia: Ing. Richard Dlhý, Ing. Iveta Kijevská, Erika Dolná. Členov dozornej rady v ďalšom období volí a odvoláva správna rada z maximálne 4 kandidátov na túto funkciu, navrhnutých zakladateľom neziskovej organizácie.
Táto zmena sa týka všetkých ustanovení zakladacej listiny a štatútu neziskovej organizácie Košice – Európske hlavné mesto kultúry 2013, n.o..

p. Blaškovičová, poslankyňa MZ – Určite nikto nepochybuje, že je človekom, ktorý 
všetkými desiatimi podporuje projekt EHMK. Práve preto pozorne čítala Štatút organizácie a je tam niekoľko vecí, ktoré sú jej nejasné a z pozmeňujúceho návrhu p. Čečka, je jej nejasných ešte väčšie množstvo vecí.
Jedna vec je to, čo hovorila p. Jenčová. Nikde v štatúte sa nehovorí priamo o riaditeľovi. Chápe, že prvý raz by to mohlo byť priame menovanie, ale už sa spochybňuje, čo je tam napísané, že riaditeľ má byť volený tajne minimálne z dvoch kandidátov.
Skôr by ju zaujímalo, prečo sú navrhovaní členovia do správnej rady, o ktorých sa vie strašné málo, okrem domácich a poslancov. Začula tam meno, ktoré je jej veľmi dobre známe z Nitry. Spýtala sa, aký je v tom zámer? Má to byť celoslovenská nezisková organizácia, lebo je to n.o. Košíc. A keď už padlo rozhodnutie, že tam majú byť odborníci, tak je v tom návrhu niekto z partnerského mesta Prešov? Ak už tam treba niekoho pribrať, tak toho, kto bude s Košicami na projekte spolupracovať.
Určite nebude hlasovať za tie mená, lebo niektoré z nich vôbec nepozná. Nevie, kto sú tí ľudia. V štatúte nenašla ďalšiu, pre ňu dôležitú vec – pri hospodárení tejto neziskovej organizácie aké percento bude určené na réžiu a na správne výdavky a aké percento z objemu finančných prostriedkov, pretože predpokladá, že vklad bude 500 tis. Sk na naštartovanie a  ďalších 25 mil. Sk, ktoré sa schválili v programovom rozpočte. Nezisková organizácia bude spravovať tieto financie a nielen tieto, ale aj financie, ktoré sa očakávajú od štátu, ministerstva kultúry a bude písať projekty na európske grantové schémy.
Ak p. Čečko navrhol, že v budúcnosti správna rada má mať 7 členov, tak potom vôbec nerozumie, prečo sa majú vyberať z 8 členov, keď sa v materiáli hovorí o 2-násobku. Malo by to byť minimálne zo 14 členov, z ktorých by sa vybralo 7 členov.

p. Halenár, poslanec MZ – Na str. 10 vidí vetu „Správna rada vykonáva tieto úlohy: 
g) volí a odvoláva členov dozornej rady“. To by potreboval vyjasniť, lebo k čomu bude dozorná rada, ktorá bude volená správnou radou?
Na základe toho, čo povedala p. Jenčová, či skutočne tento materiál prešiel viacnásobnou kontrolou, alebo  overovaním cez nejaké právne skupiny, alebo mená, ktoré majú dostatočnú váhu. Chcel by poznať mená týchto ľudí a koľko im bolo zaplatené za tento materiál. 
Súčasne vyjadril svoj osobný názor, že zriaďovať akúkoľvek inštitúciu, cez ktorú má tiecť toľko veľa peňazí, ako sa očakáva vo všeobecnom jasote. Spôsob, aký tu predvádza pán námestník Čečko, že sú tu už konkrétne mená bez toho, aby poslanci mali možnosť kohokoľvek sa opýtať na jeho postupy, alebo na jeho minulosť, to mu pripadá vrcholne nezodpovedné.
Požiadal odpoveď na tieto dve otázky.

p. Knapík, primátor mesta Košice – Nakoľko neboli ďalšie otázky, uzavrel rozpravu, 
	no dal ešte slovo hlavnému kontrolórovi mesta.

p. Hojer, hlavný kontrolór mesta Košice – Čím dlhšie číta tento materiál, tým viac 
chýb v ňom nachádza. Navrhol, aby sa tento materiál stiahol, lebo je spracovaný veľmi nekvalitne. Už p. Blaškovičová upozornila, že tam nie je opravený počet kandidátov, z ktorých sa vyberajú členovia správnej rady a je otázka či 6, alebo 7, či zo 14, alebo 12 navrhnutých kandidátov. V pozmeňujúcom návrhu ostal počet 8 kandidátov a v čl. V bod 9 sa hovorí  hovorí, že sa vyberá minimálne z 2-násobku počtu členov správnej rady.
Ďalej v štatúte v čl. V bod 2 je opísané znenie zákona, no je vypustené, že správna rada volí predsedu správnej rady. To, že správna rada volí členov správnej rady, to sú podľa neho podstatné veci, ktoré by v štatúte mali byť.
V zakladacej listine nie je zohľadnené znenie bodu i), kde sa dáva kompetencia správnej rady rozhodovať o zmenách v štatúte s výnimkou rozhodovania o zmene počtu členov správnej rady neziskovej organizácie, o ktorom v zmysle zakladateľskej listiny neziskovej organizácie rozhoduje výlučne zakladateľ neziskovej organizácie. Toto v zakladacej listine nie je. 
Upraviť treba aj bod 7, kde sa hovorí o počte členov správnej rady a spôsobe ich voľby.
V bode 12 – v mimoriadne závažných prípadoch možno zvolať zasadnutie správnej rady telegraficky, alebo telefaxom. Má taký dojem, že tento štatút je opísaný z nejakého dobre starého materiálu, lebo dnes zvolať niečo telegraficky znamená ísť na poštu a podať telegram a kým sa to zvolá, uplynie možno aj týždeň a nevie o tom, žeby ešte niekde v organizáciách existoval telefax. Požiadal, aby toto tiež bolo zohľadnené a upravené na modernú dobu 21. storočia.  
Článok VI. bod 6 – Zvolením fyzickej osoby spĺňajúcej predpoklady stanovené v tomto štatúte do funkcie riaditeľa neziskovej organizácie vzniká jej pracovno-právny vzťah s neziskovou organizáciou atď.. Podľa zákonníka práce, na ktorý sa tento bod odvoláva, v § 42 ods. 2 sa hovorí, že ak osobitný predpis ustanovuje voľbu, alebo vymenovanie ako predpoklad na vykonávanie funkcie, pracovný pomer s týmto zamestnancom sa zakladá písomnou pracovnou zmluvou až po jeho zvolení, alebo vymenovaní. Čiže tento pracovno-právny vzťah vniká až písomnou pracovnou zmluvou a nie zvolením.
V tomto štatúte sú také vážne právne vady, že ho treba stiahnuť.

p. Müller, poslanec MZ – Faktická poznámka. 
Hovorí sa, že v najlepšom treba prestať a keďže sa dnes už dosť veľa vecí schválilo, predložil procedurálny návrh a žiadal aby sa o ňom hlasovalo, aby pred hlasovaním o tomto bode by sa rokovanie mestského zastupiteľstva prerušilo a je na primátorovi mesta, kedy zvolá pokračovanie.

p. Dittrich, poslanec MZ – Faktická poznámka. 
Je trochu v rozpakoch, lebo v rozpočte sa schválila čiastka pre túto organizáciu, no teraz to vyzerá tak, že ju nebudú vedieť založiť. Čo s tým? Je potrebné ju založiť, je potrebné ju zaregistrovať, je potrebné rozbehnúť činnosť. V rámci tohto zastupiteľstva sa prakticky k tomu nedostanú. Čo ďalej? 
Už mu to bolo od kolegu dovysvetlené, takže ďakuje.

p. Boritáš, poslanec MZ – Otázka na hlavného kontrolóra, či o týchto svojich 
postrehoch informoval mestskú radu.

p. Kočiš, poslanec MZ – Do diskusie sa prihlásil preto, lebo poslanec p. Müller dal
vo faktickej poznámke procedurálny návrh, čo v súlade s rokovacím poriadnom nie je možné, preto si ho osvojil a predložil ho v riadnej rozprave.

p. Knapík, primátor mesta Košice – Tiež si osvojil tento návrh, lebo už eviduje 
všeobecnú únavu a aj čas pokročil, takže si myslí, že s tým problém nebude. Vyzval spracovateľov, aby sa pokúsili odpovedať na vznesené otázky. Treba ich vysvetliť, lebo vznikli pochybnosti o tom, že to nevedia vyriešiť. Na otázky treba dať odpovede a vyjasniť pohľad na neziskovú organizáciu.

p. Hojer, hlavný kontrolór mesta Košice – Odpoveď pre poslanca p. Boritáša.
O niektorých zisteniach, ktoré postrehol v tomto štatúte, mestskú radu informoval. Uskutočnilo sa spoločné stretnutie so spracovateľmi a tieto závady boli odstránené, ale vyskytli sa ďalšie. Verzia, ktorú drží v ruke, je už štvrtá. Prvá verzia bola predložená na mestskú radu, ďalšia bola predložená 5.12., ďalšia 9.12. a dnes 10.12. je tu štvrtá verzia tohto štatútu. Stále sú tu nové a nové chyby.

JUDr. Vachnová, spracovateľka materiálu – Tento dokument bol vypracovaný 
v spolupráci s advokátskou kanceláriou a následne bol daný na právnu analýzu ďalšej advokátskej kancelárii z toho dôvodu, že ide o veľmi vážnu záležitosť a potrebovali posúdenie výberu právnej formy aj iným subjektom. Konkrétne materiál posudzovala advokátska kancelária JUDr. Handiaka, ktorý je predkladateľom a autorom niekoľkých zákonov v oblasti práva neziskového sektora. Táto právna forma bola ním  odsúhlasená ako najvhodnejšia.
Čo sa týka kreovania orgánov správnej rady – prví členovia správnej rady ako aj riaditeľ a členovia dozornej rady sú zo zákona menovaní. To čo sa hovorilo o ďalšom hlasovaní, tak sa týka hlasovania po uplynutí prvého funkčného obdobia, čo je v prípade správnej rady 3 roky a v prípade dozornej rady 5 rokov.
Čo sa týka pripomienky, prečo členov dozornej rady volí správna rada, je to ustanovenie priamo preklopené zo zákona do štatútu. Je to štandardný postup daný zákonom. 
Čo sa týka pripomienky, ako sa bude hodnotiť kredit osoby, ktorá sa má stať riaditeľom neziskovej organizácie v oblasti kultúry – táto podmienka spolu s ďalšími podmienkami, ako aj kredit v európskom prostredí – to sú konkrétne ustanovenia, ktoré boli uvedené v projekte Európske hlavné mesto kultúry, s ktorým mesto Košice zvíťazilo a oni ich preklopili do štatútu a do podmienok týkajúcich sa voľby riaditeľa.
Čo sa týka navrhovaných členov správnej rady, je to návrh, ktorý predložil námestník primátora mesta Košice p. Čečko. Boli tam mená osôb, ktoré poslanci možno nepoznajú. 
Pán Marek Adamov je riaditeľom kultúrneho centra v Žiline. Centrum sa volá Stanica Žilina a na Slovensku je to jediné a skutočne funkčné neštátne a nezávislé kultúrne centrum, preto by veľmi radi prijali jeho skúsenosti aj v správnej rade.
Meno pani Dariny Kráľovej je viac známe, je riaditeľkou festivalu Divadelná Nitra. 
Cieľom bolo získať takýchto odborníkov do správnej rady, aby ju obohatili skúsenosťami pri tvorbe takého významného projektu.

JUDr. Ďurkošová, spracovateľka materiálu – Doplnila informáciu. 
K pripomienke týkajúcej sa kompetencií správnej rady a ďalších volieb členov správnej rady, uviedla, že všetko sú to zákonné ustanovenia. Zákon o neziskových organizáciách poskytujúcich všeobecne prospešné služby vo svojom § 19 konkrétne uvádza pôsobnosť, resp. kompetencie správnej rady. Všetky spripomienkované kompetencie patria práve do pôsobnosti tohto orgánu budúcej neziskovej organizácie. Je to úplne v súlade so zákonom.

p. Knapík, primátor mesta Košice – Ostala nezodpovedaná otázka p. Hlinku na 
anglický ekvivalent názvu.

JUDr. Ďurkošová, spracovateľka materiálu – Oficiálny názov titulu v angličtine je
European Capital of Culture 2013, n.o.. V názve neziskovej organizácie je to uvedené správne.

p. Knapík, primátor mesta Košice – Slovo „Capital“ zahŕňa význam mesta.

p. Matoušek, poslanec MZ – Nedáva faktickú pripomienku, lebo poslanci momentálne 
takúto možnosť nemajú. Nevie totiž presne, v akej procedúre rokovania sú. Podľa neho rozprava skončila. Po nej by mal nasledovať návrh na uznesenie. Až potom by sa malo hlasovať o procedurálnom návrhu. Predniesol ho p. Müller, osvojil si ho p. Kočiš a o takom návrhu sa hlasuje bez rozpravy. Treba si ujasniť niektoré veci, preto sa pýtal, v akom štádiu rokovania sú. 
Na základe poznámok kolegov berie, že sú pred hlasovaním.

p. Jenčová, poslankyňa MZ – Faktická poznámka. Reagovala na vysvetlenie. Áno, 
zákon hovorí kto volí a odvoláva členov správnej rady, ale je tam aj dovetok, že ak to štatút neurčuje inak. Teraz sa schvaľuje štatút, preto dala návrh, aby členov správnej rady volilo mestské zastupiteľstvo, lebo zakladateľom je mesto. Tu nesedia traja, ktorí sa stretli na ulici a rozhodli sa, že si vytvoria neziskovú organizáciu. Ide tu o vážne peniaze a ak je to možné túto požiadavku zapracovať do štatútu, nerozumie, prečo to dve advokátske kancelárie nevyužili a nedali to tam. To bol dôvod, prečo to predniesla vo svojom pozmeňujúcom návrhu.

JUDr. Ďurkošová, spracovateľka materiálu – Nie je to celkom ľubovôľa správnej rady.
Tá je limitovaná spôsobom návrhu kandidátov na členov správnej rady. Mestské zastupiteľstvo v podstate navrhuje určitý okruh osôb, z ktorého môže správna rada voliť ďalších členov pre nasledujúce obdobie. Dá sa povedať, že plnú moc v tomto smere má zakladateľ – mesto Košice.

p. Knapík, primátor mesta Košice – Dúfa, že tieto otázky boli vysvetlené. Nezisková 
organizácia má svoje špecifiká. Skúsenosti v tomto smere v samosprávnej praxi nie sú. Je to opäť niečo, s čím je potrebné sa oboznámiť a získať prehľad, ako veci fungujú, ako majú byť postavené. 
Nakoľko už neboli ďalšie otázky a faktické poznámky, prikročil k hlasovaniu. Dal hlasovať o procedurálnom návrhu, ktorý predniesol poslanec p. Müller a osvojil si ho p. Kočiš, aby po prerokovaní bodu 34 bolo rokovanie ukončené. Hlasuje sa o prerušení.

Hlasovanie č. 57: za 21, proti 3, zdržali sa 2, nehlasovali 9.

p. Knapík, primátor mesta Košice – Procedurálny návrh bol prijatý.  Ak dobre tomu 
rozumel, tak p. Müller predniesol návrh, že rokovanie sa prerušuje po ukončení bodu 34. On to tak vnímal. No rešpektuje to, čo bolo predmetom návrhu a akceptoval pripomienku, že predmetom procedurálneho návrhu bolo prerušiť rokovanie mestského zastupiteľstva pred hlasovaním o návrhu uznesenia.
Na pokračovaní sa zídu v termíne, ktorý predbežne vychádza na budúci týždeň vo štvrtok, stačí aj v poobedňajších hodinách o 13.00 hod. Ak to nebude možné, tak sa vynasnažia nájsť taký termín, ktorý by väčšine vyhovoval. Odznel návrh aj na piatok v tomto týždni so začiatkom hneď ráno.

––-     ––-     ––-

Pokračovanie XXI. rokovania Mestského zastupiteľstva v Košiciach
dňa 16.12.2009

p. Čečko, námestník primátora mesta Košice – Otvoril pokračovanie XXI. rokovania 
Mestského zastupiteľstva v Košiciach. Ospravedlnil neúčasť primátora mesta Košice Ing. Františka Knapíka. 
Nakoľko na rokovaní nebol ešte prítomný určený overovateľ poslanec p. Petrenka, na túto časť rokovania za overovateľa určil poslanca p. Rusnáka. 
Konštatoval, že členovia návrhovej komisie v zložení: pp. Blaškovičová, Filipko, Drábik a Berberich zaujali svoje miesta vo vyhradenom 12. rade. Pripomenul, že v rokovaní sa pokračuje pri prerušenom bode č. 34.

––-     ––-     ––-

34. Návrh na vznik neziskovej organizácie „Košice – Európske hlavné mesto 
      kultúry 2013, n.o.“

p. Čečko, námestník primátora mesta Košice – Pripomenul všetkým, že rozprava už 
bola ukončená a slovo má návrhová komisia. Aby prečítala najprv pozmeňujúci návrh, ktorý predložil a potom celé uznesenie.

p. Jenčová, poslankyňa MZ – Pripomenula, že prvý pozmeňujúci návrh predložila ona.

p. Blaškovičová, poslankyňa MZ – Prečítala pozmeňujúci návrh na uznesenie od 
poslankyne p. Jenčovej.
V čl. IV. bod 1 písm. b) znie: ďalších 4 členov správnej rady volí a odvoláva mestské zastupiteľstvo a podľa toho upraviť aj čl. V. bod 8 písm. b).
V čl. V bod 2 písm. i) znie: dáva návrhy na zmenu v Štatúte,.
V čl. VI doplniť bod 11 v znení: Riaditeľ v pravidelných polročných intervaloch predkladá mestskému zastupiteľstvu správu o aktivitách a hospodárení neziskovej organizácie.

Hlasovanie č. 58: za 8, proti 2, zdržali sa 24 + p. Dittrich.

p. Čečko, námestník primátora mesta Košice – Konštatoval, že návrh neprešiel.

p. Blaškovičová, poslankyňa MZ – Návrhová komisia ďalej dostala pozmeňujúci 
návrh, ktorý podal p. Čečko, námestník primátora mesta Košice, ktorý znie: Mestské zastupiteľstvo v Košiciach v súlade s príslušnými právnymi predpismi schvaľuje v článku IV. Zakladacej listiny orgány neziskovej organizácie nasledovne:
1. Správna rada – menovaní prví členovia: Ing. František Knapík, MUDr. Marek Vargovčák, František Balún, Doc. Juraj Koban, Darina Kárová, Marek Adamov, Pavol Mitrík.
Správnu radu neziskovej organizácie tvorí v ďalšom období vždy 7 členov, z ktorých jeden z členov je vždy štatutárny orgán zakladateľa neziskovej organizácie, ďalších 6 členov správnej rady volí a odvoláva správna rada z minimálneho počtu 8 kandidátov navrhnutých na výkon tejto funkcie Mestským zastupiteľstvom v Košiciach. Spôsob voľby členov správnej rady podľa tohto bodu v podrobnostiach určí volebný poriadok neziskovej organizácie. 
2. Riaditeľ neziskovej organizácie p. Zora Jaurová.
3. Dozorná rada – menovaní prví členovia: Ing. Richard Dlhý, Ing. Iveta Kijevská, Erika Dolná. Členov dozornej rady v ďalšom období volí a odvoláva správna rada z minimálne 4 kandidátov na túto funkciu navrhnutých zakladateľom neziskovej organizácie.  
Táto zmena sa týka všetkých ustanovení Zakladacej listiny a Štatútu neziskovej organizácie Košice Európske hlavné mesto kultúry 2013, n.o.

Hlasovanie č. 59: za 24, proti 5, zdržali sa 9.

p. Čečko, námestník primátora mesta Košice – Konštatoval, že uznesenie bolo  prijaté.

p. Blaškovičová, poslankyňa MZ – Prečítala pôvodný návrh na uznesenie, z ktorého 
platila už len prvá časť v odseku schvaľuje, lebo o členoch sa už hlasovalo.
Mestské zastupiteľstvo v Košiciach podľa § 6 ods. 2 písm. v) Štatútu mesta Košice schvaľuje
1. Založenie a vznik neziskovej organizácie „Košice - Európske hlavné mesto kultúry 2013, n.o.“.
2. Zakladaciu listinu neziskovej organizácie „Košice - Európske hlavné mesto kultúry 2013, n.o.“.
3. Štatút neziskovej organizácie „Košice - Európske hlavné mesto kultúry 2013, n.o.“.
4. Peňažný vklad mesta Košice do neziskovej organizácie vo výške 500 tis. Sk.
Mestské zastupiteľstvo v Košiciach menuje do orgánov neziskovej organizácie „Košice - Európske hlavné mesto kultúry 2013, n.o.“ členov podľa schváleného pozmeňujúceho návrhu.

Hlasovanie č. 60: za 26, proti 7, zdržali sa 8.

p. Čečko, námestník primátora mesta Košice – Konštatoval, že uznesenie bolo prijaté.
––-     ––-     ––-
35. Interpelácie

p. Filipko, poslanec MZ – Interpeloval primátora mesta.
	Niekoľko týždňov sa hovorí o ponuke Eurobusu na zriadenie troch nových 
liniek. Mesto Košice doteraz neprejavilo záujem, aby na týchto trasách boli nové linky zriadené. Po navrhovaných trasách premáva MHD. Dopravný podnik pripravil zmenu linkového vedenia k 14.12.2008, ktorá ešte nie je celkovo vyhodnotená, ale priniesla pozitívne ohlasy.
V tlači sa objavili informácie, alebo aj také interpretácie, že vstup Eurobusu na územie mesta Košice do MHD je vlastne integrovaná doprava. Ako poslanec, ktorý má úlohy v oblasti integrovanej dopravy je povinný upozorniť poslancov a informovať všetkých, že je to veľký omyl, keď je to takto interpretované. Predložený návrh je anti, alebo protiintegrácia. Je to proti princípom integrácie. Minimálne dva rozpory, ktoré sa objavujú, je súbeh liniek DPMK a nového subjektu Eurobus. Druhá vec je, že systém nie je pripravený na to, aby občania tohto mesta mohli využiť rovnaké cestovné doklady na všetkých ponukách MHD, ktoré sú k dispozícii na území mesta. 

p. Čečko, námestník primátora mesta – Vyzval p. Filipka, aby predniesol konkrétnu 
	interpeláciu.

p. Filipko, poslanec MZ -  Interpelácia je v ponuke na zriadenie liniek Eurobusu na
území mesta a týka sa integrovanej dopravy.
Ak si niekto myslí, že schválenie tejto licencie s cestovnými poriadkami neznamená žiaden dopad pre mesto, tak to je omyl. Budú sa musieť zrejme zmeniť všetky cestovné poriadky, lebo tieto linky sa stretávajú s mnohými linkami v meste. 
Vyzval primátora mesta, aby vážne zvážil, aké rozhodnutie príjme k tomuto návrhu, aby zvážil všetky argumenty, ktoré sú k tejto veci.

p. Mutafov, poslanec MZ – Interpeloval primátora mesta.
Chýba mu štatút majetkovej komisie. Pripomenul, že starý sa neschválil, nový nie je. Chýba mu tiež manuál k logu mesta na jeho užívanie. Dalo sa spracovať logo, no nie je vypracovaný manuál, ktoré sa používa na rôznych stránkach a pri rôznych príležitostiach, tak ako je to pri erbe mesta Košice. Stačí mu písomná odpoveď. 

p. Matoušek, poslanec MZ – Faktická poznámka. Požiadal predsedajúceho, aby 
prečítal, k čomu sú interpelácie a koho je možné interpelovať v zmysle rokovacieho poriadku, lebo podľa neho zatiaľ boli prednesené iba dopyty.

p. Dolná, poslankyňa – Oznámila, že svoje dva dopyty na riaditeľa Magistrátu mesta 
Košice predložila písomne.

p. Kočiš, poslanec MZ – V súvislosti s interpeláciou p. Filipka interpeloval primátora 
mesta, aby pred vpustením konkurenčného subjektu do dopravy mesta, zvolal valné zhromaždenie DPMK.

p. Gamcová, poslankyňa MZ – Interpelácia na riaditeľa Magistrátu mesta. 
Poprosili ju ťažko zdravotne postihnutí občania, aby zabezpečil elektronický prístup k požiadavkám ťažko zdravotne postihnutým.

p. Čečko, námestník primátora mesta Košice – Upozornil p. Gamcovú, že je otvorený 
bod interpelácie a interpelujú sa len volení funkcionári.

p. Gamcová, poslankyňa MZ – Zmenila adresáta a interpelovala primátora mesta.
Týka sa to aj jeho, lebo je schválené VZN o bezbariérovom prístupe, na ktoré už všetci zabudli, je ešte spred troch volebných období. Požiadala primátora mesta, aby ho aktualizoval a prizval aj ťažko zdravotne postihnutých k aktualizácii a realizácii tohto VZN.
Ďalej interpelovala primátora mesta, aby zverejnil zmluvu medzi spoločnosťou Aupark a mestom Košice o budúcej spolupráci, ktorá bola nedávno podpísaná. Požiadala ho, aby vysvetlil, prečo bol oplotený pozemok na Námestí osloboditeľov, čím vznikli obrovské problémy s parkovaním v meste Košice, keď nedošlo k splneniu podmienky, podľa ktorej mohla spoločnosť Aupark pozemok oplotiť.

p. Müller, poslanec MZ – Vystúpil za neprítomného poslanca p. Lukana, ktorý sa 
ospravedlnil z účasti na tomto rokovaní mestského zastupiteľstva. Požiadal hlavného kontrolóra mesta Košice p. Hojera, ktorý bol na augustovom rokovaní menovaný revízorom Fondu zdravia. Tajomníčka a predseda fondu požiadali 
p. Hojera o audit, aby mohli prevziať agendu od predchádzajúceho vedenia. V mene p. Lukana požiadal o urýchlenú realizáciu auditu z dôvodu brzdenia činnosti Fondu zdravia.

p. Čečko, námestník primátora mesta Košice – Nakoľko sa už nikto z poslancov  
	nehlásil, uzavrel tento bod.

––-     ––-     ––-

36. Dopyty, informácie, vysvetlenia

p. Kočiš, poslanec MZ – Dopyt na riaditeľa Správy komunikácií Košice.
V súvislosti s prevádzaním prekopávok na Laboreckej a v súvislosti s výstavbou pri súdoch, dochádza k zaujatiu verejného priestranstva. Konkrétne urobí sa výkop, zemina leží 2 týždne, v lepšom prípade zaberá verejnú zeleň, v horšom prípade zaberá i chodník. Keď prší, zemina sa vyplavuje na chodníky a je z toho „bordel“. Vyberá sa v takých prípadoch poplatok za zaujatie verejného priestranstva? Ako sa dbá na dodržiavanie termínov odstránenia takýchto vykopávok, resp. zeminy? Ako sa dozerá na to, že po prevedení spätného zásypu, je ten zásyp prevedený tak, ako bol pôvodný terén? Pri prevádzaní vykopávok mechanizmami dochádza k poškodzovaniu chodníkov. Ako sa toto kontroluje?

p. Jenčová, poslankyňa MZ – Dopyt na generálneho riaditeľa DPMK.
Poprosila ho, aby si veľmi dobre premyslel to, čo uvedie v písomnej odpovedi, pretože to zverejní. Prečo nebola dodržaná dohoda, na ktorú mestská časť v polovici novembra pristúpila, keď jednali spolu na DPMK ohľadom zmeny a vylepšenia MHD? Mala byť posilnená doprava na začiatku Jazera. Začiatok Jazera je zhruba štvrtina sídliska, ktorá je momentálne bez slušnej dopravy. Bolo sľúbené, že pribudnú spoje 13 a 27, tak sa tešila, že tam odkiaľ bolo najviac sťažností, tak sa problémy vyriešia a doprava bude na lepšej úrovni aj v tejto časti Jazera. 
Výsledok je taký, že nebolo nič posilnené, ale bolo zobratá linka 52, bol to zrýchlený spoj, ktorý sa osvedčil. Táto linka bola zaujímavo presmerovaná, už nepremáva cez Opátske, hoci táto časť je odkázaná na autobusovú dopravu, ale čuduj sa svete, posilnilo sa električkové spojenie po Južnej triede preto, aby sa niekto mohol dostať skôr, aby nemusel prestupovať na električku. Takže linka 52 bola zobratá a bola daná 13-ka,  ktorá ide raz za hodinu a v špičke 2-krát za hodinu.
Takže skutočne zázrak, ako sa posilnila doprava na sídlisku. Prakticky to vyzerá tak, že neplnohodnotní občania majú z tejto oblasti raz za 15 minút autobus. Ide o občanov mesta Košice zo sídliska na Jazere, pokiaľ nechcú prestupovať, alebo chodiť peši 2 kilometre k električke. 
Nebola informovaná, že generálny riaditeľ DPMK nemieni dodržať to, na čom sa dohodli, musela sa to dozvedieť z novín a skutočne, pokiaľ nebude urýchlene urobená náprava, tak nevie čo všetko urobia občania Jazera a ona ich v tom samozrejme podporí. 
Pri tej príležitosti jej nedá nespomenúť, že iní, plnohodnotní občania, majú rôzne expresné linky – asi všetci vedia, kam mieri. 

p. Matoušek, poslanec MZ – Dopyt na riaditeľa Magistrátu mesta Košice.
Požiadal o doručenie kompletného prepisu diskusie, ktorá odznela k Organizačnému poriadku, teda k uzneseniu MZ č. 626 v bode 3 s tým, že si to žiada v zákonnej dobe a potom celý opis pripomienok odznelých v diskusii požiadal zverejniť v dopytoch tak, ako to má byť. 
Požiadal o doručenie analýzy plnenia tejto úlohy, kde bol termín 12/2008, lebo tu odznelo, že bude predložená informácia ohľadom realizácie tejto úlohy. Táto informácia, prečo sa tak udialo,  nebola poskytnutá. Následne v tomto rokovacom termíne prišiel iba návrh na zrušenie bodu   tohto uznesenia. 

p. Andrejčák, poslanec MZ – Dopyt na vedúceho Správy komunikácií.
Požiadal ho, aby veľmi seriózne pouvažovali nad myšlienkou spolupráce s dopravnou políciou pri riešení problému s tranzitnou dopravou a veľkých áut nad 3,5 tony cez mestskú časť Dargovských hrdinov. Je to jednak z dôvodu bezpečnosti občanov a aj z toho dôvodu, že most medzi Poštou 22 a Poliklinikou Východ je vo veľmi zlom technickom stave, ktorý si vyžaduje  opravu. Myslí si, že všetky tie nákladné autá, ktoré idú smerom od Michaloviec a prechádzajú cez mestskú časť smerom na Prešov, kľudne môžu využívať novovybudovanú križovatku Prešovská – Sečovská. Požiadal, aby sa Správa komunikácii zaoberala touto myšlienkou. Táto iniciatíva vyšla zo včerajšej  miestnej rady MČ Dargovských hrdinov. 

p. Hlinka, poslanec MZ – Obrátil sa na DPMK s problematikou riešenia dopravy vo 
vzťahu k nákupnému a obchodnému centru OC Optima II. Po dobudovaní tohto veľkého nákupného centra nie je dostatočne zabezpečená hromadná doprava. Nie je to len jeho názor, ale je to aj názor širokej verejnosti. Na túto situáciu v minulosti už čiastočne poukázal, no zatiaľ náprava nenastala, ani v súvislosti s úpravou linkového vedenia. Najmä v tom hektickom období pred Vianocami je to citeľné. 
Požiadal, aby vedenie DPMK k tomuto problému čo najskôr zaujalo konštruktívny prístup. Očakáva písomnú odpoveď.
Smerom k Magistrátu mesta Košice mal v tejto súvislosti otázku. Nie je doriešené cestné prepojenie od cesty bývala Stará pracháreň, ktorá by mohla odľahčiť automobilovú dopravu na vstupoch a výstupoch práve k tomuto obchodnému centru. Je známa situácia, prečo to tam nejde. V územnom pláne túto verejnú komunikáciu mali, aj majú. Iná vec je otázka vlastníckych vzťahov. Z tohto miesta apeloval, lebo iné sa nedá urobiť, aby sa snaha vyriešiť sprejazdnenie tejto lokality k OC Optima cez Starú pracháreň zo strany Magistrátu mesta, resp. vedenia mesta vzala ako jedna z dôležitých úloh, pretože verejnosť to od svojich volených zástupcov očakáva.
Na riaditeľa MMK – požiadal o zoznam, v ktorých prípadoch a z akých dôvodov boli využité služby externého právneho prostredia na prípravu istých materiálov, analýz, alebo zmluvných  vzťahov. Konštatoval, že na magistráte pracuje oddelenie legislatívno-právne a jeho niektoré výstupy sa potom strácajú. Požiadal o zdôvodnenie, prečo sa tieto služby využívajú, v ktorých prípadoch a z akých dôvodov to bolo považované za účelnejšie, alebo racionálnejšie. Nejedná sa o sporovú agendu, o tieto prípady mu nejde. 

p. Buraš, poslanec MZ – Mal tri dopyty na riaditeľa MMK.
Prvý súvisí s prezentáciou Košíc na Svetovom veľtrhu cestovného ruchu v Londýne 11.11.2008, kedy v médiách prebehla informácia o tom, že mesto Košice ako Európske hlavné mesto kultúry 2013 sa predstaví 11.11.2008 Košice Interface 2013 pred zahraničnými novinármi počas tlačovej konferencie pri príležitosti Svetového veľtrhu cestovného ruchu. V tom čase zasadala komisia regionálneho rozvoja a cestovného ruchu a všetci ostali prekvapení, že sa rieši cestovný ruch, ale komisia o ničom nevie. Podotkol, že následne na to bolo stretnutie zástupcov cestovných kancelárií, podnikateľských subjektov v cestovnom ruchu, ktorí s veľkými výčitkami a istým zarazením prijali túto správu, pretože nikto o tom nevedel a nevedel k tomu nič povedať ani on. Požiadal, aby mu bola predložená kompletná správa, zoznam osôb a výsledky prezentácie mesta Košice v Londýne, ktorá sa udiala 11.11.2008, s akým výsledkom a akým prínosom pre mesto, kto tvoril delegáciu, koľko tam bolo osôb a čo to pre mesto znamenalo. 
Druhá interpelácia súvisí s práve prebiehajúcimi vianočnými trhmi, kedy bol oslovený skupinou občanov, ktorí sa zaoberajú práve predajnými miestami, majú stánky na hlavnej ulici, že bola realizovaná licitácia stánkov. Požiadal o dodanie kompletnej informácie a správy, s akým výsledkom bola realizovaná dražba, resp. licitácia predajných stánkov a miest a súvisiacou aj s výberom finančných prostriedkov.
Posledný, trochu úsmevný dopyt smeruje na kanceláriu primátora mesta a oddelenie pre zahraničné vzťahy. Keď sa pýtal kolegu poslanca a starostu Kavečian, či vie o tom, že má voľné kúpalisko s termálnym prameňom, tak naňho pozeral, že čo si vymýšľa. No kto sa pozrie na internetovú stránku mesta Wuppertal a prečíta si informáciu o Košiciach, tak zistí, že je tam v nemčine uvedené, že v Kavečanoch sa nachádza horúci prameň, kúpalisko a vodný lyžiarsky vlek. Je to zaujímavé, všetci by boli potešení, keby to bola pravda, ale vedia, že to pravda nie je, preto požiadal pána riaditeľa, aby kancelária primátora tieto veci dala na správnu mieru. 

p. Jutka, poslanec MZ – Nadviazal na dopyt poslanca p. Hlinku v súvislosti s DPMK.
Všetci veľmi dobre vedia, že teraz došlo k zmenám grafikonu, resp. k úprave jednotlivých intervalov a liniek mestského grafikonu. V tejto súvislosti konštatoval, že dostal z niektorých škôl pozitívne ohlasy z MČ Západ, na zvoz študentov z celých Košíc, hlavne z Ťahanoviec a Dargovských hrdinov. No chýba tomu trochu väčšia propagácia linkového vedenia. Pokiaľ vie, je tu jeden nemenovaný denník, ktorý raz zverejnil nový grafikon. Keď ho taký kompletný prezeral, tak aj pre neho bol ťažko čitateľný, bolo by preto dobre, keby sa tento grafikon viackrát objavil v príslušnom denníku a aj inde, aby ho mohla vstrebať aj širšia verejnosť. Toto je zatiaľ taký neuralgický bod v tomto novom linkovom vedení. Dnes v novinách čítal aj pozitívne ohlasy. Častejšie – aspoň trikrát by bolo treba zlepšiť túto marketingovú propagáciu. Požiadal preto DPMK, aby táto propagácia bola lepšia, aby občania nové linkové vedenie mohli dostať do podvedomia.

p. Blaškovičová, poslankyňa MZ – Nadviazala na p. Buraša. Aj ona mala úsmevný 
dopyt, no jeho dôsledky už nie sú také úsmevné. Podľa zákona majú poslanci právo sa zúčastňovať mestského zastupiteľstva a v prípade, že zamestnávateľ bude žiadať náhradu mzdy, tak magistrát – mesto Košice, by mal zamestnávateľovi náhradu mzdy preplatiť. 
V súvislosti s tým, že je to pokračujúce mestské zastupiteľstvo, ona má o 10.00 hod. divadelné predstavenie. Chcela by sa zúčastniť tohto zastupiteľstva, chcela by sedieť do konca, lebo keď tu sedieť nebude, príde o časť poslaneckej odmeny, pretože odmeňovací poriadok je taký nešťastný, aký je, že teda nezáleží na tom, že tu minule sedela do pol šiestej, ale dnes bude musieť odísť skôr a veľká časť hlasovaní jej bude chýbať. Náhrada za divadelné predstavenie je asi 30 – 50 tisíc korún. Hovorí to kvôli tomu, že by tu rada bola, ale je to trochu veľa pre magistrát, kvôli jej pár tisícovým  odmenám, aby tu ostala a nešla na predstavenie. Táto časť bola úsmevná. 
Tá neúsmevná by mala byť o tom, že požiadala vedenie mesta, že keď bude plánovať mestské zastupiteľstvá, aby ich plánovalo tak, aby sa ich poslanci mohli zúčastniť. Myslí si, že keď je taký bohatý program, už dopredu musí byť jasné, že sa to za jeden deň nedá zvládnuť. Preto požiadala do budúcna, keď sa budú plánovať mestské zastupiteľstvá, aby tam bola vždy vytvorená časová rezerva, aby tí, ktorí pracujú v ďalšom zamestnaní, vo svojom domovskom zamestnaní, aby nekomplikovali život sebe, ani svojim zamestnávateľom. 
Požiadala vedenie mesta, aby bol vypracovaný nový návrh poslaneckých odmien, pretože si myslí, že tak, ako to funguje teraz, to nie je fér.

p. Halenár, poslanec MZ – Otázka na riaditeľa MMK.
Požiadal ho, aby vymenoval zoznam rizikových bodov v meste, ktoré môžu obmedziť pohyb peších a áut. Myslí na možné zablokovanie komunikácií z dôvodu nevysporiadaných pozemkov.
Otázka na primátora mesta. Spýtal sa ho, kedy odvolá hovorkyňu mesta za jej vyjadrenie v TV, že podanie žiadosti oprávnenej osoby v prípade bytu mesto nepovažuje za právny akt. Tiež sa spýtal primátora, či by nebolo správne ospravedlniť sa súčasnému nájomníkovi zmienenému v relácii TV a ponúknuť oprávnenému žiadateľovi primeranú náhradu. Ak ju neprijme, ponúknuť súčasnému nájomníkovi iný nájom.

p. Petrenka, poslanec MZ – Dopyt na riaditeľa MMK.
Požiadal ho o informácie súvisiace s bezpečnosťou chodcov a plynulosťou cestnej premávky na štátnej ceste 1/50 trasa Košice – Michalovce. O čo mu ide. Ide o riešenie výstavby chodníka okolo miestnej komunikácie, okolo komunikácií v trase Herlianska 79 po cestnú svetelnú signalizáciu Lingov. Táto otázka už rezonovala v tomto zastupiteľstve. Mestské zastupiteľstvo v minulom roku prijalo úlohu spracovať projektovú dokumentáciu, vrátane riešenia realizácie aj v tejto časti. Jedná sa o bezpečnosť chodcov, ktorých je v tejto lokalite okolo 1000 a ktorí pravidelne chodia peši okolo štátnej cesty, alebo po štátnej ceste smerom od Herlianskej 79 po cestnú svetelnú signalizáciu na Lingove. 
Druhá vec tak isto súvisí s bezpečnosťou a riešením cestnej dopravy cez prieťah štátnej cesty cez Košickú Novú Ves. Je návrh na riešenie novej cestnej svetelnej signalizácie na križovatke sv. Ladislava, Herlianska, Ortvaňova. Takisto tam prebehol rad riešení. Ide o priepustnosť tohto semaforu s tým, žeby boli riešené odbočovacie pruhy smerom do obce a smerom na Ortvaňovu ulicu. Žiaľ, do dnešného dňa Magistrát mesta v týchto veciach nekonal. Požiadal preto o stanovisko a  určenie termínov, resp. horizontov, kedy môžu očakávať zlepšenie tejto situácie. 

p. Grega, poslanec MZ – Faktická poznámka. Nedá mu, aby nezareagoval na 
predchádzajúce slová o čase konania mestského zastupiteľstva. Ani jemu, ani jeho kolegom, nie je príjemné, že sa pokračuje v rokovaní zastupiteľstva, ale to sa nedá naplánovať dopredu, ako sa bude vyvíjať diskusia, koľko ľudí vystúpi len preto, aby sa producírovalo pred médiami. Aj z toho dôvodu sa obmedzuje čas na diskusné príspevky na 3 minúty. Podotkol, že nikto ich nenútil, aby boli poslancami a sú tu aj lekári, ktorí možno majú naplánovanú operáciu, alebo iní ľudia, ktorí sú v rôznych, rovnako dôležitých zamestnaniach a nemyslí si, žeby sa malo prispôsobovať mesto poslancom, ale oni majú slúžiť občanom. Preto sú tu. 

p. Gamcová, poslankyňa MZ – Mala pripravených viac otázok. Preto ich predloží 
písomne. Poprosila však riaditeľa DPMK, aby zabezpečil obnovenie označenia pre ťažko zdravotne postihnuté osoby, hlavne v električkách ich už skoro vôbec nevidieť.
Poprosila riaditeľa MMK, aby aktualizoval web stránku mesta. Na prvý pohľad je krásna, ale je v nej dosť veľký neporiadok. Stačí hľadať rokovací poriadok, tak bude dosť dlho trvať, kým sa nájde. To isté platí pre VZN. Poukázala na web stránku Bratislavy, kde to majú urobené veľmi pekne.
Prečo mesto núti obyvateľov nad Popradskou ulicou, aby odkupovali pozemky, o ktoré nemajú záujem? Dokonca sa im mesto v listoch vyhráža súdom. 
Všetky ďalšie otázky týkajúce sa nakladania s odpadmi predloží písomne.

p. Halenár, poslanec MZ – Faktická poznámka. Zareagoval na fakt, ktorý spomenula 
poslankyňa p. Gamcová o web stránke mesta. Asi pred rokom žiadal, aby sa v bodoch, ktoré sú zverejnené ako „rokovanie poslancov mesta“ objavil aj bod kontrolóra.  Vie, že nemá 33 hlasov, iba jeden jediný, ale keby mal tých 33 hlasov, urobí všetko preto, aby ľudia, ktorí sú zodpovední za to, že neustále ten bod tam chýba, to znamená občania tohto mesta si nemôžu kliknúť na ten bod, ale musia zložitým spôsobom hľadať a kto to nepozná, ten to ani nenájde a neustále je to považované za správne. Samotný kontrolór sa rozčúlil, že on to má zverejnené. Nie je to zverejnené, pokiaľ je to tak skryté, ako je to skryté dnes.

p. Čečko, námestník primátora mesta Košice – Myslí si, že faktické poznámky by 
v tomto bode nemali byť, ale keď sa s tým už začalo dal slovo ďalšiemu prihlásenému. 

p. Cengel, poslanec MZ – Faktická poznámka. Udivuje ho, že niekto napáda to, že 
mesto si chce vysporiadať pozemky na Popradskej, pretože títo ľudia si neoprávnene oplotili mestské pozemky, preto nevidí dôvod, prečo by sa mesto nemalo brániť.

p. Boritáš, poslanec MZ – V rámci dopytov predniesol už niekoľkokrát spomínaný 
návrh. Na úvod krátka konštatácia. Toto mestské zastupiteľstvo v roku 2007 zasadalo 13-krát. Toto mestské zastupiteľstvo v roku 2008 aj s dnešným dňom zasadala tiež 13-krát. Z toho 6-krát bolo riadne zastupiteľstvo, 3-krát bolo tzv. 2-dňové s pokračovaním a 4-krát bolo mimoriadne. Je to na stránke mesta. Opäť vyzval kompetentných, aby zvážili, či by nebolo vhodné pravidelne rokovať raz za mesiac, nie 2-denné, nie mimoriadne, aj keď mimoriadne zastupiteľstvá sa nedajú vylúčiť, ale bolo by to ľahšie aj pre pracovníkov magistrátu, aj pre poslancov ako takých.

p. Gamcová, poslankyňa MZ – Faktická poznámka. Zareagovala na vystúpenie 
p. Cengela. Jedná sa možno o metrové pozemky, o ktoré sa starali obyvatelia mesta Košice a kosili ich na vlastné náklady. Možno by sa to mohlo vysporiadať aj nájomnou zmluvou a nie nútením občanov, aby to odkupovali. 

p. Čečko, námestník primátora mesta Košice – Uzavrel tento bod.

––-     ––-     ––-

37. Prenájom nehnuteľnosti zrušenej ZŠ Park mládeže 5 a Gymnázia Park 
      mládeže 5 v Košiciach na dobu určitú a to 30 rokov

 Poznámka: tento bod bol pri schvaľovaní programu stiahnutý z rokovania mestského zastupiteľstva.

––-     ––-     ––-

38. Kúpa pozemkov v areáli ZOO Košice

V rozprave vystúpili:

p. Kočiš, poslanec MZ  - Zaujímalo by ho, ako majetková komisia dospela k takýmto 
záverom, ktoré sú predložené, t.j.  600,- Sk/m2. Tam podľa súdneho znaleckého ohodnotenia stojí m2 11,- Sk. Ako sa dospelo k takej cifre? Z 11,- Sk na 600,- Sk to je skok, že až. Nebolo možné riešiť to zámenou pozemkov? Nemohla sa dať taká alternatíva, pozemok v tejto súdnoznaleckej hodnote? Prečo chce mesto investovať do toho, čo si ani nemôže zapísať na list vlastníctva? Len preto, že sa v ZOO ide niečo stavať? Tak ďakuje pekne, taký pozemok by chcel vlastniť aj on. Je to ideálne. Neplatil by zaň dane a miesto 11,- Sk za m2 získa 600,- Sk. Nerozumie, ako toto mohlo vzniknúť. Bude rád, keď mu to niekto vysvetlí.

p. Pučanová, vedúca oddelenia správy majetku MMK – Znalecká hodnota pozemkov
vznikla z toho, že znalec vychádza z toho, že jeden pozemok je v intraviláne, druhý je v extraviláne. To je právny stav. V skutočnosti však jeden aj druhý pozemok tvorí celok a patrí do ZOO a ZOO práve na týchto pozemkoch bez ohľadu na to, či sa nachádzajú podľa znaleckého posudku v extraviláne, alebo intraviláne, chce robiť svoju investičnú výstavbu. Preto sa to už považuje za stavebný pozemok. S majiteľmi a spoluvlastníkmi bolo niekoľko rokovaní o znaleckej cene, alebo o kúpnej cene a samotní vlastníci ako v extraviláne, tak v intraviláne na týchto rokovaniach hovorili, že z ich pohľadu ide o rovnocenný pozemok a preto navrhovali cenu 600,- Sk. S týmto ich stanoviskom sa potom stotožnila aj majetková komisia, preto je tu návrh na 600,- Sk/ m2. Hovorí sa len o tých štyroch parcelách a ďalšie dve parcely 233 a 232 sa budú riešiť až neskôr, pretože nie sú ani podielovo zapísané v katastri. Mesto tam uplatnilo svoj nárok na určitý podiel.

p. Kočiš, poslanec MZ – Faktická poznámka. Jeden pozemok je trvalý trávnatý porast, 
druhý je orná pôda. Keď sa tam má niečo stavať, najprv sa to musí vyňať z pôdneho fondu, takže tu nie je ani zmienka o tom, že je to stavebný pozemok.

p. Čečko, námestník primátora mesta Košice – Nakoľko sa nikto ďalší do rozpravy 
neprihlásil, dal slovo návrhovej komisii. 

p. Blaškovičová – Prečítala pôvodný návrh na uznesenie. 
Mestské zastupiteľstvo v Košiciach podľa § 6 ods. 1 a § 29 ods. 1  písm. a)  Štatútu mesta Košice schvaľuje kúpu nehnuteľností – pozemkov v  k. ú. Kavečany  
1.	parc. č. KN-E 232 s výmerou  16365 m2   v spoluvlastníctve súkromných osôb zapísanej v katastri nehnuteľností na Správe katastra Košice na LV č. 468, 
2.	parc. č. KN-E 233 s výmerou 7949 m2 v spoluvlastníctve súkromných osôb zapísanej v katastri nehnuteľností na  Správe katastra Košice na LV č. 981, 
3.	parc. č.  KN-E 318 s výmerou 2994 m2  v spoluvlastníctve súkromných osôb zapísanej v katastri nehnuteľností na Správe katastra Košice na LV č. 2057, 
4.	parc. č. KN-E 334 s výmerou 3464 m2 v spoluvlastníctve súkromných osôb zapísanej v katastri nehnuteľností na Správe katastra Košice na LV č. 2091
	do vlastníctva mesta Košice za kúpnu cenu 600,- Sk/m2.

Hlasovanie č. 61: za 33, proti 3, zdržali sa 7

p. Čečko, námestník primátora mesta Košice – Konštatoval, že uznesenie bolo 
schválené.

––-     ––-     ––-

39. Zverenie majetku mesta Košice do správy MČ Košice - Pereš

p. Čečko, námestník primátora mesta Košice – Upozornil, že na podnet poslanca p. 
Weiszera precizovali uznesenie. Nakoľko sa do rozpravy nikto neprihlásil, dal slovo návrhovej komisii. 

p. Blaškovičová, poslankyňa MZ -  Poslanec p. Weiszer upravil deň zverejnenia na text „dňom nadobudnutia právoplatnosti rozhodnutia o trvalom vyňatí lesného pozemku“. Takto bude uznesenie prečítané. 
Mestské zastupiteľstvo v Košiciach podľa § 29 ods. 1 písm. l) Štatútu mesta Košice  schvaľuje zverenie nehnuteľného majetku mesta Košice do správy MČ Košice - Pereš: 
	názov nehnuteľností		: pozemky
	katastrálne územie		: Myslava
	LV č. 				: 965
	parcely číslo 			: 2718/5, 2718/6 
	výmera 			: 14 975 m², 326 m²  
	druh pozemku		: lesný pozemok
	účtovná hodnota parciel	: 11 980 000,- Sk, 260 800,- Sk
	účel zverenia 		: správa a údržba 
deň zverenia                       : dňom nadobudnutia právoplatnosti rozhodnutia
                                                         o trvalom využití lesného pozemku

Hlasovanie č. 62: za 43, proti 1, zdržal sa -.

p. Čečko, námestník primátora mesta Košice – Konštatoval, že uznesenie bolo 
schválené.

––-     ––-     ––-

39/l Odplatný prevod verejného osvetlenia do vlastníctva Mestskej časti Košice – 
       Kavečany, Košice - Barca, Košice - Vyšné Opátske a Košice - Ťahanovce

p. Čečko, námestník primátora mesta Košice – Nakoľko sa do rozpravy nikto 
	neprihlásil, dal slovo návrhovej komisii. 

p. Blaškovičová, poslankyňa MZ – Prečítala pôvodný návrh na uznesenie.
Mestské zastupiteľstvo v Košiciach podľa § 6 ods. 2. písm. b) a § 29 ods. 1 písm. b) Štatútu mesta Košice schvaľuje predaj nehnuteľného  majetku - verejného osvetlenia vo vlastníctve mesta Košice pre:
		1. Mestskú časť Košice – Kavečany v zostatkovej hodnote 115 804,10 Sk
		2. Mestskú časť Košice – Barca (mimo ul. Osloboditeľov) v zostatkovej 
		    hodnote 0,- Sk
	3. Mestskú časť Košice – Vyšné Opátske v zostatkovej hodnote  24 936,- Sk
	4. Mestskú časť Košice – Ťahanovce v zostatkovej hodnote 228 364,- Sk
	za kúpnu cenu 1,- Sk pre každú mestskú časť.

Hlasovanie č. 63: za 44, proti -, zdržal sa -.

p. Čečko, námestník primátora mesta Košice – Konštatoval, že uznesenie bolo 
	schválené.

––-     ––-     ––-

39/2  Zverenie majetku mesta do správy MČ Košice – sídlisko KVP

p. Čečko, námestník primátora mesta Košice – Nakoľko sa do rozpravy nikto 
	neprihlásil, dal slovo návrhovej komisii. 

p. Blaškovičová, poslankyňa MZ – Prečítala pôvodný návrh na uznesenie.
Mestské zastupiteľstvo v Košiciach podľa § 29 ods. 1 písm. l) Štatútu mesta Košice schvaľuje zverenie nehnuteľného majetku bývalej materskej školy a jaslí Drocárov Park č. 2, Košice, ktorý sa nachádza v k. ú. Grunt a je evidovaný Správou katastra Košice na LV č. 2609 pozostávajúceho z:
	- pozemku parc. č. 3555 o výmere 6760 m², zastavané plochy a nádvoria,
	- budovy súp. č. 1149 na parc. č. 3555
	do správy mestskej časti Košice – KVP.

Hlasovanie č. 64: za 44, proti -, zdržal sa -.

p. Čečko, námestník primátora mesta Košice – Konštatoval, že uznesenie bolo
	schválené.

––-     ––-     ––-

40. Majetkovoprávne vysporiadanie pozemkov v k. ú. Severné mesto a v k. ú. 
      Čermeľ za účelom riešenia havarijného stavu na Kavečianskej ceste

p. Čečko, námestník primátora mesta Košice – Nakoľko sa do rozpravy nikto 
	neprihlásil, dal slovo návrhovej komisii. 

p. Blaškovičová, poslankyňa MZ – Prečítala pôvodný návrh na uznesenie.
Mestské zastupiteľstvo v Košiciach podľa § 6 ods. 1 a § 29 ods.1  písm. a) Štatútu mesta Košice schvaľuje kúpu nehnuteľností:
a)	časti pozemku parc. č.6722/1  s výmerou 8 m² v k. ú. Severné mesto 
vo vlastníctve súkromnej osoby zapísanej na LV č. 3889,
b)	časti pozemku parc. KN-E č. 11218 s výmerou 101 m² v k. ú. Severné mesto 
vo vlastníctve súkromných osôb zapísaných na LV 14627,
c)	časti pozemku parc. KN-E č. 11217 s výmerou 934 m²  v k. ú. Severné mesto vo vlastníctve SR - Slovenského pozemkového fondu zapísaného na LV č. 11849,
d)	časti pozemku parc. KN-E č. 11217 s výmerou 620 m² v k. ú. Čermeľ 
vo vlastníctve SR - Slovenského pozemkového fondu zapísaného ako neknihovaná parcela
	do vlastníctva mesta Košice za kúpnu cenu 834,- Sk/m².

Hlasovanie č. 65: za 43, proti -, zdržal sa -.

p. Čečko, námestník primátora mesta Košice – Konštatoval, že uznesenie bolo 
	schválené.

––-     ––-     ––-

41. Zriadenie práva prednostného odkúpenia nehnuteľnosti – pozemku v k.ú. 
      Čermeľ vo vlastníctve mesta Košice pre spoločnosť ALDI s.r.o. Košice

V rozprave vystúpili:

p. Halenár, poslanec MZ – Požiadal, aby vystúpil niekto z návrhovej komisie a dal 
konkrétne dôkazy, že ako vyzerá ten projekt pre EÚ a o akého seriózneho partnera sa jedná.

p. Pučanová, vedúca oddelenia správy majetku MMK  - Firma ALDI má s mestom 
uzatvorenú nájomnú zmluvu na pozemok od roku 2000 za účelom zachovania rekreačného športu. Je vlastníkom samotného objektu a za účelom jeho rekonštrukcie sa uchádza o finančné prostriedky a práve preto požaduje právo prednostného odkúpenia avšak nie na celú výmeru, ktorú má v nájme, ale na presné zameranie podľa geometrického plánu, to je tých 425 m2. Táto firma predložila majetkovej komisii svoj projekt, firma nájomné od roku 2000 platí, z ich pohľadu je dôveryhodná.

p. Čečko, námestník primátora mesta Košice – Nakoľko sa do rozpravy nikto ďalší
	neprihlásil, dal slovo návrhovej komisii. 

p. Blaškovičová, poslankyňa MZ – Prečítala pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a  § 29 ods. 1 písm. b) Štatútu mesta Košice schvaľuje zriadenie práva  prednostného   odkúpenia   na   pozemok   časť  parcely č. 2038 (novovytvorená parcela č. 2038/3 a č. 2038/4) s výmerou 425 m² v k.ú. Čermeľ vo vlastníctve mesta Košice pre spoločnosť ALDI s.r.o..

Hlasovanie č. 66: za 41, proti -, zdržal sa 1.

p. Čečko, námestník primátora mesta Košice – Konštatoval, že uznesenie bolo 
	schválené.

––-     ––-     ––-

42. Odpredaj nehnuteľností v k. ú . Letná pre Ing. Mareka Eliáša

p. Čečko, námestník primátora mesta Košice – Nakoľko sa do rozpravy nikto 
	neprihlásil, dal slovo návrhovej komisii. 

p. Blaškovičová, poslankyňa MZ – Prečítala pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a  § 29 ods. 1 písm. b) Štatútu mesta Košice schvaľuje  odpredaj nehnuteľností - pozemkov parc. č. 290/6, 290/7, časti parc. KN-E č. 2482 a časti parc. KN-E č. 2479/232  s celkovou výmerou 151 m2 v  k. ú. Letná a dvoch radových garáží  súp. č. 1130  a  1131 na pozemkoch parc. č.  290/6  a  290/7 v  k. ú. Letná  vo  vlastníctve   mesta  Košice  pre  Ing. Mareka  Eliáša  za  kúpnu  cenu 
1 152 000,- Sk.

Hlasovanie č. 64: za 41, proti 1, zdržal sa -.

p. Čečko, námestník primátora mesta Košice – Konštatoval, že uznesenie bolo 
	schválené.

––-     ––-     ––-

43. Odpredaj pozemku v k. ú. Stredné mesto pre Východosl. distribučnú, a.s.

p. Čečko, námestník primátora mesta Košice – Nakoľko sa do rozpravy nikto 
	neprihlásil, dal slovo návrhovej komisii. 

p. Blaškovičová, poslankyňa MZ – Prečítala pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice schvaľuje odpredaj pozemku parc. č. 2096/3 s výmerou 9 m2 v k. ú. Stredné mesto vo vlastníctve mesta  Košice pre  Východoslovenskú distribučnú, a.s. za kúpnu cenu  4 000,- Sk/m2. 

Hlasovanie č. 68: za 43, proti -, zdržal sa -.

p. Čečko, námestník primátora mesta Košice – Konštatoval, že uznesenie bolo
	schválené.

––-     ––-    ––-         

44. Odpredaj pozemku v k.ú. Skladná pre Falkensteiner Hotel Košice Besitz s.r.o.

p. Čečko, námestník primátora mesta Košice – Nakoľko sa do rozpravy nikto 
	neprihlásil, dal slovo návrhovej komisii. 

p. Blaškovičová, poslankyňa MZ – Prečítala pôvodný návrh na uznesenie.
Mestské zastupiteľstvo v Košiciach podľa § 6 ods. 2. písm. b) a § 29 ods. 1 písm. b) Štatútu mesta Košice schvaľuje predaj nehnuteľnosti  pozemku časť parc. č. 1603/71 (novovytvorená parc. č. 1603/92)  s výmerou 490 m² v k.ú. Skladná vo vlastníctve mesta Košice pre Falkensteiner Hotel Košice Besitz s.r.o. za cenu 9 000,- Sk/m². 

Hlasovanie č. 69: za 41, proti -, zdržali sa 3.

p. Čečko, námestník primátora mesta Košice – Konštatoval, že uznesenie bolo
	schválené.

45. Odpredaj pozemkov k.ú. Terasa pre Ing. Jozefa Lukáča a Mgr. Magdalénu 
      Mrázovú

p. Čečko, námestník primátora mesta Košice – Nakoľko sa do rozpravy nikto 
	neprihlásil, dal slovo návrhovej komisii. 

p. Blaškovičová, poslankyňa MZ – Prečítala pôvodný návrh na uznesenie.
Mestské zastupiteľstvo v Košiciach podľa § 6 ods. 2. písm. b) a § 29 ods. 1 písm. b) Štatútu mesta Košice schvaľuje odpredaj pozemkov vo vlastníctve mesta Košice v k.ú. Terasa: 
1.	parc. č. 4680/840 s výmerou 5 m2 pre Ing. Jozefa Lukáča, CSc. za cenu 
1 700,- Sk/m2, 
2.	parc. č. 4680/774 s výmerou 70 m2 pre Mgr. Magdalénu Mrázovú za cenu 
1 700,- Sk/m2.

Hlasovanie č. 70: za 42, proti 1, zdržal sa -.

p. Čečko, námestník primátora mesta Košice – Konštatoval, že uznesenie bolo
	schválené.

––-     ––-     ––-

46. Odpredaj pozemkov v k.ú. Košické Hámre pre Antonína Kašubu 
      a Margitu Kašubovú

p. Čečko, námestník primátora mesta Košice – Nakoľko sa do rozpravy nikto 
	neprihlásil, dal slovo návrhovej komisii. 

p. Berberich, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2. písm. b) a § 29 ods. 1 písm. b) Štatútu mesta Košice schvaľuje odpredaj pozemkov vo vlastníctve mesta Košice parc. č. 126/1 s výmerou 276 m2 a č. 126/2 s výmerou 124 m2 v k.ú. Košické Hámre pre Antonína Kašubu  a Margitu Kašubovú za cenu 86 200,- Sk.

Hlasovanie č. 71: za 43, proti –, zdržal sa 1.

p. Čečko, námestník primátora mesta Košice – Konštatoval, že uznesenie bolo 
	schválené.

––-     ––-     ––-

47. Odpredaj pozemku v k.ú. Južné mesto do podielového spoluvlastníctva 
      pre  MUDr. Jozefa Becka a MUDr. Veroniku Beckovú

p. Čečko, námestník primátora mesta Košice – Nakoľko sa do rozpravy nikto 
	neprihlásil, dal slovo návrhovej komisii. 

p. Berberich - poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice schvaľuje odpredaj  nehnuteľnosti  - pozemku časť parc. č. 3413/1 (novovytvorená parc. č. 3413/4) s výmerou 110 m² v  k.ú. Južné mesto vo vlastníctve mesta Košice do podielového spoluvlastníctva pre MUDr. Jozefa Becka v podiele ½ k celku a MUDr. Veroniku Beckovú v podiele ½ k celku za cenu 2 500,- Sk/m².

Hlasovanie č. 72: za 41, proti 1, zdržali sa 2.

p. Čečko, námestník primátora mesta Košice – Konštatoval, že uznesenie bolo 
	schválené.

––-     ––-   ––-    
  
48. Odpredaj v k.ú. Pereš pre Ing. Máriu Smrčovú – ALFA PROGRES Slovakia

p. Čečko, námestník primátora mesta Košice – Upozornil, že mestská časť Pereš 
nesúhlasí s týmto odpredajom.

V rozprave vystúpili:

p. Boritáš, poslanec MZ – Práve na to chcel upozorniť, že v dokumentoch, ktoré 
dostali, je vyjadrenie, že mestská časť Pereš nesúhlasí s týmto odpredajom a rozhodla o tom uznesením Miestneho zastupiteľstva MČ Pereš, kde mestská časť nesúhlasí, ani nebude súhlasiť s odpredajom pozemkov, ktoré sú v červenej zóne, to znamená, že je to plocha občianskej vybavenosti, kde sa nachádza aj tento pozemok. Jedná sa o lukratívne územie. Aj v minulosti bolo zvykom, že mestské zastupiteľstvo akceptovalo stanovisko mestských častí. Preto je za to, aby mestské zastupiteľstvo tento predaj nepodporilo.

p. Kočiš, poslanec MZ – Tiež sa chcel spýtať, akú to má logiku predávať len pozemok 
pod objektom. Ako bude riešený prístup k tomuto objektu? Ako sa bude riešiť parkovanie, nezriadi sa tam vecné bremeno? Logickejšie by to bolo predať aj s príslušným pozemkom, alebo to ponechať v tom stave, ako je teraz. 

p. Halenár, poslanec MZ – Spýtal sa predkladateľa tohto materiálu p. Mikuláša Čečka,
námestníka primátora, čo ho viedlo k predloženiu tohto bodu na rokovanie, keď sám upozorňuje na to stanovisko a zároveň navrhuje, aby sa schválil predaj nehnuteľnosti, aspoň tak to je v návrhu na uznesenie a pritom poslancov nepriamo nabáda zvažovať, alebo hlasovať inak, lebo mestská časť Pereš nesúhlasí.

p. Čečko, námestník primátora mesta Košice – Ako predsedu majetkovej komisie bolo 
jeho povinnosťou predložiť tento materiál na rokovanie mestského zastupiteľstva.

p.Halenár, poslanec MZ – Pokiaľ vie tak beh vecí určených na zastupiteľstvo sa 
zastavuje ešte na jednej inštitúcii, ktorá sa volá rada mesta. Tam to námestník 
p. Čečko predniesol?

p. Čečko, námestník primátora mesta Košice – Odovzdal slovo návrhovej komisii.

p. Berberich, poslanec MZ – Prečítal pôvodný návrh na uznesenie.
Mestské zastupiteľstvo v Košiciach v súlade s § 6 ods. 2 písm. b) a § 29 ods. 1 písm. b) Štatútu mesta Košice schvaľuje predaj nehnuteľnosti pozemku parc. č. 2/800 s výmerou 410 m²  v k.ú. Pereš vo vlastníctve mesta Košice pre 
Ing. Máriu Smrčovú – ALFA PROGRES Slovakia za cenu 2.100,- Sk/ m².

Hlasovanie č. 73: za 5, proti 11, zdržalo sa 26.

p. Čečko, námestník primátora mesta Košice – Konštatoval, že uznesenie nebolo
	schválené.

––-     ––-     ––-

49. Predaj pozemkov pod garážami v užívaní fyzických osôb

p. Čečko, námestník primátora mesta Košice – Nakoľko sa do rozpravy nikto 
	neprihlásil, dal slovo návrhovej komisii. 

p. Berberich, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice schvaľuje predaj pozemkov  pod garážami v užívaní fyzických osôb: 
		1. Rastislav Feňar, parc. č. 3009/34  s výmerou  22 m2  v  k. ú. Terasa  za cenu 	    8 754,- Sk, 
		2. Viktor Tutoky, parc. č. 1076/16  s výmerou  19 m2  v  k. ú. Šaca  za cenu 
         19 000,- Sk. 

Hlasovanie č. 74: za 41, proti 1, nehlasoval 1.

p. Čečko, námestník primátora mesta Košice – Konštatoval, že uznesenie bolo prijaté.

––-     ––-     ––-

50. Odpredaj pozemku v k.ú. Ružín pre Lenku Lukáčovú, Ing. Mareka Lukáča 
      a MUDr. Adrianu Slivkovú

p. Čečko, námestník primátora mesta Košice – Nakoľko sa do rozpravy nikto 
	neprihlásil, dal slovo návrhovej komisii. 

p. Berberich, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2. písm. b) a § 29 ods. 1 písm. b) Štatútu mesta Košice schvaľuje predaj nehnuteľnosti  pozemku časť parcely KN-E č. 1003/5 (diel č. 1) s výmerou 235 m² v k.ú. Ružín vo vlastníctve mesta Košice pre Lenku Lukáčovú v podiele ½ k celku, Ing. Mareka Lukáča v podiele ¼ k celku a MUDr. Adrianu Slivkovú  v podiele ¼ k celku  za cenu 200,- Sk/m². 

Hlasovanie č. 75: za 42, proti -, zdržal sa 1.

p. Čečko, námestník primátora mesta Košice – Konštatoval, že uznesenie bolo 
	schválené.

––-     ––-     ––-

51. Odpredaj pozemku v k. ú. Severné mesto pre Dušana Tkáčika

p. Čečko, námestník primátora mesta Košice – Nakoľko sa do rozpravy nikto 
	neprihlásil, dal slovo návrhovej komisii. 

p. Berberich, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a  § 29 ods. 1 písm. b) Štatútu mesta Košice schvaľuje predaj  nehnuteľnosti pozemku časť parc. č. 6956/7 (novovytvorené parc. č. 6956/114 a 6956/115) s celkovou výmerou 838 m2 v k. ú. Severné mesto vo vlastníctve  mesta  Košice  pre  Dušana Tkáčika za cenu  800,- Sk/m2.

Hlasovanie č. 76: za 41, proti 1, zdržal sa 1.

p. Čečko, námestník primátora mesta Košice – Konštatoval, že uznesenie bolo 
	schválené.

––-     ––-     ––-

52. Odpredaj pozemku v k. ú. Skladná pre Moniku Rusnákovú

p. Čečko, námestník primátora mesta Košice – Nakoľko sa do rozpravy nikto 
	neprihlásil, dal slovo návrhovej komisii. 

p. Berberich, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a  § 29 ods. 1 písm. b) Štatútu mesta Košice schvaľuje odpredaj pozemku parc. 1108/11 s výmerou 45 m² a časti parc. č. 1108/1 (novovytvorená parcela č. 1108/83)  s výmerou 89 m² v  k. ú. Skladná vo vlastníctve  mesta  Košice pre  Moniku Rusnákovú za kúpnu cenu  6 500,- Sk/m² s podmienkou zriadenia vecného bremena práva prechodu a prejazdu v prospech vlastníka pozemku parc. č. 1108/1 v k. ú. Skladná a zriadenia vecného bremena práva uloženia inžinierskych sietí v prospech  TEHO, s.r.o. Košice.

Hlasovanie č. 77: za 40, proti 1, zdržali sa 2.

p. Čečko, námestník primátora mesta Košice – Konštatoval, že uznesenie bolo
	schválené.

––-     ––-     ––-

53. Odpredaj pozemku v k. ú. Terasa pre Ing. Slávku Zozuľakovú

p. Čečko, námestník primátora mesta Košice – Nakoľko sa do rozpravy nikto 
	neprihlásil, dal slovo návrhovej komisii. 

p. Berberich, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice schvaľuje odpredaj pozemku  parc. č. 6977 s výmerou 184 m2,  k. ú. Terasa vo vlastníctve  mesta  Košice pre  Ing. Slávku  Zozuľakovú  za cenu  1 100,- Sk/m2 za podmienky zriadenia vecného bremena práva vstupu osôb a vjazdu vozidiel z dôvodu údržby, opráv a rekonštrukcie rozvodov verejného osvetlenia v prospech mesta Košice. 

Hlasovanie č. 78: za 41, proti 1, zdržali sa 2.

p. Čečko, námestník primátora mesta Košice – Konštatoval, že uznesenie bolo
	schválené.

––-     ––-     ––-

54. Odpredaj pozemku v k. ú. Vyš. Opátske pre MVDr. Annu Kerestešovú, CSc.

p. Čečko, námestník primátora mesta Košice – Nakoľko sa do rozpravy nikto 
	neprihlásil, dal slovo návrhovej komisii. 

p. Berberich, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice odpredaj predaj nehnuteľnosti pozemku časť parc. KN-E č. 240/104 (novovytvorené parc. č. 589/24, č. 589/4 a č. 589/5) s celkovou výmerou 504 m2 v k. ú. Vyšné Opátske vo vlastníctve mesta Košice pre MVDr. Annu Kerestešovú, CSc. za cenu 800,- Sk/m2.

Hlasovanie č. 79: za 40, proti 1, zdržali sa 2.

p. Čečko, námestník primátora mesta Košice – Konštatoval, že uznesenie bolo
	schválené.

––-     ––-     ––-

55. Prevod vlastníctva nebytových priestorov pre ZPX, s.r.o. na ul. Hlavná 81

V rozprave vystúpili:

p. Gamcová, poslankyňa MZ – Kto bol predošlý nájomca tohto priestoru, keďže firma 
ZPX vznikla v tomto roku a jedná sa len o pár mesiacov, od kedy má nájomnú zmluvu a či je normálne, aby sa odpredával takýto majetok úplne novému nájomcovi. Zaujíma ju stanovisko hlavného kontrolóra k tomuto predaju.

p. Hojer, hlavný kontrolór mesta Košice – On tento predaj skúmal iba z hľadiska 
súladu ceny s uznesením MZ  a to, či predávať novému nájomcovi je vecou majetkovej komisie.

p. Šebeňová, vedúca referátu predaja majetku MMK – Predchádzajúcim nájomcom 
bola pani Hrabovská. Začiatkom roka došlo k prechodu nájmu. Správca Bytový podnik vyhotovil nájomnú zmluvu v súlade s citovaným uznesením obchodného zákonníka, ako je uvedené v dôvodovej správe, pre nového nájomcu. Uznesenia mestského zastupiteľstva, ani zákon o prevode bytov a nebytových priestorov neukladá koľko má byť nájomca nájomcom nebytového priestoru. Pokiaľ požiada o odkúpenie, majetková komisia odporučí kúpnu cenu a súhlasí s odpredajom, návrh sa predloží na schválenie mestskému zastupiteľstvu. Je na poslancom mestského zastupiteľstva, ako o jeho žiadosti rozhodnú, či to schvália, alebo nie.

p. Halenár, poslanec MZ – Opýtal sa majetkového oddelenia, ako aj ľudí prítomných 
v tejto sále, či si myslia, že meno pani Hrabovská, ktoré tu práve teraz odznelo, má nejaký súvis s poslancom pánom Hrabovským.

p. Gamcová, poslankyňa MZ – Upozornila, že vo firme ZPX  do 1.8.2008 figuruje
ako konateľka aj pani Hrabovská.

p. Čečko, námestník primátora mesta Košice – Na otázku p. Halenára nevedel 
momentálne odpovedať. Nakoľko sa do rozpravy už nikto neprihlásil, dal slovo návrhovej komisii. 

p. Berberich, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice v súlade so zákonom NR SR č. 182/1993 Z. z. o vlastníctve bytov a nebytových priestorov v znení neskorších zmien schvaľuje prevod vlastníctva  nebytových  priestorov vrátane spoluvlastníckeho podielu na spoločných častiach, zariadeniach domu a alikvotnej časti pozemku vo veľkosti 249/10000 prislúchajúceho k NP č. 3 a alikvotnej časti pozemku vo veľkosti 176/10000 prislúchajúceho k NP č. 5 na ul. Hlavná č. 81 pre nájomcu,  firmu ZPX, s.r.o. za cenu  7 099 000,- Sk.

Hlasovanie č. 80: za 34, proti 2, zdržali sa 6.

p. Čečko, námestník primátora mesta Košice – Konštatoval, že uznesenie bolo
	schválené.

––-     ––-     ––-

56. Prevod vlastníctva nebytového priestoru pre PEBA s.r.o. na ul. Alžbetina 13 – 
      Mäsiarska 2

p. Čečko, námestník primátora mesta Košice – Nakoľko sa do rozpravy nikto 
	neprihlásil, dal slovo návrhovej komisii. 

p. Berberich, poslanec MZ – Prečítal pôvodný návrh na uznesenie.
Mestské zastupiteľstvo  v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice v súlade so zákonom NR SR č. 182/1993 Z. z. o vlastníctve bytov a nebytových priestorov v znení neskorších zmien schvaľuje
prevod  vlastníctva  nebytového  priestoru vrátane spoluvlastníckeho podielu 
na spoločných častiach, zariadeniach domu a alikvotnej časti pozemku vo veľkosti 523/10000 prislúchajúceho k NP na ul. Alžbetina 13 - Mäsiarska 2 pre nájomcu nebytového priestoru PEBA s.r.o. za cenu 675 000,- Sk.

Hlasovanie č. 81: za 37, proti 1, zdržali sa 4.

p. Čečko, námestník primátora mesta Košice – Konštatoval, že uznesenie bolo prijaté.

––-     ––-     ––-

57. Prevod  vlastníctva nebytového priestoru pre DETEKT s.r.o. na ul. Šoltésovej 
       č. 9

p. Čečko, námestník primátora mesta Košice – Nakoľko sa do rozpravy nikto 
	neprihlásil, dal slovo návrhovej komisii. 

p. Berberich, poslanec MZ – Prečítal pôvodný návrh na uznesenie.
Mestské zastupiteľstvo  v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice v súlade so zákonom NR SR č. 182/1993 Z. z. o vlastníctve bytov a nebytových priestorov v znení neskorších zmien schvaľuje
prevod vlastníctva  nebytového  priestoru vrátane spoluvlastníckeho podielu 
na spoločných častiach, zariadeniach domu a alikvotnej časti pozemku vo veľkosti 460/10000 prislúchajúceho k NP na ul. Šoltésovej č. 9 pre nájomcu nebytového priestoru DETEKT s.r.o. za cenu 1 208 000,- Sk.

Hlasovanie č. 82: za 39, proti 1, zdržali sa 3.

p. Čečko, námestník primátora mesta Košice – Konštatoval, že uznesenie bolo prijaté.

––-     ––-     ––-

58. Prevod vlastníctva nebytového priestoru pre Máriu Choborovú 
      na ul. Národná trieda 44

p. Čečko, námestník primátora mesta Košice – Nakoľko sa do rozpravy nikto 
	neprihlásil, dal slovo návrhovej komisii. 

p. Berberich, poslanec MZ – Prečítal pôvodný návrh na uznesenie.
Mestské zastupiteľstvo  v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice v súlade so zákonom NR SR č. 182/1993 Z. z. o vlastníctve bytov a nebytových priestorov v znení neskorších zmien schvaľuje
prevod vlastníctva  nebytového  priestoru vrátane spoluvlastníckeho podielu 
na spoločných častiach, zariadeniach domu a alikvotnej časti pozemku vo veľkosti 42/10000 prislúchajúceho k NP č. 1 na ul. Národná trieda 44 pre nájomcu Máriu Choborovú za cenu 355 000,- Sk.

Hlasovanie č. 83: za 43, proti -, zdržal sa 1.

p. Čečko, námestník primátora mesta Košice – Konštatoval, že uznesenie bolo prijaté.

––-     ––-     ––-

59. Prevod vlastníctva nebytového priestoru pre Lenku Kollárovú
      na ul. Čapajevova 12

p. Čečko, námestník primátora mesta Košice – Nakoľko sa do rozpravy nikto 
	neprihlásil, dal slovo návrhovej komisii. 

p. Berberich, poslanec MZ – Prečítal pôvodný návrh na uznesenie.
Mestské zastupiteľstvo  v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice v súlade so zákonom NR SR č. 182/1993 Z. z. o vlastníctve bytov a nebytových priestorov v znení neskorších zmien schvaľuje
prevod vlastníctva  nebytového  priestoru vrátane spoluvlastníckeho podielu 
na spoločných častiach, zariadeniach domu a alikvotnej časti pozemku vo veľkosti 626/10000 prislúchajúceho  k  NP  č. 1 na  ul. Čapajevova  12  pre  nájomcu Lenku  Kollárovú za cenu 746 000,- Sk.

Hlasovanie č. 84: za 42, proti 1, zdržal sa 1.

p. Čečko, námestník primátora mesta Košice – Konštatoval, že uznesenie bolo prijaté.

––-     ––-     ––-

59/1 Informácia o činnosti komisie mestského zastupiteľstva na ochranu    
        verejného záujmu pri výkone funkcií verejných funkcionárov

p. Čečko, námestník primátora mesta Košice – Nakoľko sa do rozpravy nikto 
	neprihlásil, dal slovo návrhovej komisii. 

p. Berberich, poslanec MZ – Prečítal pôvodný návrh na uznesenie.
Mestské zastupiteľstvo  v Košiciach v súlade s príslušnými právnymi predpismi
berie na vedomie informáciu o činnosti komisie mestského zastupiteľstva na ochranu verejného záujmu pri výkone funkcií verejných funkcionárov.

Hlasovanie č. 85: za 40, proti 1, zdržali sa 3.

p. Čečko, námestník primátora mesta Košice – Konštatoval, že uznesenie bolo
	schválené.

––-     ––-     ––-

60. Rôzne

p. Halenár, poslanec MZ – Upozornil na fakt, že je 9.45 hod. Rokovanie sa ráno začalo 
s 15 minútovým oneskorením. Celé dnešné rokovanie trvalo 1,5 hodiny. Ak spočíta všetky časy, ktoré si zobral primátor mesta v prvý deň rokovania, myslí si, žeby sa v pohode zmestili do 30 minút. Reagoval aj na to, čo povedala poslankyňa p. Blaškovičová o organizácii týchto stretnutí. Naozaj si myslí, že vedenie mesta nepristupuje zodpovedne k množstvu prerokovávaných bodov a bol by veľmi rád, keby sa to podarilo v roku 2009 zmeniť aj tým, že si vedenie mesta a predsedajúci naštudujú rokovací poriadok, aby neudeľovali slovo vtedy, keď podľa rokovacieho poriadku neprináleží a aby plnili základný bod, ktorý si môžu prečítať hneď na začiatku rokovacieho poriadku a to je, že treba začínať rokovanie poslancov načas. A myslí si, že všetci budú spokojnejší  s tým, čo sa deje z organizačnej stránky.
Druhá vec, na ktorú chcel upozorniť je, že v meste sa dejú veľmi vážne veci, ale zdá sa, že všetko končí v kanceláriách ľudí, ktorí si myslia, že vedia najlepšie rozhodovať o najvážnejších veciach a problémoch, ktoré sa tu dejú. Myslí tým MHD a presakujúce informácie o tom, že fungovaniu MHD má vypomôcť ďalší podnikateľský subjekt. Komisia dopravy a výstavby, keď má rokovať o bode rôzne, tak predseda komisie poslanec Pajtáš ani nečaká, pokiaľ sa zjedná kľud k predchádzajúcemu bodu a hneď končí. Chce tým povedať, že ani od mesta nedostávajú žiadne podnety a informácie k tomu, aby zaujali nejaký postoj k tak závažným veciam, ako je organizácia MHD. Asi nikomu nezáleží ani na formálnej stránke, to znamená, aby niekto vypočul hlas ľudí, lebo komisia je vraj poradný orgán mestského zastupiteľstva. To znamená, že ak je poradný a nikto si od neho žiadnu radu nežiada, tak natoľko aj z formálnej stránky má takú vážnosť. Tým nechce zdržiavať, iba chce povedať, že všetko, čo sa jedná v kanceláriách, tí ľudia, ktorí tam jednajú, budú niesť aj zodpovednosť.

p. Grega, poslanec MZ – Tento krát výnimočne podporil kolegu Halenára. Tiež si 
myslí,  že správa o činnosti primátora by mohla byť stručnejšia, možno by sa mohla vtesnať do 6 minút a konkrétne povedať, čo urobil pre mesto a nie s kým sa stretol.  Snaží sa to aj on takto robiť. 
Má stovky negatívnych ohlasov staromešťanov na parkovanie v Starom meste. Situácia je už neúnosná a bude to ešte horšie. V tejto súvislosti inicioval nejaké stretnutie vedenia mesta a kompetentných, aby sa išli osobne pozrieť na situáciu a snažili sa to nejako riešiť. 
V neposlednom rade chcel poďakovať všetkým kolegom a pracovníkom mesta za spoluprácu v uplynulom roku a za dnešné dynamické vedenie mestského zastupiteľstva námestníkovi primátora p. Čečkovi. Tak by to vždy malo byť. Vo svojom mene a v mene klubu SDKÚ všetkým poprial šťastné, veselé, ničím nerušené Vianoce.

p. Rychnavský, poslanec MZ – Tiež by chcel vo svojom mene a v mene klubu KDH
popriať všetkým požehnané sviatky, ich pokojné prežitie a aby sa v novom roku zišli zdraví a v pokojnom ovzduší, aby vedeli prejednať všetky problémy, ktoré mesto má.

p. Pajtáš, poslanec MZ – Je rád, že p. Halenár sa ozval, ako to funguje na komisii
dopravy a výstavby.  Chcel by mu pripomenúť, že už majú 2-ročné obdobie za sebou a ešte ani raz sa nedokázal podpísať na prezenčnú listinu, zato aktívne vystupuje, hlási sa do diskusie a hlasuje. Je smutné, že poslanec, ktorý je za MČ Košice KVP nedokáže nájsť v sebe toľko statočnosti, aby za svoje činy zodpovedal aspoň tým, že sa preukáže, že je prítomný a podpíše prezenčnú listinu. Tiež ho zaráža, že p. Halenár sa stále domáha nejakých pravidiel a sám je človekom, ktorý tieto pravidlá porušuje. Myslí si, že všetky pravidlá, všetky rokovacie poriadky, ktoré by potrebovali sú snáď len preto, aby p. Halenár ich nemusel porušovať, aby sa nemohol správať tak ako ostatní poslanci, ktorí sa správajú prirodzeným spôsobom aj bez rokovacieho poriadku.
Ďalej by povedal, že je veľmi smutné, že p. Halenár si nevšimne, keď on ukončí diskusiu a keď rozhodne o tom, že sa už ďalej nediskutuje a prechádza sa na druhý bod, je to smutné kvôli tomu, že p. Halenár sa nevenuje vždy plne práci na komisii, ale väčšinou sa snaží obviňovať jednotlivých poslancov z nejakej nekalej činnosti, ktorú nikdy ani nerobili, pretože má pravdepodobne v krvi prenasledovať ľudí, asi to zdedil po nejakom rodinnom členovi a správa sa presne tak, ako by sa nemal správať. Naháňa nejakých duchov v komisii, čo mu je veľmi čudné, prečo to robí, pretože robí to presne takým istým spôsobom, ako sa to robilo niekedy pred 20-timi rokmi nejakými inými členmi, nejakou inou organizáciou, takže má presne metódy tejto organizácie a presne tak sa správa ku všetkým svojim blízkym a okoliu.
Je navyše tiež smutné, že na komisiách dopravy a výstavby už niekoľkokrát vystúpil dosť vulgárnym spôsobom na svojich kolegov a  zamestnancov magistrátu. A tento človek má ešte silu sa ozývať o nejakom poriadku a snaží sa tu všetkým určovať, ako sa má kto správať.
Chcel popriať p. Halenárovi do nového roku veľa šťastia, zdravia a počas tých voľných dní, aby sa zamyslel nad svojou činnosťou, skúsil porozmýšľať, čo je to práca poslanca a akým spôsobom ju treba vykonávať.
Všetkým poďakoval a poprial príjemné a veselé sviatky.

p. Halenár, poslanec MZ – Faktická poznámka. Predsedajúci má podľa rokovacieho 
poriadku právo odobrať slovo poslancovi, ktorý nehovorí k veci. Keďže tak neučilnil...

p. Čečko, námestník primátora mesta Košice – Je bod rôzne.

p. Halenár, poslanec MZ – Bod rôzne sa má týkať toho, čo sa deje v tomto meste, tak 
to chápe on. Bod rôzne sa nemá týkať toho, že niekto si tu vylieva svoje osobné pocity na inom poslancovi. Pokiaľ predsedajúci takto chápe bod rôzne, tak by mal odstúpiť zo svojej funkcie predsedajúceho. 
Konkrétne k tomu, čo tu zaznelo. Poslanec p. Pajtáš si osobne vyžiadal na komisii, aby predložil rokovací poriadok asi pred 1,5 rokom. On to bol. Dnes, keď ten rokovací poriadok má a v ktorom je zakotvené, je tam napísané, že každý, kto sa zúčastňuje komisie potvrdí, že je v tej komisii svojim vlastným podpisom, tak on vyťahuje nejakú prezenčku, ktorú si sám vymyslel. Povedal p. Pajtášovi, že podobnú prezenciu podpisuje na komisii životného prostredia a nemá s tým najmenší problém, pretože to je napísané v rokovacom poriadku. 

p. Kočiš, poslanec MZ – Pokúsil sa zmierniť túto náladu a popriať všetkým poslancom
a všetkým prítomným príjemné prežitie sviatkov, ktoré sú najkrajšie v roku, v pokojnej atmosfére.

p. Čečko, námestník primátora mesta Košice – Uzavrel tento bod. 

––-     ––-     ––

	Program XXI. mestského zastupiteľstva sa vyčerpal. Rokovanie mestskej rady je plánované na deň 15.1.2009. Na ďalšom riadnom rokovaní mestského zastupiteľstva sa stretnú 26.2.2009.
	Námestník primátora mesta Košice Mikuláš Čečko poďakoval prítomným za aktívnu účasť, poprial pokojné a požehnané Vianočné sviatky a vyhlásil XXI. rokovanie Mestského zastupiteľstva v Košiciach za ukončené.

          Ing. Marek Kolárčik						Ing. František  Knapík
riaditeľ Magistrátu mesta Košice					primátor mesta Košice

Zápisnica vyhotovená 8.1.2009
Zapisovateľka: Mária Lapšanská

Overovatelia zápisnice:

Ing. Dušan Petrenka			  .................................   Podpísal dňa  20.1.2009

Ing. RNDr. Emil Petrvalský, CSc.	 ..................................   Podpísal dňa 16.1.2009

Daniel Rusnák			 ..................................   Podpísal dňa  20.1.2009

Obsah:

1	Úvod, k programu rokovania
3	Správa o plnení úloh vyplývajúcich z  uznesení MZ od  XX. rokovania MZ  
a prehľad o odpredaji  nehnuteľného a hnuteľného majetku mesta
5	Informácia o činnosti primátora mesta Košice
8	Správa o činnosti hlavného kontrolóra
9	Správa náčelníka Mestskej polície Košice o činnosti MsP Košice od XX. rokovania MZ konaného v dňoch 30.-31.10.2008
10	Správu o odpovediach na interpelácie a dopyty poslancov mestského zastupiteľstva, ktoré boli prednesené na XX. rokovaní MZ v Košiciach 
dňa 31.10.2008.
13	Návrh na zmenu VZN mesta Košice č. 65 o úhradách za poskytovanie
	Sociálnych služieb v pôsobnosti územnej samosprávy mesta
19	Návrh na zmeny a doplnky VZN mesta Košice č. 71 o miestnych daniach
21	Zmeny a doplnky VZN mesta Košice č. 100 o miestnom poplatku 
za komunálne odpady a drobné stavebné odpady na území mesta Košice (nariadenie o poplatku za komunálne odpady)
27	VZN mesta Košice o určení miesta a času zápisu dieťaťa na plnenie povinnej školskej dochádzky v základných školách
28	Zmeny a doplnky ÚPN HSA Košice, doplnok Regulatívov pre usporiadanie územia
28	Zmeny a doplnky ÚPN HSA Košice, lokalita Heringeš
29	Informácia o územno-plánovacej príprave lokality Kopa – Girbeš
29	Informácia o výtvarno-architektonickej súťaži Pamätník obetiam a udalostiam 
21.8.1968 a revolúcii za demokraciu 17.11.1989
31	Príprava a spracovanie Žiadosti o nenávratný finančný príspevok  z Operačného programu Zamestnanosť a sociálna inklúzia, Opatrenie 2.1, Rámcová aktivita 2.1.1. „Podpora zvyšovania dostupnosti, kvality a  efektivity služieb starostlivosti, ktoré  zlepšujú  prístup ohrozených a marginalizovaných skupín populácie na trh práce a do spoločnosti“
32	Príprava a spracovanie žiadosti o nenávratný finančný príspevok z  Programu cezhraničnej spolupráce Maďarská republika – Slovenská republika 2007-2013, Oblasť podpory 1.3 Rozvoj spoločného turizmu, Opatrenie 1.3.1 Spoločný rozvoj produktov turizmu, atrakcií, organizácií destinačného manažmentu 
a súvisiacej infraštruktúry  - Projekt  tvorby a rozvoja spoločných produktov 
a služieb turizmu  „Zviditeľnenie regiónov  spoločne – vzájomne“
33	Príprava projektu „Revitalizácia tradičných priemyselných zón 
v Juhovýchodnej Európe – ReTInA“ Operačný program 2007-2013 Juhovýchodná Európa
34	Príprava projektu „Oživenie vinárskych tradícií v Košiciach“ Programu cezhraničnej spolupráce  Maďarská  republika – Slovenská republika 
2007 - 2013
34	Predloženie žiadosti o NFP a schválenie spolufinancovania projektov v rámci Operačného  programu  Vzdelávanie  na  základe  výzvy.  Kód výzvy:  OPV-2008/1.1/03-SORO
35	Rozbor hospodárenia mesta Košice k 30. 9. 2008
37	Návrh na 6. úpravu rozpočtu mesta Košice na rok 2008
40	Zmena v Rade školy pri ZŠ Tomášikova 31
41	Akčný plán rozvoja mesta Košice 2009 – 2011  
42	Programový rozpočet mesta Košice na roky 2009 - 2011
63	Tarifa DPMK, a.s. pre mestskú hromadnú dopravu s platnosťou od 1.1.2009
64	Správa o riadení dlhovej služby Mesta Košice a finančných dopadoch
65	Informácia  o plnení opatrení na odstránenie nedostatkov zistených NKÚ SR
v TEHO, s.r.o.
65	Informatívna správa o plnení opatrení prijatých na odstránenie nedostatkov  zistených NKÚ SR v Bytovom podniku mesta Košice
66	Zriadenie dopravno – riadiacej ústredne a automatizovaného systému riadenia
dopravy
68	Rámcová obsahová náplň  rokovaní Mestského zastupiteľstva v Košiciach 
           na I. polrok r. 2009
69	Zmena a doplnenie Rokovacieho poriadku MZ v Košiciach
71	Oprava uznesenia MZ v Košiciach č. 587 zo dňa 11. septembra 2008
71	Informácia o plnení uznesenia č. 398 z pokračovania XIII. rokovania MZ
v Košiciach zo dňa 11. marca 2008
72	Oprava uznesenia MZ v Košiciach č. 630 zo dňa  30.-31. októbra 2008
73	Návrh na zmenu uznesenia MZ č. 626/2008 o Organizačnej štruktúre MMK
75	Návrh Poriadku odmeňovania zamestnancov mesta Košice
84  	Doplnok Odmeňovacieho poriadku poslancov MZ a doplnok Poriadku  
o náhradách poslancov MZ
85	Prehodnotenie účasti mesta v domácich a zahraničných združeniach
86	Návrh na vznik neziskovej organizácie „Košice – Európske hlavné mesto 
kultúry 2013, n.o.“
93	Prerušenie XXI. rokovania Mestského zastupiteľstva v Košiciach
93	Založenie a vznik neziskovej organizácie  „Košice – Európske hlavné mesto 
	kultúry 2013, n.o.“
95	Interpelácie
96	Dopyty, informácie, vysvetlenia
102	Prenájom nehnuteľnosti zrušenej ZŠ Park mládeže 5 a Gymnázia Park 
mládeže 5 v Košiciach na dobu určitú a to 30 rokov
102	Kúpa pozemkov v areáli ZOO Košice
103	Zverenie majetku mesta Košice do správy MČ Košice – Pereš
104	Odplatný prevod verejného osvetlenia do vlastníctva Mestskej časti Košice – Kavečany, Košice - Barca, Košice - Vyšné Opátske a Košice - Ťahanovce
104	Zverenie majetku mesta do správy MČ Košice – sídlisko KVP
105	Majetkovoprávne vysporiadanie pozemkov v k. ú. Severné mesto a v k. ú. Čermeľ za účelom riešenia havarijného stavu na Kavečianskej ceste
106	Zriadenie práva prednostného odkúpenia nehnuteľnosti – pozemku v k.ú. Čermeľ vo vlastníctve mesta Košice pre spoločnosť ALDI s.r.o. Košice
106	Odpredaj nehnuteľností v k. ú. Letná pre Ing. Mareka Eliáša
107	Odpredaj pozemku v k. ú. Stredné mesto pre Východoslovenskú distribučnú, a.s.
107	Odpredaj pozemku v k. ú. Skladná pre Falkensteiner Hotel Košice Besitz s.r.o.
108	Odpredaj pozemkov k. ú. Terasa pre Ing. Jozefa Lukáča a Mgr. Magdalénu Mrázovú
108	Odpredaj pozemkov v k .ú. Košické Hámre pre Antonína Kašubu a Margitu Kašubovú
108	Odpredaj pozemku v k. ú. Južné mesto do podielového spoluvlastníctva pre
MUDr. Jozefa Becka a MUDr. Veroniku Beckovú
109	Odpredaj pozemkov v k. ú. Pereš pre Ing. Máriu Smrčovú – ALFA PROGRES
Slovakia
110	Odpredaj pozemkov pod garážami v užívaní fyzických osôb
110	Odpredaj pozemku v k. ú. Ružín pre Lenku Lukáčovú, Ing. Mareka Lukáča a MUDr. Adrianu Slivkovú
111	Odpredaj pozemku v k. ú. Severné mesto pre Dušana Tkáčika
111	Odpredaj pozemku v k. ú. Skladná pre Moniku Rusnákovú
112	Odpredaj pozemku v k. ú. Terasa pre Ing. Slávku Zozuľakovú
112	Odpredaj pozemku v k. ú. Vyšné Opátske pre MVDr. Annu Kerestešovú, CSc.
113	Prevod vlastníctva nebytových priestorov pre ZPX, s.r.o. na ul. Hlavná 81
114	Prevod vlastníctva nebytového priestoru pre PEBA s.r.o. na ul. Alžbetina 13 - Mäsiarska 2
114	Prevod  vlastníctva nebytového priestoru pre DETEKT s.r.o. na ul. Šoltésovej 9
115	Prevod vlastníctva nebytového priestoru pre Máriu Choborovú na ul. Národná   trieda 44
115	Prevod vlastníctva nebytového priestoru pre Lenku Kollárovú 
na ul. Čapajevova 12
116	Informácia o činnosti komisie mestského zastupiteľstva na ochranu verejného záujmu pri výkone funkcií verejných funkcionárov
116	Rôzne
119	Záver